ޑުއަޑީނަމް - ވިކިޕީޑިއާ\n1 ޑުއަޑީނަމްގެ ބައިތައް\n1.1 ފުރަތަމަ ބައި\n1.2 ދެވަނަ ބައި\n1.3 ތިންވަނަ ބައި\n1.4 ހަތަރުވަނަ ބައި\n2 ޑުއަޑީނަމްގެ ވަޒީފާ\n3 ޑުއަޑީނަމް އަށް ލޭފޯރުކޮށްދިނުން\nކުރިން ބުނެވުނު ސީ އަކުރުގެ ބައްޓަމަން އިންނަ އެނބުރުން އިންނަނީ ޗިސްމޭގެ ބޯ ގެ ވަށާލާފައެވެ. ނުވަތަ ޗިސްމޭގެ ބޯ އިންނަނީ ޑުއަޑީނަމްގެ އުފެދުމުގައި ލެވިފައިވާ މިސީއަކުރުގެ ބައްޓަމުގެ ތެރެއަށް ފެތިފައެވެ. އެނަޓަމިކަލް ގޮތުން ބަލާއިރު ޑުއަޑީނަމް އިންނަނީ4ބަޔަކަށް ބެހިފައެވެ.\nޑުއަޑީނަމްގެ ފުރަތަމަ ބައިގެ ދިގުމިނަކީ2އިންޗި އެވެ. މިބައި ފެށިފައި އިންނަނީ ޕައިލޮރަސް އާއި ހިސާބުން ބައި އިންޗިވަރު ހަށިގަނޑުގެ ކަނާތް ފަރާތަށް (ހަށިގަނޑުގެ މެދުން ދެފަޅިއަށް ހަށިގަނޑު ބަހާލުމުން) ޖެހިފައި އިންނަގޮތަށެވެ. މިބައި ފެށިފައި އިންނަނީ ފުރަތަމަ ލަމްބާ ވާޓެބްރާ ހުންނަ ހިސާބުންނެވެ. ފުރަތަމަ ބައި ނިމިފައި އިންނަނީ ފިތްގެ ކަރުގެ ކައިރިންނެވެ.\nފުރަތަމަ ބައިގެ ފުރަތަމަ އިންޗި އަކީ ޑުއަޑީނަމް ގެ ހަމައެކަނި ހަރަކާތްކުރާ ބައެވެ. މިއިންޗި ކުރިމަތިން އިންނަނީ ޕެރިޓޯނިއަމް އިން ނިވާކުރެވިފައެވެ. އަދި މިބައިގައި އިންނަނީ ފުރަމޭގެ ކޯޑްރޭޓް ލޯބް ޖެހިފައެވެ. މިއިންޗި ފަހަތުން ވެސް އިންނަނީ ޕެރިޓޯނިއަމް އިން ނިވާކުރެވިފައެވެ. އަދި މިބައި އިންނަނީ ޗިސްމޭގެ ކަރު ގައި ޖެހިފައެވެ. މަތިން ލެސަރ އޯމެންޓަމް މިބަޔާއި ތަތްވެފައި އިންނަ އިރު ތިރިން މިބަޔާއި ތަތްވެފައި އިންނަނީ ނުވަތަ ހަރުލާފައި އިންނަނީ ގްރޭޓަރ އޯމެންޓަމް އެވެ.\nފުރަތަމަ ބައިގެ ދެވަނަ އިންޗީގައި ޕެރިޓޯނިއަމް އިން ނިވާކުރެވިފައި އިންނަނީ ކުރިމައްޗާއި މައްޗެވެ. ނުވަތަ ކުރިމަތިންނާއި މަތިންނެވެ. މިބުނި ދެބައި އާދެ ކުރިމަތިންނާއި މަތިން މިބައި އިންނަނީ ފުރަމޭގެ ކޯޑްރޭޓް ލޯބް ގައި ޖެހިފައެވެ. އަދި މިބައި ފިތްގެ ކަރުގައި ވެސް ޖެހިފައި އިނދެއެވެ. ފުރަތަމަ ބައިގެ ދެވަނަ އިންޗީގެ ތިރީބައި ޖެހިފައި އިންނަނީ ޗިސްމޭގެ ކަރު އަދި ޗިސްމޭގެ ބޯ ގައެވެ.\nޑުއަޑީނަމްގެ ދެވަނަ ބައިގެ ދިގުމިނަކީ3އިންޗި އެވެ. ޑުއަޑީނަމްގެ ދެވަނަ ބައި އިންނަނީ ފުރަތަމަ ލަމްބާ ވާޓެބްރާ އިން ތިންވަނަ ލަމްބާ ވާޓެބްރާ އާއި ދެމެދުގައި މަތިން ތިރިއަށް އައިސްފައެވެ. މިބައި ޕެރިޓޯނިއަމް އިން ނިވާކުރެވިފައިވަނީ ހަމައެކަނި ކުރިމަތިންނެވެ.\nޑުއަޑީނަމްގެ ދެވަނަ ބައިގެ ކުރިމަތިން މަތީބައި އިންނަނީ ޕެރިޓޯނިއަމް އިން ނިވާކުރެވިފައެވެ. މިބައި އިންނަނީ ފުރަމޭގެ ކަނާތު ލޯބްގައިވާ ޑުއަޑީނަލް އިމްޕްރެޝަން އޭ ކިޔޭ އަޑިކޮޅު ނުވަތަ ވަޅުކޮޅުގެ ތެރެއަށް ފެތިފައެވެ. ނުވަތަ އެތަނުގައި ޖެހިފައެވެ. ޑުއަޑީނަމްގެ ދެވަނަ ބައިގެ ކުރިމަތިން މެދުބައި ހުރަސްކޮށް ހުރަސް ފަލަ ގޮހޮރު ގޮސްފައި ވެއެވެ. ޑުއަޑީނަމްގެ ދެވަނަ ބައިގެ ކުރިމަތިން ތިރީބައި އިންނަނީ ޕެރިޓޯނިއަމް އިން ނިވާކުރެވިފައެވެ. އަދި މިބައި އިންނަނީ ޖެޖޫނަމްގެ ލޫޕްތަކުގައި ޖެހިފައެވެ.\nޑުއަޑީނަމްގެ ދެވަނަ ބައިގެ ފަހަތުން ޖެހިފައި އިންނަނީ ކަނާތު ގުރުދާ ގައެވެ. އެހެންކަމުން ކަނާތު ސޯސް މޭޖަރ މަސްގަނޑު އާއި ޑުއަޑީނަމް ވަކިކޮށްދޭ ހުރަހަކީ ކަނާތު ގުރުދާ އާއި އެއަށްއައިސްފައިވާ ލޭހޮޅި ތަކެވެ.\nޑުއަޑީނަމްގެ ދެވަނަ ބައި އަރިމަތިން ޖެހިފައި އިންނަނީ މައްޗަށްއަރާ ފަލަ ގޮހޮރު އަދި ހުރަސް ފަލަ ގޮހޮރު ގުޅޭ ކަން ގައެވެ. އަދި ކަނާތުގުރުދާ މަތީގައި ހުންނަ ސަރުބީ ތަކުގައި ވެސް ޖެހިފައި ހުރެއެވެ.\nޑުއަޑީނަމްގެ ދެވަނަ ބައި ހަށިގަނޑުގެ އެތެރެއާވީ ފަރާތް ނުވަތަ މެދުތެރެއިން ޖެހިފައި އިންނަނީ ޗިސްމޭގެ ބޯ އަދި ބައިލް ޑަކްޓް ގައެވެ.\nބައިލް ޑަކްޓް ހުޅުވިފައި އިންނަނީ ޑުއަޑީނަމްގެ ދެވަނަ ބައިގެ ފަހަތުން ހަށިގަނޑުގެ މެދާވީ ފަރާތުން ޑުއަޑީނަމްގެ ދެވަނަ ބައިގެ މެދަށްވުރެ ތަންކޮޅެއް ތިރިން ޑުއަޑީނަމްގެ ތެރެއަށެވެ. ބައިލް ޑަކްޓް އާއި ޕެންކްރީއެޓިކް ޑަކްޓް ޑުއަޑީނަމް ގެ ދެވަނަ ބައިގެ ފާރުގެ ތެރޭގައި ބައިލް ޑަކްޓް އާއި ގުޅެއެވެ. އަދި އެހިސާބުގައި މިހޮޅި ތަންކޮޅެއް ބޮޑަށް ފުޅާވެގެން ގޮސް އެމްޕުލާ އޮފް ބައިލް ޑަކްޓް ނުވަތަ އެމްޕުލާ އޮފް ވަޓަރ ނުވަތަ (އިނގިރޭސި ބަހުން: Ampulla of bile duct) އޭ ކިޔާ ބައެއް އުފެދެއެވެ. ކުޑަ ޕެންކްރީއެޓިކް ޑަކްޓް ވެސް ހުޅުވިފައި އިންނަނީ ޑުއަޑީނަމްގެ ދެވަނަބައިގެ ތެރެއަށެވެ.\nޑުއަޑީނަމްގެ ތިންވަނަ ބައިގެ ދިގުމިނަކީ4އިންޗި އެވެ. މިއީ ޑުއަޑީނަމް ގެ އެންމެ ބޮޑު ބައެވެ. މިބައި އޮންނަނީ ތިންވަނަ ލަމްބާ ވާޓެބްރާ ހުންނަ ލެވެލްގައި ހުރަސް ދިގުކޮށެވެ. ޑުއަޑީނަމްގެ ތިންވަނަ ބައިގައި ޕެރިޓޯނިއަމް އިން ނިވާކުރެވިފައިވަނީ ހަމައެކަނި ކުރިމަތިންނާއި ތިރިންނެވެ.ޑުއަޑީނަމްގެ ތިންވަނަ ބައި ތިރިން ޖެހިފައި ހުންނަނީ ޖެޖޫނަމްގެ ކޮއިލް ތަކުގައެވެ. ޑުއަޑީނަމްގެ ތިންވަނަ ބައި މަތިން ޖެހިފައި ހުންނަނީ ޗިސްމޭގެ ބޯ ގައެވެ. އަދި ޑުއަޑީނަމްގެ ތިންވަނަ ބައި ފަހަތުން ޖެހިފައި ހުންނަނީ ކަނާތުން ވާތަށް ވާގޮތަށް ތަރުތީބުން އަންނަނިވި ބައިތަކުގައެވެ. ފުރަތަމަ ޖެހިފައި އިންނަނީ ކަނާތު ގުރުތާ ގައެވެ. އެއަށްފަހު ކަނާތު ސޯސް މޭޖަރ މަސްގަނޑު ގައެވެ. އެއަށްފަހު ފިރިހެނުންގެ ނަމަ ކަނާތު އޮށް އަށް ލޭގެންގޮސްދޭ ލޭހޮޅިތަކުގައެވެ. އަންހެނުންގެ ނަމަ ކަނާތު ބިސްރަވަ އަށް ލޭގެންގޮސްދޭ ލޭހޮޅި ތަކުގައެވެ. އެއަށްފަހު ޖެހިފައި އިންނަނީ އިންފީރިއާ ވީނާ ކޭވާ ގައެވެ. އެއަށްފަހު އެބްޑަމިނަލް އެއޯޓާ ގައެވެ. އެންމެ ފަހުން ޖެހިފައި އިންނަނީ އިންފީރިއާ މިސެންޓިރިކް އާޓަރީ ފެށޭ ހިސާބުގައެވެ.\nޑުއަޑީނަމްގެ ހަތަރުވަނަ ބައިގެ ދިގުމިނަކީ އެންމެ 1 އިންޗި އެވެ. އެހެންކަމުން މިއީ ޑުއަޑީނަމް ބެހިފައިވާ4ބައިގެ ތެރެއިން އެންމެ ކުރު ބަޔެވެ. މިބައި އިންނަނީ ތިންވަނަ ލަމްބާ ވާޓެބްރާގެ ހިސާބުން މައްޗަށް ދެވަނަ ލަމްބާ ވާޓެބްރާ ހުންނަ ހިސާބަށް ގޮސްފައެވެ. މިބައި ނިމެނީ ޑުއަޑީނަމް އާއި ޖެޖޫނަމް ގުޅޭކަން އިންނެވެ. މިބައި ވެސް އިންނަނީ ކުރިމަތިން ޕެރިޓޯނިއަމް އިން ނިވާކުރެވިފައެވެ. ވާތް ފަރާތުން މިބައި ޖެހިފައި އިންނަނީ ޖެޖޫނަމްގެ ކޮއިލް ތަކުގައެވެ. ހަށިގަނޑުގެ މެދާވީ ފަރާތުން މިބައި އިންނަނީ އެބްޑަމިނަލް އެއޯޓާގައި ޖެހިފައެވެ.\nޑުއަޑީނަމް އަކީ ކުޑަ ގޮހޮރުގެ ތެރޭގައި ކާތަކެތި އިތުރަށް ކުދިކުދިކޮށް، ހިމުންކޮށް ބައިބައި ކުރުމުގައި މައިގަނޑު ގޮތެއްގައި ޒިންމާވާ ބައެކެވެ. ޑުއަޑީނަމްގެ ތެރޭގައި ދަވަ ނުވަތަ މިޔޫކަސް ބޭރުކުރާ ބްރަނާރސް ގްލޭންޑް ތައް ހުރެއެވެ. ޑުއަޑީނަމްގެ ފާރުގައި ސެލްތަކުގެ ތުނިފަށަލައެއް ލެވިގެން މަސްކިޔުލަރިސް މިޔުކޯސާ އޭ ކިޔޭ މަސްފަށަލަ އެއް އުފެދިފައެވެ. ޑުއަޑީނަމްގެ އެތެރޭގެ ޕީއެޗް އުޅެނީ6ގައެވެ.\nޑުއަޑީނަމް އަށް ލޭފޯރުކޮށްދިނުންEdit\nޑުއަޑީނަމް އަށް ލޭފޯރުކޮށްދެނީ އަންނަނިވި ލޭހޮޅި ތަކުންނެވެ.\nގެސްޓްރޯޑުއަޑީނަލް އާޓަރީ އަދި އޭގެ ގޮފިތައް:\nސްޕީރިއާ ޕެންކްރީއެޓޯޑުއަޑީނަލް އާޓަރީ\nއިންފީރިއާ ޕެންކްރީއެޓޯޑުއަޑީނަލް އާޓަރީ\nސްޕީރިއާ މިސެންޓިރިކް އާޓަރީ\nLast edited on 20 ސެޕްޓެމްބަރު 2017, at 19:43\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 20 ސެޕްޓެމްބަރު 2017، 19:43 ގައެވެ.


Anna Season Ah Messi Genaumah City In Thayyaaruvany - Vaguthu\n6 މަސް ކުރިން ( އޮކްޓޯބަރ 10, 2020 )\n2021 ވަނަ އަހަރުގެ ސީޒަނަށް ބާސާ އަދި އާޖެންޓީނާގެ ކެޕްޓަން ލިއޮނަލް މެސީގެ ސޮއެ ހޯދުމަށް ސިޓީއިން ތައްޔާރުވަމުން ދާކަމަށް އެ ކްލަބުގެ ޗީޕް އޮޕަރޭޝަންސް އޮފިސަރު އޮމަރް ބެރާޑާ ބުނެފިއެވެ.\nއެންމެ ފަހުގެ ޓްރާންސްފާ ވިންޑޯގައި މެސީ ބާސާ ދޫކޮށްލަން މަސައްކަތް ކުރަން ފެށުމާއެކު އެންމެ ވަރުގަދައަށް މެސީގެ ސޮއި ހޯދަން މަސައްކަތް ކުރީވެސް މެންޗަސްޓަރ ސިޓީއިންނެވެ. އަންނަ އަހަރުގެ ޖޫންއަށް މެސީ ބާސާ އާއިއެކު ހަދާފައިވާ އެއްބަސްވުމުގެ މުއްދަތު ހަމަވުމުން މެސީގެ ސޮއި ހޯދާ ޓީމަކުން އެކަން ކުރާނީ ހިލޭ ޓްރާންސްފަރ އެއްގައެވެ.\nސިޓީގެ ކޯޗް ޕެޕް ގާޑިއޯލާ އާއި މެސީއާއި ދެމެދު އޮންނަ ގާތް ގުޅުމުގެ ސަބަބުން މެސީ ދިއުން އެންމެ ގާތީވެސް ސިޓީއަށެވެ. މެސީ އަބަދުވެސް އެންމެ މަސައްކަތް ކުރަން ބޭނުންވާ ކޯޗަކީ ގާޑިއޯލާ ކަމަށް އެތައް ފަހަރަކު އޭނާ ބުނެފައިވެއެވެ. އެންމެ ފަހުން މެސީ ސިޓީއަށް ބަދަލުވާން އުޅޭ ކަމުގެ ވާހަކަތައް ދެއްކިއިރު ސިޓީ އިން މެސީއާއި އެކު5އަހަރުގެ އެއްބަސްވުމެއްގެދަށުން 830 މިލިއަން ޑޮލަރު ހުޅަހަޅަން ނިންމާފައިވާކަމަށް ވެސް ބައެއް ކުޅިވަރު ރިޕޯޓްތަކުގައި ބުނެފައިވެއެވެ.\nއެހެނެންނަމަވެސް ފަހުން މެސީ ވަނީ އޭނާ ބާސާ ދޫކޮށްލަން ނިންމި ނިންމުން ބަދަލުކޮށް އެއްބަސްވުމުގެ މުއްދަތުހަމަވަންދެން ބާސާގައި މަޑުކުރަން ނިންމާފައެވެ،\nބެރާޑާ މެންޗެސްޓަރ އީވްނިންގް ނިއުސްއަށް ދިން އިންޓަވިއުއެއްގައި ބުނެފައިވަނީ މެސީގެ ސޮއި ސިޓީއިން ހޯދުން އެއީ ވަރަށް ގާތުގައި އޮތްކަމެއް ކަމަށާއި މެސީއަކީ ކޮންމެ ހާލަތެއްގައިވެސް މެޗުގެ ނަތީޖާ ބަދަލްކޮށް ޓީމަށް ކާމިޔާބީ ހޯދާދިނުމުގެ ގާބިލްކަން ހުރި ކުޅުންތެރިއެއް ކަމަށެވެ. އަދި މިހާރުއްސުރެ މެސީ ގެނައުމަށް މާލީގޮތުން ޓީމު ތައްޔާރުވަމުން ދާކަމަށްވެސް ބެރާޑާ ވަނީ ބުނެފައެވެ. ބެރާޑާ އިތުރަށް ބުނީ މެސީ ގެނައުމުން ޓީމުގެ މިވަގުތުގެ ސްކޮޑަށް ބޮޑެތި ބަދަލުތަކެއް ގެންނަން ޖެހިދާނެކަމަށާއި އެހެންނަމަވެސް ވަގުތު އައިސް ޖެހެންވާއިރަށް ޓީމު މާލީގޮތުން ވެސް އަދި އެހެނިހެން ގޮތުންވެސް އޮންނާނީ ތައްޔާރަށް ކަމަށެވެ.\nއުމުރުން 33 އަހަރުގެ މެސީ އަކީ ފުޓުބޯޅައިގެ ދިގު ތާރީހުގައިވެސް އުފެދުނު އެންމެ މޮޅު އެއް ފުޓުބޯޅަ ކުޅުންތެރިއާއެވެ. ބާސާ އާއިއެކު ހޭދަކުރި 16 އަހަރުގައި މެސީ ވަނީ އެޓީމާއެކު ޖުމްލަ 34 ޓްރޮފީއެއް ހޯދާފައެވެ. އަދި އެޓީމަށް 600 އަށްވުރެ ގިނަ ލަނޑު އޭނާވަނީ ކާމިޔާބުކޮށްދީފައެވެ.


މަނަދޫގައި އޮތް އަވަށު ފޯރި މަނަދޫގައި އޮތް އަވަށު ފޯރި – Noonu Daily\nމަނަދޫގައި އޮތް އަވަށު ފޯރި\nPublished July 24, 202113:50\nUpdatedJuly 25, 202110:23\nމަނަދޫ ހުޅަނގު އަވަށު ފިރިހެނުން 1981ގައި ދަނޑިޖަހަނީ\nޢަބްދުﷲ ސަޢީދު - މަނަދޫގައި އޮންނަ ދެ އަވަށް ކަމަށްވާ އިރުމަތީ އަވަށާއި ހުޅަނގު އަވަށާ ދެމެދު ބޮޑު ނުތަނަވަސް ކަމެއް އަޅުގަނޑުގެ އުމުރުން ނުވަވަރަށް އަހަރުގައި ހިނގިއެވެ. ކުރީގައި އެ ފޯރިއާއި ޖޯޝް މާ ގަދަކަމަށްވެއެވެ. އަޅުގަނޑު އެކަން ތަޖުރިބާކުރީ ބޮޑު ޢީދެއްގައެވެ.\nއެ ދުވަސްވަރަކީ ބައެއް ދެމަފިރިން ވެސް ދެ އަވަށަށް ކުޅިވަރުކުޅެ، އެ މީހެއްގެ އަވަށަށް ތަރުހީބުދީ އުޅުނު ދުވަސްވަރެކެވެ. ތަންކޮޅެއް ކުރިއަށް ބަލާލާއިރު އާދަންކޮބޭގެ ގެ (އަހިގަސްދޮށުގެ) އަކީ މަނަދޫ ސޯސަންމަގުން އެންމެ އިރުމަތީގައި ހުންނަ ގެއެވެ. އެކަމަކު އާދަންކޮބޭ އަކީ ހުޅަނގު އަވަށު މީހެކެވެ. އާދަންކޮބޭގެ އަންހެނުން ސަންފަ ދައިތައަކީ އިރުމަތީ އަވަށު މީހެކެވެ. ކެލާ ޙަސަންބެއަކީ ވެސް ހުޅަނގު އަވަށު މީހެކެވެ. ޙަސަންބެގެ އަންހެނުން ދަލޭކަ ދައިތައަކީ އިރުމަތީ އަވަށު މީހެކެވެ. ތަންކޮޅެއް ފަހަށް ބަލާލާއިރު އިދުރީހު މޫސަބޭ އަކީ ގެދޮރު ބިނާކޮށްގެން އިރުމަތީ އަވަށުގައި ދިރިއުޅުނު މީހެކެވެ. އެކަމަކު އަވަށު ކުޅިވަރުގައި އެއީ ހުޅަނގު އަވަށުގެ އެއް ތަނބެވެ. ހުޅަނގު އަވަށު އެހެން މީހަކު އެގެއަކު ނޫޅެއެވެ. މިގޮތަށް ކިޔޭނެ އެތައްއެތައް އާއިލާއެއް މަނަދޫގައި އޭރު އޮތެވެ. އެ ފޯރި އެހެން އޮތްއިރު އެންމެ ބޮޑަށް ފާޑީ މިހާރުގެ ސިޔާސީ ޕާޓީތަކަށް ބައެއް މީހުންގެ އޮންނަ ލޯތްބާއި ފޯރިއެވެ. އެހެން ނަމަވެސް މިހާރު ސިޔާސީ ފިކުރު ބައެއް މީހުން ބަދަލުކޮށްލާހާ ފަސޭހައިން އޭރަކު އަވަށު ލޯތްބެއް ބަދަލެއް ނުވެއެވެ.\nއެކަމަކު އެވެސް ނުހިނގާ ކަމެއް ނޫނެވެ. މަނަދޫ ދޮންވެލި ޔޫސުފް އިބްރާހީމް (ޔޫސުމްބެ) އާއި މަނަދޫ ނޫރާނީވިލާ ޙުސައިން ޙަސަން (ހުސެންބެ) އަކީ އިރުމަތީ އަވަށުގައި ކުޅިވަރުގައި ނަގާކިޔަން އުޅުނު އިސް ދެ މީހުންނެވެ. ހުޅަނގު އަވަށުން މީހުންނާ އިނދެގެން ހުޅަނގު އަވަށުގައި ދިރިއުޅެމުންދާތާ އެތައް ޒަމާނެއް ވީ އިރުވެސް އިރުމަތީ އަވަށް ނަގަހައްޓަން އުޅުނެވެ. އެކަމަކު ހުޅަނގު އަވަށުގެ ކުޅިވަރު ތަކުންނާއި އަވަށު މަސައްކަތްތަކުން ފަހުން ފެނުނެވެ.\nމަނަދޫ އިރުމަތީ އަވަށު އަންހެނުން 1981 ގައި ފަތިގަނޑު ޖެހުން\nއަވަށު ފޯރިއާއި އަވަށު ވާދައަކީ އެއް ވިސްނުމަކުން ބަލާއިރު އާއިލާތަކާއި ރަށް ވެސް ބައިބައިކުރި ބޮޑު ފިތުނަ ގަނޑެކެވެ. އެކަމަކު އެއީ ލިޔެވިފައިނުވާ ހަމަތަކަކާއި އުސޫލުތަކެއްގެ މައްޗަށް ހިނގަމުންދިޔަ ވަރަށް ވަރުގަދަ އިޖުތިމާޢީ ރޫޙެކެވެ. ދެ އަވަށް ވަކިން ކުޅުނު ކުޅިވަރުތަކުގައި އޮންނަ ވާދަވެރިކަމުގައި އެކަންޏެއް ނޫނެވެ. ރަށުގެ ތޮށިލުމާއި ރަށުތެރެ ކުނިކަހައި ސާފުކޮށް ބެލެހެއްޓުގައި ވެސް އަވަށު ފޯރިއާ ޖެހުނީމާ ނުވާކަމެއް ނޯވެއެވެ. އިރުމަތީ އަވަށު ފިރިހެނުންގެ މިސްކިތް ބޮޑުކޮށް އިމާރާތް ކުރުމުގައި އަވަށުގެ ރޫޙު މުހިންމު ދައުރެއް އަދާކުރިއެވެ. އެ އަވަށުގައި ވައް ގެއެއްގެ ގޮތަށް ހެދި ރީތި ފިނިމައިޒާން ހެދުމުގައާއި އެ އަވަށުގައި ނަގާކިޔާ ބަޔަކު އިސްވެ އުފެއްދި "މަނަދޫ އެކުވެރި ކުލަބު" އުފެއްދުމުގައި ވެސް އަވަށުގެ ކުލަވަރު ޖެހިފައި ހުއްޓެވެ. ހަމައެހެންމެ، މަނަދޫ ރުއްމަގު ފިނިމައިޒާން ރާނާ ހިޔާކޮށް ހެދުމާއި އެންމެ ފަހުން ހެދި ސޯބު އުނދޯލި ހެދުމާއި "މަނަދޫ ވިލަރެސް ކުލަބު" ވުޖޫދަށް ގެނައުމުގައި ހުޅަނގު އަވަށުގެ ރޫޙާއި ޖޯޝް ފެނުނެވެ. މަނަދޫއަށް އެންމެ ފުރަތަމަ ކަރަންޓް ލީއިރު އަމިއްލަ ދެ ފަރާތަކުން އެކަން ކުރިޔަސް އަވަށުގެ ކުލަވަރު އެކަމުގައި ވެސް ހުރީ ޖެހިފައެވެ. ސަންލައިޓް އިންޖީނުގެއަކީ ހުޅަނގު އަވަށު އިންޖީނުގެއަކަށް ބެލެވި، ފޫޅުމާގޭގައި ހިންގި ރިހިއަލި އިންޖީނުގެއަކީ އިރުމަތީ އަވަށު އިންޖީނުގެއަކަށް ބެލެވުނެވެ. އެއް އިންޖީނު ގެއަކުން މާ ފަސޭހައިން ޚިދުމަތް ހޯދެން އޮއްވާ ވެސް ދިގުކޮށް ނަރު މަތިން ދަމައިގެންނާއި ފަހުން ކޭބަލް ވަޅުލައިގެން ވެސް އެ ގެއެއްގެ އަވަށު ފިކުރާ ގުޅޭގޮތަށް ކަރަންޓް ލިއެވެ.\nމަނަދޫގައި އޮތް އަވަށު ފޯރިއަކީ ތަރައްޤީއަށާއި ކުރިއެރުމަށް އޮތް ވަރަށް ބޮޑު ހުރަހެއް ކަމަށް ޤަބޫލުކޮށްގެން ދެ އަވަށުގެ ޒުވާނުންގެ ތެރެއިން ބަޔަކު ތެދުވެ "މަނަދޫ އެކުވެރިންގެ ގުޅުން" ކިޔާ ޖަމްޢިއްޔާއެއް އުފެއްދިއެވެ. އެ ޖަމްޢިއްޔާގެ ޅަފަތުގައި ވަރަށް ގިނަގުނަ އަގުހުރި މަސައްކަތްތަކެއް ވެސް ކުރިއެވެ. ދެ އަވަށުގެ ކުޅިވަރުގައި ނަގާކިޔާ މީހުންގެ ނުރުހުމާއި ނަފުރަތު ވެސް އޮތެވެ.\nއެއް އަހަރެއްގެ ބޮޑު ޢީދުގައި އެ ޖަމްޢިއްޔާއިން ހަވީރު ފުޓްބޯޅަ މެޗެއް ކުޅެން ރޭވިއެވެ. އެ މެޗް ކުޅުނަ ނުދިނުމަށް ބަޔަކު މީހުން ދުރާލައި ދަނޑަށް އެރިއެވެ. އެއީ ހަވީރު އަވަށް ތަކުން ސަޤާފީ ކުޅަވަރެއް ކަމުގައިވާ ދަނޑިޖެހުން ބާއްވާއިރު އެ ކުޅިވަރު ބަލަން މީހުން ނުދާނެ ކަމަށް ބެލިގެންނެވެ. އެފަހަރު ހުރަސްއެޅީ ބޮޑަށް ހުޅަނގު އަވަށުންނެވެ. އެހެން ޢީދެއްގައި މަނަދޫ އެކުވެރިންގެ ގުޅުމުން މަޝްހޫރު ލަވަ ކިޔުންތެރިޔާ ޢަލީ ރަމީޒު މަނަދޫއަށް ގެންގޮސް ޓިކެޓް ވިއްކައިގެ ބޮޑު ޝޯވ އެއް ބޭއްވިއެވެ. އެފަހަރު އިރުމަތީ އަވަށުން ކުއްލި ގޮތަކަށް މަޝްހޫރު ލަވަ ލިޔުންތެރިޔާ ނައިފަރު ދޮހޮއްކޮބޭ ގެންގޮސް ހިލޭ ޝޯވ ބޭއްވިއެވެ.\nމަނަދޫ އިރުމަތީ އަވަށު ފިރިހެނުން 1981 ގައި ކުރުފަލި ޖެހުން\nމަނަދޫ އެކުވެރިންގެ ގުޅުމުގެ ހަރަކާތްތަކާ ދެކޮޅަށް އޮތް އަވަށު ރޫޙުގައި ދެ އަވަށުގެ ނަގާކިޔާ ފަރާތްތަކުން ދެ ޖަމްޢިއްޔާ އުފައްދައި ޤާނޫނީ ހައިސިއްޔަތު ފަހުން ހޯދީއެވެ. ބިން ހޯދައި ކުޅިވަރުގެތައް ބިނާކޮށް ސަޤާފީ ކުޅިވަރާއި ޒަމާނީ ކުޅިވަރުތައް ވެސް އާ ރޫޙެއްގައި ފަށައިގަތީއެވެ. މާލޭގައި ތިބެފައި ޢީދު ބަންދުގައި ރަށަށް ގޮސް ރެއެއް ދުވާލެއް ނުބަލައި ނުނިދާ ތިބެގެން ރަށު ލޯބީގައި ހިންގި މަނަދޫ އެކުވެރިންގެ ގުޅުމުން ހޯމް މިނިސްޓްރީއަށް އަހަރީ ރިޕޯޓް ގަވާއިދުން ނުފޮނުވާ އޮވެގެން ސަރުކާރުން އުވާލީއެވެ.\nަމަނަދޫގައި ކުރީގައި އޮތް އަވަށު ފޯރީގެ ރަން ޒަމާނުގައި ސަރަހައްދީ ގޮތުން ދެ އަވަށް ވަކިރާ އިމެއްގެ ގޮތުގައި ބަލާ ގެތަކެއް ހުއްޓަސް އެ އިމާ ހިސާބުން އަވަށު ވާދައާއި ފިކުރު ބައިވެގެންނެއް ނުދެއެވެ. އެއް އަވަށުގެ މީހަކު އަނެއް އަވަށުން މީހަކާ އިދެގެން ކިތަންމެ ދުވަހަކު ދިރިއުޅުނަސް އަވަށަކަށް ބަދަލެއް ނާދެއެވެ. އޭރު ސޯސަންމަގުން ހުޅަނގު އަވަށާއި އިރުމަތީ އަވަށް ވަކިކުރާ އިމަކީ ހިޔަލީގެ އާއި ދޮންއަންނާރުގެ އެވެ. މިއީ އެއް އިންވެފައި ހުންނަ ދެ ގެއެކެވެ. ހިޔަލީގެ ހިމަނައިގެން ހުޅަނގަކީ މަނަދޫ ހުޅަނގު އަވަށެވެ. ދޮންއަންނާރުގެ ހިމަނައިގެން އިރުމައްޗަކީ އިރުމަތީ އަވަށެވެ.\nމަނަދޫ އެކުވެރި ކުލަބުގެ އަންހެނުން 2019ގައި ބޭއްވި ކުރުފަލި ޖެހުމުގެ ހަރަކާތް\nއަޅުގަނޑުގެ މަންމަ ފަރާތު ކާފަ، އިބްރާހީމް ޙަސަނަކީ އިރުމަތީ އަވަށުގައި ކުޅިވަރުގެ މުރީދެކެވެ. ބޮޑު ޢީދެއްގައި ބޮޑުމަސް ދުއްވިރެއެކެވެ. އެއީ ކާފަކައިރި ވަރަށް ރޮއިގެން މަސް ނެރުނު ތަނަށް ގެންދިޔަ ރެއެކެއެވެ. އޭރު ބޮޑުމަސް ދުއްވާ ރޭރޭ ރަސްމީކޮށް މަސް ނެރެނީ ދެނަމާދު ދޭތެރޭގައެވެ. ދިގުމަގު ކުޅީގައި މަސް ނެރުމަށްފަހު ބޮޑުމަސް ބޭނުމުގެ ކުޅިވަރު ފަށަނީ ޢިޝާ ނަމާދުން ފައިބައިގެންނެވެ.\nހަރުބީއާއެކު ދިގުމަގު ކުޅީގައި ބޮޑު މަސް ނެރެނީ ވަރަށް ޢިއްޒަތުގައެވެ. ނަށާ އަންހެން ކުދިންނާއި ދަނޑިޖަހާ ފިރިހެންވެރިންނެވެ. ބެރުވެރިންނާއި ތާރަވެރިންނެވެ. ތާޅަފިލިވެރިން ނުވަތަ ދުންމާރި ފުމޭ މީހުންނާއި ލަވަކިޔާ މީހުންނެވެ. މަސް ދުއްވުމުގައި ހަރަކާތްތެރިވާ ދިގުބެއާއި ބޮޑު ދޫންޏާއި ބޮޑު ބޯވަފަދަ ޝަޚުސިއްޔަތު ތަކެވެ. އެ ވަގުތަކީ އެއް އަވަށުން ހަދާ ބޮޑު މަހާއި އެ ކުޅިވަރުގައި އުޅޭ ޝަޚުސިއްޔަތު ތަކަށް އަނެއް އަވަށަކުން ފާޑުކިޔާ ވަގުތެވެ. އެއް ބަޔަކަށްވުރެ އަނެއްބައެއްގެ އުފެއްދުންތައް މޮޅުކަމަށް ކިޔާ އުޅޭ ވަގުތެވެ.\nމަނަދޫގައި ދިގުމަގު ކުޅި ހިނގަނީ ސޯސަންމަގާއި ރާގެ (މިހާރު ރައިމާގެ) އިރުން އޮންނަ ގޯޅިއާއި ރަށުގެ އެންމެ އުތުރު ފަރާތުގައި ބަދިގެތަކާއި ގެތަކާ ދެމެދުން އޮންނަ މަގާއި އަތޮޅުގޭގެ އިރުން އޮންނަ ބޮޑުގޯޅީގައި ވަށާ ހިނގޭ ގޮތަށެވެ.\nއެރޭަ ވެސް އާދައިގެ މަތިން އިރުމަތީ އަވަށު މަސް ނެރުނީ ރަތްވިލާގެ ކުރިމަތިންނެވެ. އުތުރަށް ގޮސް ރާގޭ ކުރިމަތިން ގޮސް ފިނިފެންމާގެ ހުޅަނގުން އޮންނަ ބޮޑު ގޯޅިން ދެކުނަށް އެޅިތަނުން ކުއްލިއަކަށް އަޑުގަދަވެއްޖެއެވެ. ކަންވާރެއް ދަމާފައި ހުރިއްޔޭ ކިޔައެވެ. ގުއި ރޯނެކޭ ވެސް ގޮވައެވެ. އަޑުގަދަކޮށް ހަޅޭއްލަވާ ބައެއް މީހުން މާބޮޑަށް ރުޅިގަދަ ވެގެން ވެސް އުޅެއެވެ. އެ ހިސާބުން އެ އޮތީ ހަމަނުޖެހުން ފެށިފައެވެ. މައިގަނޑު ކަމަކަށް އޮންނަނީ ޒުވާބުކުރުމާއި ހަޅޭއްލެވުމެވެ.\nއެ ޢީދުގައި އެ ހަމަނުޖެހުން ހިނގީ ބޮޑުމަސް ނެރުނުއިރު އެއް ބަޔަކު އަނެއް ބަޔަކަށް ހުރަސް އަޅައިގެންނެވެ. ހުޅަނގު އަވަށު މީހުން ކިޔަނީ ފުރަތަމަ ހުރަސް އެޅީ އިރުމަތީ އަވަށުން ކަމަށެވެ. ރާގޭ ކައިރިން މަގުމަތީގައި ފަތްޖެހިއެނދު ހުރަސްކުރީއޭ ކިޔައެވެ. އިރުމަތީ އަވަށު މީހުން ކިޔަނީ ފުރަތަމަ ހުރަސްއެޅީ ހުޅަނގުމަތީ މީހުން ކަމަށެވެ. ފިނިފެންމާގެއާ ދިމާލުގައާއި ބޮޑު ގޯޅީގައި ކަންވާރާއި ރޯނު ދަމާފައި ހުރީއޭ ކިޔައެވެ. އެއް ބަޔަކު އަނެއް ބަޔަކަށް ތުހުމަތުކޮށް ހަޅޭއްލަވައި އަޑުގަދަކޮށް އުޅުނެވެ. އެގޮތަށް އުފެދޭ ނުތަނަވަސް ކަމުގައި ޢީދުކުޅިވަރު ކުޅެނީ ސެކިޔުރިޓީ ވަރަށް ވަރުގަދަ ކޮށްގެންނެވެ. އެއް އަވަށުން އަނެއް އަވަށަށް ހަމަލާއެއް ދީފާނެތީއެވެ. އެ ވާދަވެރިކަން ހިލިގަތީމާ އެއް އަވަށު މީހުން އަނެއް އަވަށަށް ކުޅިބަލަން ގޮސް ހެދުމެއް ވެސް ނޯވެއެވެ.\n*އެޑިޓަރުގެ ނޯޓް: މި ލިޔުމަކީ މި އަތޮޅު މަނަދުއަށް ނިސްބަތްވާ ސާޖަންޓު މޭޖާ އަބްދުﷲ ސައީދު އޭނާގެ ފޭސްބުކުގައި ޝާއިއު ކުރައްވާފައިވާ ލިޔުމެކެވެ. މި ލިޔުން މި ނޫހުގައި މި ޝާއިއު ކުރީ އޭނާގެ އިޒުނައާ އެކު އެއްވެސް އުނި އިތުރުކަމެއް ނުގެނެހެވެ. މޭޖާ އަބްދުﷲ ސައީދަކީ ތާރީހު ދިރާސާ ކުރެއްވުމާއި ލިޔުންތެރިކަން އަދި އަދަބިއްޔާތަށް ވެސް ހިދުމަތް ކުރައްވަމުން ގެންދަވާ ބޭފުޅެކެވެ. އޭނާގެ ފޭސްބުކުގައި މި އަތޮޅާ ގުޅޭ ޝައުގުވެރި ވާހަކަތައް ލިޔުއްވަމުން ގެންދަވަ އެވެ.


Eemaankamaai Namaadhu: Maibadhaaai Hulhuthakuge Faruvaa | Thiladhun\nއީމާންކަމާއި ނަމާދު: މައިބަދައާއި ހުޅުތަކުގެ ފަރުވާ\n. ސެޕްޓެމްބަރ 22, 2019\nއެމެރިކާގެ ސައިންޓިސްޓުން ކުރެއްވި ފަހުގެ ދިރާސާއަކުން، ނަމާދުކުރުމުގެ މުހިންމުކަން ހާމަވެފައި ވެ އެވެ. މާތްވެގެންވާ އިސްލާމްދީނުގައި ފަރުޟުކުރައްވާފައިވާ، ފަރުޟު ފަސް ނަމާދު ކުރުމަކީ، މައިބަދައާއި ހުޅުތަކުގެ ރިހުން ކުޑަކުރުމަށް އޮތް މޮޅު ފަރުވާއެއްކަން އެ ދިރާސާއިން އެނގިފައި ވެ އެވެ. އާދޭހެވެ. ނަމާދުގައި ހިމެނޭ ޤިޔާމާއި ރުކޫޢާއި ސަޖިދައިން، މައިބަދައާއި ހުޅުތަކަށް ލިބޭ ފައިދާ ވަރަށް ވެސް ބޮޑެވެ.\nއެ ދިރާސާއިން އެނގުނު ގޮތުގައި، ކޮންމެ ދުވަހަކު ފަސްނަމާދު ކުރުމަކީ، ހުޅުތައް ލެންބުމަށާއި ޙަރަކާތްކުރުމަށް ފަސޭހަކޮށްދޭ ކަމެކެވެ. އަދި ހުޅުތައް ހަރުވުމުގެ ސަބަބުން ހުޅުތަކުގައި އުފެދޭ ރިހުން ކުޑަކޮށްދޭ ކަމެކެވެ. ހަމައެފަދައިން ފަރުޟު ފަސްނަމާދު ކުރުމަކީ، މައިބަދައަށް ނުހަނު ފައިދާހުރި ކަމެއްކަން ޚާއްޞަގޮތެއްގައި ފާހަގަކޮށްލެވެ އެވެ.\nފަރުޟު ފަސްނަމާދު ކުރާ މީހަކަށް ލިބޭ ނަފުސާނީ ހިތްހަމަޖެހުން ވެސް އެ ދިރާސާއިން އެނގިފައި ވެ އެވެ. ކީއްތޯ އެވެ. ނަމާދު ކުރުމުން ލިބޭ ނަފުސާނީ ހިތްހަމަ ޖެހުމުގެ ސަބަބުން، ހަށިގަނޑުގެ ދިފާޢީ ނިޒާމު ހީވާގިވެ އެވެ. އެއީ، ބަލިތަކަށް ޝިފާލިބުން އަވަސްކޮށްދޭ ކަމެކެވެ. މިކަން އެދިރާސާއިން ކަށަވަރުވެފައިވެ އެވެ.\nފަރުޟު ފަސްނަމާދު ބަރާބަރަށް އަދާކުރާ މީހުންގެ ހިތްތަކުގައި އީމާންކަން ވާނީ އާރާސްތުވެފަ އެވެ. އެބައިމީހުންގެ ހިތްތަކުގައި ވާނީ، ކަންކަމާމެދު ފަހި ވިސްނުމެވެ. ނަފުސާނީ ގޮތުންނާއި ރޫޙާނީ ގޮތުން އެބައިމީހުން ވާނީ، ހިތްހަމަޖެހިގެންނެވެ. މިކަންތައްތަކުގެ ސަބަބުން، އެބައިމީހުންގެ ހަށިގަނޑުގައިވާ ދިފާޢީ ނިޒާމު ހީވާގިވެ، ދިފާޢީ ބާރު ވަރުގަދަވެ އެވެ.\nސައިންޓިސްޓުންގެ ނަޒަރުގައި، ނަމާދާއި ނަމާދުގެ ޙަރަކާތްތަކަކީ، ހުޅުތަކުގެ ކޮޅުގައިވާ މަޑުކަށި ހަލާކުވެ، ހުޅުތައް ހިކޭ މުސްކުޅިން ލިބިގަންނަން އޮތް ޤުދުރަތީ ފަރުވާއެކެވެ.\nދީންވެރިވުމަކީ، ގިނަ ދުވަސްވަންދެން ދެމިހުންނަ ރިހުން ކުޑަކޮށްދޭ ކަމެއްކަން، އެމެރިކާގައި ޣައިރު މުސްލިމުން ކުރި އެހެން ދިރާސާއަކުން އެނގިފައި ވެ އެވެ.\nއެދިރާސާއިން އެނގިފައިވަނީ، ހުޅުތަކާއި އެނޫން ތަންތަނުގައި ގިނަ ދުވަސްވަންދެން ރިއްސާ މީހުންގެ ތެރެއިން، އެ ރިހުމުގެ މައްޗަށް ގަދަވެގަތުމުގެ ބާރު ދީންވެރި މުއުމިނުންގެ ކިބައިގައި އިތުރުކަމެވެ. އަދި މާތް ﷲ ގެ ޙަޟުރަތަށް ކުއްތަންވުމުގެ ގޮތުން ގިނައިން އަޅުކަންކޮށްއުޅޭ މުއުމިނުންނަކީ، ރަނގަޅު މިޒާޖެއްގައި ދެމިތިބޭ ބަޔެއްކަން ވެސް އެ ދިރާސާއިން އެނގިފައިވެ އެވެ. އެކަމުގެ ސަބަބުން، މުޖުތަމަޢުން އެބައިމީހުންނަށް ލިބޭ އަޅާލުމާއި އެއްބާރުލުން ވެސް ވަނީ އިތުރުވެފައިކަން ފާހަގަކުރެވުނެވެ.\nމުލްޙިދުން ބުނާގޮތުގައި، އަޅުކަންކުރުމަކީ، ފައިދާއެއްނެތް ބޭކާރު ކަމެކެވެ. ނަމަވެސް ހުޅަނގުގެ ދިރާސާތަކުން ސާބިތުވަމުން އެދަނީ، މާތް ﷲ އަށް އީމާންވުމާއި ފަރުޟު ފަސް ނަމާދު ކުރުމުގެ މުހިންމު ކަމެވެ.\nމުލްޙިދުންނަށް އަޅުގަނޑުމެން ހުށަހަޅާ ސުވާލަކީ، އީމާންކަމާއި ނަމާދުގެ ބޭނުމެއް ނެތްކަމަށްވަނީނަމަ، އީމާންވުމަށާއި ނަމާދުކުރުމަށް، ހުޅަނގުގެ ސައިންޓިސްޓުން ގޮވާލަނީ ކީއްވެތޯ އެވެ؟ ނަމާދުގައި ފައިދާއެއް ނެތްކަމަށް ތިޔަބައިމީހުން ބުނަމުންދާއިރު، ނަމާދުގައި ލައްވާފައިވާ ޙައިރާންކުރުވަނިވި ފައިދާތައް، ޢިލްމީ ދިރާސާތަކުން ހާމަވަމުންދަނީ ކީއްވެތޯ އެވެ؟\nމާތްވެގެންވާ އިސްލާމްދީނުގެ އެންމެ މުހިންމު ދެ ރުކުނުގައިވަނީ، އީމާންކަމާއި ނަމާދެވެ. މިހެންކަމުން، ތެދުވެރި މުސްލިމުންނީ، ބަލިތަކާ ދުރު، ޞިއްޙަތު ރަނގަޅު ބަޔަކެވެ. އަދި އެބައިމީހުންނީ، ދުނިޔެއާއި އާޚިރަތުގައި ބާއްޖަވެރި ބަޔެކެވެ. މާތް ﷲ ވަޙީކުރައްވާފައި ވެ އެވެ.\n(الَّذِينَ آمَنُواْ وَلَمْ يَلْبِسُواْ إِيمَانَهُم بِظُلْمٍ أُوْلَئِكَ لَهُمُ الأَمْنُ وَهُم مُّهْتَدُونَ)\nމާނައީ، ”އެއުރެންނަކީ، އީމާންވެތިބެ، އެއުރެންގެ އީމާންކަމުގެ ތެރެއަށް (ޝިރުކުގެ) އަނިޔާވެރިކަމެއް ނުލާ މީހުންނެވެ. އަމާންކަން ހުރީ، އެއުރެންނަށެވެ. އަދި އެއުރެންނީ ތެދުމަގު ލިބިގެންވާ މީހުންނެވެ.“\nމާތް ﷲ، މުއުމިނުން ތަބާވުމަށް އަންގަވާފައިވާ ކޮންމެ ކަމަކުންމެ، މުއުމިނުންނަށް ލިބެނީ ފައިދާ އެވެ. އެ އެންގެވުންތަކާ ތަބާވާ މުއުމިނުން ދިރިއުޅެމުންދަނީ ހިތްހަމަޖެހިގެންވާ ޙާލުގަ އެވެ. އެއާ ޚިލާފަށް މުލްޙިދުން ދިރިއުޅެމުންދަނީ، ހިތްހަމަނުޖެހުމާއި ނަފުސާނީ ގަޑުބަޑުވުންތަކެއްގެ ތެރޭގަ އެވެ. މިކަން ބަޔާންކުރައްވައި މާތް ﷲ ވަޙީކުރައްވާފައި ވެ އެވެ.\n(مَنْ عَمِلَ صَالِحًا مِّن ذَكَرٍ أَوْ أُنثَى وَهُوَ مُؤْمِنٌ فَلَنُحْيِيَنَّهُ حَيَاةً طَيِّبَةً وَلَنَجْزِيَنَّهُمْ أَجْرَهُم بِأَحْسَنِ مَا كَانُواْ يَعْمَلُونَ)\nމާނައީ، ”މުއުމިނަކު ކަމުގައިވާ ޙާލު، ފިރިހެނުންގެ ތެރެއިން ވިޔަސް، ނުވަތަ އަންހެނުންގެ ތެރެއިން ވިޔަސް، ޞާލިޙު ޢަމަލެއް ކޮށްފި މީހާ (ދަންނާށެވެ!) ފަހެ، ހަމަކަށަވަރުން، އެމީހަކަށް ރަނގަޅު ބާއްޖަވެރި ދިރިއުޅުމެއް، ތިމަންރަސްކަލާނގެ ދެއްވާހުށީމެވެ. އަދި ހަމަކަށަވަރުން، އެއުރެން ޢަމަލުކޮށް އުޅުނު އެންމެ ހެޔޮގޮތުގެ ދަރުމައިން، އެއުރެންނަށް، ތިމަންރަސްކަލާނގެ ޖަޒާ ދެއްވާހުށީމެވެ.“\nއާޔަތްތަކާއި ތަރުޖަމާ: ކީރިތި ޤުރުއާނާއި، ކީރިތި ޤުރުއާނުގެ ދިވެހި ތަރުޖަމާއިން.


Isthihaaru Balaanama Mifadha Landeh Libidhaane - Vaguthu\nއިސްތިހާރު ބަލާނަމަ މިފަދަ ލަނޑެއް ލިބިދާނެ\n2 އަހަރު ކުރިން ( މާޗް 22, 2018 )\nކަސްޓަމަރު އާންމު ކުރި ކުރި ފޮޓޯ އާއި އިސްތިހާރުން ފެންނަ ފޮޓޯ\nކޮންމެ އެއްޗެއް ވެސް އިސްތިހާރު ކުރާއިރު މާރަނގަޅަށް އެއްޗެއްގެ ގޮތުގައި މައުލޫމާތު ދޭ ކަމަށާއި ނަމަވެސް ހަޤީޤަތުގައި އިސްތިހާރު ފެންނަ ވަރުގެ އެއްޗަކަށް އިސްތިހާރު ކުރެވޭ އުފެއްދުމެއް ނުވަތަ ޚިދުމަތެއް ނުވާ ކަމުގެ ޝަކުވާ އަބަދުވެސް ގިނަ ބަޔަކު ކުރެއެވެ.\nމިފަހަރު ވެސް މިއޮތީ އެފަދަ އުފެއްދުމެއްގެ ވާހަކައެވެ. އިޓަލީގެ ރެސްޓޯރެންޓަކުން ވިއްކާ "ލަންޗް ބޮކްސްއެއް" ނުވަތަ މެންދުރުގެ ކެއުމެއް އިސްހާރުން ފެންނަ ގޮތާއި ހަޤީޤަތުގައި އެކެއުން ރެސްޓޯރެންޓުން ސާވް ކޮށްދޭ ގޮތް ވަރަށް ބޮޑަށް ތަފާތެވެ.\nއިޓަލީގެ ދެކުނު ސަރަހައްދެއް ކަމަށްވާ ރެޑްސްޓޯން ސަރަހައްދުގެ ރެސްޓޯރެންޓަކުން 15 ޕައުންޑަށް ވިއްކާ ކެއުމުގެ އިސްހާރު ފެނިފައި ކޮންމެ މީހަކު ވެސް އެ ކާން ބޭނުން ވާނެއެވެ. ނަމަވެސް އަސްލު ކެއުން ހުންނަ ގޮތް ފެނިއްޖެ ނަމަ އެއްވެސް މީހަކު އެކެއުން ބޭނުމެއް ނުވާނެއެވެ.\nރެސްޓޯރެންޓުން ޚިދުމަތް ހޯދި ކަސްޓަމަރަކު ވަނީ މިކެއުމުގެ ފޮޓޯއެއް މީސް މީޑިއާގައި އާންމު ކޮށްފައެވެ. އެއާއި އެކު ރެސްޓޯރެންޓަށް ފާޑުކިޔުން އަމާޒުވެ ފޮޓޯ ވަނީ ވަރަށް ބޮޑަށް ވައިރަލް ވެފައެވެ.\nމައްސަލަ ހޫނު ވުމުން ރެސްޓޯރެންޓުން ވަނީ ކަސްޓަމަރުގެ ކިބައިން މަޢާފަށް ވެސް އެެދިފައެވެ. ނަމަވެސް ރެސްޓޯރެންޓް ދިފާޢުކޮށް އެތަނުގެ ކޯ-ފައުންޑަރ ބުނީ ކަސްޓަމަރު އާންމު ކުރި ފޮޓޯ އިން ފެންނަނީ އަސްލު މަންޒަރު ނޫންކަމަށާއި އެފޮޓޯ މާބޮޑަށް ހަޑިވެފައި ވަނީ ފޮޓޯ ނަގާފައިވާ ގޮތުން ކަމަށެވެ.\nމާޗް 22, 2018 10:05\nތިހެން ވެއްޖެއްޔާ އާދަމް ނަވާޒް ހުރެބަ އިސްތިހާރު ނުބަލާ


Bodu kanneli ganna agu bodukohfi\nބޮޑު ކަންނެލި ގަންނަ އަގު ބޮޑުކޮށްފި\nއެންސިސް ފެކްޓްރީގައި ކަންނެލީގެ ގްރޭޑް ބަލަނީ -- ފޮޓޯ: އަވަސް\nދުނިޔޭގެ ބާޒާރުގައި ބޮޑު ކަންނެލީގެ އަގު ރަނގަޅުވުމުން، ރާއްޖޭގެ ބާޒާރުގައި ކަންނެލި ގަންނަ އަގު ބޮޑު ކޮށްފި އެވެ.\nރާއްޖޭން އެންމެ ގިނައިން ބޮޑު ކަންނެލި އެކްސްޕޯޓް ކުރާ އެންސިސް ފިޝަރީޒްގެ މެނޭޖިން ޑިރެކްޓަރު މުހައްމަދު ވަސީލް އިސްމާއީލް ވިދާޅުވި ގޮތުގައި ކަންނެލި ގަންނަ އަގު ބޮޑުކުރީ ދުނިޔޭގެ ބާޒާރުގެ އަގަށް ބަލައިގެން ކަމަށެވެ.\n"އަޅުގަނޑުމެން ވަކި ހާއްސަ ކަމަކާ ގުޅުވައިގެނެއް ނޫން އަގު ބޮޑު ކުރީ. އަބަދު ވެސް ބުނާ ވާހަކައެއް ދުނިޔޭގެ ބާޒާރަށް އަންނަ ބަދަލު ދުވަހުން ދުވަހަށް ގެންނާނެމޭ. އެގޮތަށް ބާޒާރުގައި އަގު ރަނގަޅުވީމަ އަގު ބޮޑު ކުރީ،" ވަސީމް ވިދާޅުވި އެވެ.\nބޮޑު ކަންނެލި ގަންނަ ކުންފުނި ތަކުން 30 ކިލޯއިން މަތީގެ ކަންނެލި ކިލޯއެއް މިހާތަނަށް ގަންނަމުން އައިސްފައިވަނީ 55ރ. އަށެވެ. މިހާރު އައި ބަދަލާއެކު ކަންނެލި ކިލޯއެއްގެ އަގު މި ވަނީ 70ރ. އަށް މަތި ކޮށްފަ އެވެ. އެންސިސް އިން މި އަގުގައި ކަންނެލި ގަންނައިރު ކަންނެލި ގަންނަ އެހެން ކުންފުނިތަކުގެ އަގުތައް ވެސް ވަނީ ކިލޯއެއް 65ރ. އަށް އަގު އުފުލާފަ އެވެ.\nމަސްވެރިން އެންސިސް ފިޝަރީޒް


Ebbasvun uvaalai Nizambe Saif in vakivejje - vNews.mv\nސައިފްގެ ފަރިތަކުރުންތަކުގެ ތެރެއިން ނިޒާމްބެ ---\nއެއްބަސްވުން އުވާލައި ނިޒާމްބެ ސައިފުން ވަކިވެއްޖެ\nއިސްމާޢީލް ޝާހު (ކުޑަ ޝާހު) Dhaka | 02 January 2020, 23:17\nބަންގްލަދޭޝްގެ ޕްރިމިއާ ލީގުގައި ވާދަކުރާ ސައިފް ސްޕޯޓިން ކްލަބުގެ ކޯޗުކަމާ މީގެ ދެމަސް ކުރިން ހަވާލުވި ރާއްޖޭގެ މުހައްމަދު ނިޒާމް (ނިޒާމްބެ) އެ ޓީމުގެ އެއްބަސްވުން އުވާލައި މަގާމުން މިއަދު ވަކިވެއްޖެއެވެ.\nސައިފްގެ ކޯޗުގެ މަގާމާ ނިޒާމްބެ ހަވާލުވެފައިވަނީ މިދިޔަ އަހަރުގެ ނޮވްމެބްރު މަހުގެ ކުރީކޮޅު އެވެ.\nނިޒާމްބެގެ އިރުޝާދުގެ ދަށުން ފެޑެރޭޝަން ކަޕްގައި ސައިފް ވާދަކުރި ނަމަވެސް، ކުއާޓާ ފައިނަލުން ޕޮލިސް އެފްސީ އަތުން 3-1 އިން ބަލިވެ ވަނީ މުބާރާތުން ކަޓާފައެވެ. ކުއާޓާއިން ބަލިވެ މުބާރާތުން ކެޓި ނަމަވެސް، ފެޑެރޭޝަން ކަޕްގެ ފުރަތަމަ މެޗުން ސައިފް އާއި ރަހުމަތުގަންޖާ ލަނޑެއް ނުޖެހި ވަނީ އެއްވަރުވެފައެވެ. ކުއާޓާއަށް ދަތުރުކުރީ ދެވަނަ މެޗުން ޝެއިހް ޖަމާލް ޑީސީ އަތުން 3-1 އިން މޮޅުވެ ގްރޫޕް އެއްވަނަ ޓީމުގެ ގޮތުގައެވެ.\nސައިފްއާއެކު ހަދާފައިވާ އެއްބަސްވުން އުވާލައި، މަގާމުން ވަކިވިކަން ނިޒާމްބެ މިއަދު ވަނީ އިއުލާނުކޮށްފައެވެ.\nރާއްޖޭގެ 16 އަހަރުން ދަށުގެ ގައުމީ ޓީމަށް އިރުޝާދު ދެމުންދިޔަ ނިޒާމްބެ، ބަންގްލަދޭޝްގެ ސައިފްއަށް ދެ މަސް ދުވަހަށް ކޯޗުކަން ކޮންދިންއިރު، މިއީ ރާއްޖޭގެ ކޯޗަކު ބޭރުގެ ގައުމެއްގެ އެންމެ މަތީ ޑިވިޝަނުގެ ޓީމަކާ ހަވާލުވި ފުރަތަމަ ފަހަރެވެ. ސައިފްއާ ހަވާލުވަމުން ނިޒާމްބެ އޭރު ބުނީ އޭނާއަށް ދީފައިވާ ޓާގެޓަކީ އޭއެފްސީ ކަޕަށް ސައިފް ކޮލިފައިކޮށްދިނުން ކަމަށެވެ.\nސައިފްގެ ކޯޗުގެ މަގާމުން ނިޒާމްބެ ވަކިވިއިރު، ބަންގްލަދޭޝް ޕްރިމިއާ ލީގު ފަށުމަށް ހަމަޖައްސާފައިވަނީ މިމަހު އެވެ. މި ލީގަކީ ފަހަކަށް އައިސް މި ސަރަހައްދުގައި ފާހަގަކޮށްލެވޭ ކުރިއެރުންތަކެއް ހޯދަމުން އަންނަ ލީގެކެވެ.\n12 ކްލަބު ވާދަކުރާ މި ލީގުގައި ރާއްޖޭގެ ނިއުރޭޑިއަންޓް ސްޕޯޓްސް ކްލަބަށް ކުރިން ކޯޗުކޮށްދިން ސްޕެއިންގެ އޮސްކާ ބްރުޒޮން ވެސް މަސައްކަތްކުރެއެވެ. މިދިޔަ ސީޒަނުގައި ސައިފް ސްޕޯޓިން ކްލަބުން ލީގު ނިންމާލީ ތާވަލުގެ ހަތަރުވަނައިގައެވެ. ލީގުގެ އެންމެ ފަހުގެ ޗެމްޕިއަނުންނަކީ އޮސްކާ ބުރުޒޮން ކޯޗުކޮށްދޭ ބަޝުންދަރާ ކިންގްސް އެވެ.


ފައިލިންގ ސިސްޓަމެއް ހޯދުމަށް ބޭނުންވެއްޖެ\n1 މިމިނިސްޓްރީއަށް 04 ފައިލިންގ ސިސްޓަމް ވިއްކުމަށްޝައުގުވެރިވާ ފަރާތެއް ހޯދުމަށް ކުރެވުނު މިމިނިސްޓްރީގެ ނަންބަރު: (IUL)22-PU/22/2020/24އިޢުލާނާއި ގުޅިގެން ހުށަހަޅާފައިވާ އަގުތަށް ބޮޑުކަމަށްފެންނާތީ، އެއިޢުލާން ބާތިލް ކުރުމަށްފަހު3ވަނަ ފަހަރަށް އިޢުލާން ކުރީމެވެ. މިމަސައްކަތަށް ކުރިމަތިލާ ފާރަތްތަކުގައި ހުންނަންޖެހޭ ޝަރުތުތައް ބީލަންފޮތުގައި ބަޔާންކުރެވިފައިވާނެއެވެ.\n2 މިޕްރޮޖެކްޓްގައި ބައިވެރިވާން އެދޭ ފަރާތްތަކުން، 2020 ފެބްރުވަރީ 25 އިން 2020 ފެބްރުއަރީ 27 އަށް މިމިނިސްޓްރީގެ ރިސެޕްޝަނަށް ވަޑައިގެން ނަންނޯޓް ކުރުމުގެ އިންތިޒާމް ހަމަޖެހިފައިވާނެއެވެ. ބީލަން ހުށަހެޅޭނީ މިމުއްދަތުގައި ނަންނޯޓް ކުރާ ފަރާތްތަކަށެވެ.\n3 މިޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ 2020 މާރިޗް 01 ވަނަ ދުވަހުގެ 14:00 ގެ ކުރިން ތިރީގައިވާ އެޑްރެހަށް ލިޔުމުން ފޮނުއްވުންއެދެމެވެ.\n4 ބިޑް ހުޅަހެޅުމާއި ބިޑް ހުޅުވުން އޮންނާނީ 2020 މާރިޗް 03 ވަނަ ދުވަހުގެ 11:00 ގައި މިނިސްޓްރީ އޮފް އެޑިޔުކޭޝަންގެ 09 ވަނަ ފަންގިފިލާ ޕްރޮކިއުމަންޓް ސެކްޝަންގައެވެ.\n- ބީލަމާއިގުޅޭ މައުލޫމަތު ޝީޓް


ޓޯކިއޯ އޮލިމްޕިކްސް ޖުލައި މަހު ބޭއްވޭނެ: ބޮޑުވަޒީރު\nމި އަހަރު އޮލިމްޕިކްސް ބޭއްވުން\nއޮލިމްޕިކްސްއަށް ޖަޕާނުން ވާންޖެހޭ ތައްޔާރީތަށް މިހާރުވެ ނިމިފައިވާ ކަމަށް ސުގާ ވިދާޅުވި\nމިދިޔަ އަހަރު ބާއްވަން އޮތް އޮލިމްޕިކްސް މި އަހަރުގެ ހޫނު މޫސުމަށް ވަނީ ތާވަލުކޮށްފައި\n2 ޖެނުއަރީ 2021 | ހޮނިހިރު 16:58\nޖަޕާނުގެ ބޮޑުވަޒީރު ޔޮޝިހީޑޭ ސުގާ: ޖުލައި މަހު ބޭއްވޭނެ އޮލިމްޕިކްސް ބޭއްވޭނެ ކަމަށް ވިދާޅުވި\nކޮވިޑް-19 އާ ގުޅިގެން ފަސްކުރި ޓޯކިއޯ އޮލިމްޕިކް ގޭމްސް މި އަހަރުގެ ޖުލައި މަހު ބޭއްވޭނެ ކަމަށް ޖަޕާނުގެ ބޮޑުވަޒީރު ޔޮޝިހީޑޭ ސުގާ ވައުދުވެވަޑައިގެންފިއެވެ.\nކޮވިޑް-19 ގެ ސަބަބުން އޮލިމްޕިކް ގޭމްސް މި އަހަރަށް ފަސްކުރުމަށް އިންޓަނޭޝަނަލް އޮލިމްޕިކް ކޮމިޓީ (އައިއޯސީ) އިން ނިންމީ ގިނަ ގައުމުތަކުން އެކަމަށް ގޮވާލުމުންނެވެ. މިދިޔަ އަހަރުގެ އޮލިމްޕިކްސް ޓޯކިއޯގައި ބޭއްވުމަށް ކުރިން ތާވަލުކޮށްފައި އޮތީ ޖުލައި މަހުގެ 24 ވަނަ ދުވަހުން ފެށިގެން އޮގަސްޓް މަހުގެ ނުވަވަނަ ދުވަހުގެ ނިޔަލަށެވެ. އެކަމަކު މިހާރު ވަނީ މި އަހަރުގެ ޖުލައި މަހުގެ 23 ވަނަ ދުވަހުން ފެށިގެން އޮގަސްޓް މަހުގެ އަށްވަނަ ދުވަހުގެ ނިޔަލަށް އޮލިމްޕިކްސް ބާއްވަން ތާވަލުކޮށްފައެވެ. އަދި ޕެރަލިމްޕިކްސް ބާއްވަން ތާވަލުކޮށްފައިވަނީ މި އަހަރުގެ އޮގަސްޓް މަހުގެ 24 ވަނަ ދުވަހުން ފެށިގެން ސެޕްޓެމްބަރު މަހުގެ ފަސްވަނަ ދުވަހުގެ ނިޔަލަށެވެ.\nއައު އަހަރުގެ ތަހުނިޔާ ކިޔުމަށް ސުގާ ދެއްވި ޚިޠާބުގައި ވިދާޅުވީ ކޮވިޑާ ގުޅިގެން ފަސްކުރި އޮލިމްޕިކް ގޭމްސް މި އަހަރުގެ ހޫނު މޫސުމުގައި ބޭއްވޭނެ ކަމަށާއި، އޮލިމްޕިކްސްއަށް ޖަޕާނުން ވާންޖެހޭ ތައްޔާރީތަށް މިހާރުވެ ނިމިފައިވާ ކަމަށެވެ. އެހެންނަމަވެސް މިފަހަރުގެ އޮލިމްޕިކްސް އެހެން އަހަރުތަކާ ތަފާތުވާނެ ކަމަށާއި، އެގޮތުން މި ފަހަރުގެ އޮލިމްޕިކްސް ކުރިއަށްދާނީ ކޮވިޑާއެކު އަޅާފައިވާ ރައްކާތެރިކަމުގެ ފިޔަވަޅުތަކާއެކު ކަމަށްވެސް އެމަނިކުފާނު ވިދާޅުވިއެވެ.\nކާމިޔާބު އޮލިމްޕިކް ގޭމްސްއެއް މި އަހަރު ބޭއްވޭނެ ކަމުގެ ޔަގީންކަން އެބައޮތްކަން ފާހަގަކުރައްވަމުން ސުގާ ވިދާޅުވީ ޖަޕާނުގައި ބޭއްވޭ އޮލިމްޕިކް ގޭމްސް ވެގެންދާނީ ސިއްހީ ގޮތުންނާއި، ސަލާމަތީ ގޮތުން އަދި އެނޫންވެސް ގޮތް ގޮތުން އަޅަންޖެހޭ ސަލާމަތީ ހުރިހާ ފިޔަވަޅުތަކެއް އެޅިގެން ކުރިއަށްގެންދާނެ ގޭމްސްއަކަށް ކަމަށެވެ.\nމި އަހަރު އޮލިމްޕިކްސް ބާއްވަން ޖަޕާން ތައްޔާރަށް އޮތް ނަމަވެސް، މީގެ ކުރިން އައިއޯސީގެ ރައީސް ތޯމަސް ބާކް ވަނީ މި އަހަރަށް މިހާރު ތާވަލުކޮށްފައިވާ އޮލިމްޕިކް ގޭމްސް ކެންސަލް ކުރަން ޖެހުމަކީ އެކަށީގެންވާ ކަމެއް ކަމަށް ވިދާޅުވެފައެވެ. އަދި ޖަޕާނުގެ ކުރީގެ ބޮޑުވަޒީރު އަދި އޮލިމްޕިކްސް އޯގަނައިޒިންގ ކޮމިޓީގެ ޗެއާމަން ޔޮޝީރޯ މޯރީވެސް މީގެ ކުރިން ވަނީ މި އަހަރުވެސް ހާލަތު ރަނގަޅު ނުވެއްޖެނަމަ، ގޭމްސް އިތުރަށް ފަސްނުކޮށް، ކެންސަލް ކުރާނެ ކަމަށް ވިދާޅުވެފައެވެ.


BREAKING NEWS: India In Iyye Ves Dhuniyey Ge Record Eh: 3.49 Lakka Fassi, 2700 Maru - Vaguthu\nއިންޑިއާ އިން އިއްޔެ ވެސް ދުނިޔޭގެ ރެކޯޑެއް: 3.49 ލައްކަ ފައްސި، 2700 މަރު\nކޮންޓްރޯލެއް ނެތި އިންޑިއާގައި ކޮވިޑް-19 ފެތުރެމުން އަންނަ އިރު އިއްޔެ ވެސް އިންޑިއާ އިން ރެކޯޑް އަދަދެއްގެ މީހުން ކޮވިޑް-19 އަށް ފައްސިވެއްޖެއެވެ. ތަފާސް ހިސާބުތައް ދައްކާ ގޮތުގައި އިއްޔެ އިންޑިއާ އިން ވަނީ 349,313 މީހުން ކޮވިޑަށް ފައްސިވެފައެވެ. އެހެންކަމުން އިއްޔެ އަކީ މުޅި ދުނިޔެ އިން ވެސް އެއްދުވަސް ތެރޭގައި އެންމެ ގިނަ ބަޔަކު އެއްގައުމަކުން ކޮވިޑަށް ފައްސިވި ދުވަހެވެ.\nމިމަހުގެ 22 ވަނަ ދުވަހުން ފެށިގެން ކޮންމެ ދުވަހަކު އިންޑިއާ އިން އަންނަނީ ދުނިޔޭގެ ރެކޯޑް އަދަދެއްގެ މީހުން ކޮވިޑަށް ފައްސިވަމުންނެވެ. ހުކުރު ދުވަހު 345000 މީހުން އިންޑިއާ އިން ކޮވިޑަށް ފައްސިވިއެވެ.\nއިއްޔެ އިންޑިއާ އިން ވަނީ 2,761 މީހުން ކޮވިޑް ޖެހިގެން މަރުވިއެވެ. އިއްޔެ އަކީ މިހާތަނަށް އެއްދުވަސް ތެރޭގައި އިންޑިއާ އިން އެންމެ ގިނަ މީހުން ކޮވިޑް ޖެހިގެން މަރުވި ދުވަހެވެ. އޭޕްރީލް މަހުގެ 08 ވަނަ ދުވަހުން ފެށިގެން ކޮންމެ ދުވަހަކު ވެސް އިންޑިއާގައި ކޮވިޑް ޖެހިގެން މަރުވާ މީހުންގެ އަދަދު އަންނަނީ އިތުރުވަމުންނެވެ.\nބައެއް މީޑިއާ ރިޕޯޓްތައް ބުނާ ގޮތުގައި ކޮވިޑް ޖެހިގެން މަރުވާ މީހުންގެ އަދަދުގެ ގޮތުގައި ސަރުކާރުން އިއުލާން ކުރާ އަދަދަށްވުރެ ހަގީގަތުގައި ކޮވިޑް ޖެހިގެން މަރުވާ މީހުންގެ އަދަދަށްވުރެ އެތައް ގުނައެއް އިތުރުވާނެއެވެ. މަރުވާ މީހުންގެ ރަސްމީ ހިސާބުތައް އެންމެ ރަނގަޅަށް ސަރުކާރަށް ވެސް ނުބެލެހެއްޓޭ ކަމަށް ރިޕޯޓްތައް ބުނެއެވެ.


Miadhakee Dhivehinge Fakhuruveri Ghaumee Dhuvas\nމިއަދަކީ ދިވެހިންގެ ފަޚުރުވެރި ޤައުމީ ދުވަސް\n9 މަސް, 1 ހަފްތާ,4ދުވަސް,9ގަޑި, 29 މިނެޓް, 1 ސިކުންތު ކުރިން 2370އައިޝަތު ޝިމްނާ\nމިއަދަކީ ރާއްޖޭގެ ފަޚުރުވެރި ގައުމީ ދުވަހެއެވެ. ޤައުމީ ދުވަހުގެ ގޮތުގައި ފާހަގަ ކުރަނީ ކޮންމެ ޚިޖްރީ އަހަރެއްގެ ރަބީޢުލް އައްވަލް މަހުގެ 1 ވަނަ ދުވަހެވެ.\nގައުމީ ދުވަހުގައި އަޅުގަނޑުމެން ފާހަގަ ކުރަމުން މިއަންނަނީ 15 އަހަރު ދުވަހުގެ އަޅުވެތި ކަމަށްފަހު ޕޯޗުގީޒުންގެ އަތްދަށުން ރާއްޖެ މިނިވަންވި އުފާވެރި މުނާސަބާއެވެ. ޕޯޗުގީޒުން ރާއްޖެ އަޅުވެތިކޮށްފައި ވަނީ 965 ވަނަ އަހަރުގައެވެ. އޭގެ 15 އަހަރު ފަހުން ޕޯޗުގީޒުންގެ އަތްދަށުން މި ޖަޒީރާ ގައުމު ސަލާމަތް ކޮށްދެއްވައި އަޅުގަނޑު މެންނާ ހަމައަށް ވާސިލް ކޮށްދެއްވީ އައްސުލްތާނުން ޣާޒީ މުހައްމަދު ތަކުރުފާނުލް އައުޒަމް ނުވަތަ ބޮޑު ތަކުރުފާނެވެ އެކަމަށްޓަކައި މިއަދުގެ ހުރިހާ ޝުކުރެއް ހައްގުވަނީ އެމަނިކުފާނަށެވެ. އައްސަރިބަހާއި ސާބަހުން ވެދުން ކޮށްލެވެނީ އެމަނިކުފާނުގެ ވާގިވެރިންނަށެވެ. އަލީ ތަކުރުފާނާއި، ހަސަން ތަކުރުފާނަށެވެ. ދުވާފަރު ދަންޑަހެލާއި، ދެ ހާޖީންނަށް މި ކުޑަކުޑަ ލަޝްކަރުގެ މިންނެތް ހީވާގި މަސައްކަތުން ބާރުގަދަ ޕޯޗުގީޒުން ބަލި ކުރައްވާފައިވަނީ އެންމެ ބޭނުންވި ވަގުތުގައެވެ.\nއެއީ ޕޯޗުގީޒުންގެ އަނިޔާ ދިވެހިންގެ މައްޗަށް އާންމުވެފައިވި ވަގުތެވެ. އެވަގުތު މުހައްމަދު ތަކުރުފާނު މާލެ ވަޑައިގަތެވެެ. އެމަނިކުފާނުގެ ކުޑަ ލަޝްކަރާއި އެކުގައެވެ. މާލެއަށް ބޮޑު ތަކުރުފާނު ވަޑައިގަތްއިރު، މާލޭގެ ރައްޔިތުން ތިބީ ނާމާން ކަމެއްގެ ތެރޭގައެވެ. އެހިނދު ބޮޑުތަކުރުފާނު ވަޑައިގެން ޕޯޗުގީޒުންގެ ރަސްކަމުގެ ކޮއިލާ ދިމާކުރެއްވިއެވެ. އަދި އެމީހުންގެ ބޮޑަކަށް ހުރި އަނދިއަނދިރިންގެ ކަރަށް ބަޑި ޖަހާ މަރާލުމަށްފަހު ޕޯޗުގީޒުންގެ ލަޝްކަރާ ހަނގުރާމަކޮށް ހިނދުކޮޅެއްގެ ތެރޭގައި ކާމިޔާބު ހޯއްދެވިއެވެ.\nބޮޑު ތަކުރުފާނުގެ މަތިވެރި ޖިހާދުގެ ވާހަކައަކީ ދިވެހިންގެ ހިތުގައި ލޭ ހިނގާހާ ހިނދެއްގައި ހުއްޓޭނެ ވާހަކައެއް ނޫނެވެ. އެމަނިކުފާނު ޕޯޗުގީޒުންނާ ހަނގުރާމަ ކުރެއްވީ އަތްވާއި ވާރޭގައި ރިޔާ ދޯންޏެއްގައެވެ. އެމަނިކުފާނުގެ މަތިވެރި ޖިހާދުގައި ބޭނުން ކުރެއްވި އޮޑިއަކީ މަޝްހޫރު ކަޅުއޮށްފުންމިއެވެ.\nމި ފަދަ މަތިވެރި ފަތަހައެއް ބޮޑުތަކުރުފާނާއި އެމަނިކުފާނުގެ ލަޝްކަރަށް ދެއްވީ އެބޭފުޅުންގެ މެދުގައި އޮތް އެކުވެރިކަމާއި އުޚުއްވަތްތެރި ކަމެއްގެ ސަބަބުންނެވެ. ﷲއަށް އޮތް އިތުބާރަކާއި ޔަގީން ކަމެއްގެ ބޮޑު ކަމުންނެވެ. ދިވެހި ރައްޔިތުންގެ މައްޗަށްއޮތް އޯގާތެރި ކަމާއި ހަމްދަރުދީގެ ބޮޑު ކަމުންނެވެ.\nގައުމީ ދުވަސް މިއަދު އަޅުގަނޑުމެން ފާހަކުރަނީ ބޮޑުތަކުރުފާނާއި އެމަނިކުފާނުގެ ޖިހާދުގެ މަތިން ހަނދާ ކުރުމަށެވެ. ބޭނުމަކީ އެއިން ހިތްވަރު ލިބި އަމަލު ކުރުންނެވެ. މުހައްމަދު ތަކުރުފާނު ހިންގެވި މަގުން އަޅުގަނޑުމެން ނުހިނގާ ކަމަށްވާނަމަ ގައުމީ ދުވަސް ފާހަގަ ކުރުމުގެ ބޭނުމެއްނެތެވެ. އެ ނަމޫނާގައި ހިފައި އެއަށް އަމަލު ނުކުރާ ކަމަށްވާނަމަ އެ ތަކުރުފާނުގެ މައްޗަށް ފަޚުވެރި ވުމުގެ ބޭނުމެއް ނެތެވ.\nގައުމީ ދުވަސް މިއަދު އަޅުގަނޑުމެން ފާހަގަކުރާއިރު ގައުމިއްޔަތު ދިރުވާ ގައުމުގެ ފަހުރު ކަމުގައިވާ އިސްލާމްދީނާއި ދިވެހި ބަސް އަދި ދިވެހިންގެ އެއްބައިވަންތަކަން ދިރުވައި އާލާކުރުމަކީ މުހިއްމު ކަމެކެވެ.\n1 ހަފްތާ ކުރިން 514 0\n1 ހަފްތާ ކުރިން 1430 0\nޑިމޮކްރަސީގެ ހަމަތައް ދަމަހައްޓަވާނެ ކަމަށް ވިދާޅުވާ ސަރުކާރު އޮތީ ފެއިލްވެފަ: ރައީސް ޔާމީން\n1 ހަފްތާ ކުރިން 578 0


Raajjeygai Furathama Faharah Bidheysy Aku Merumah Hukum Koffi ރާއްޖޭގައި ފުރަތަމަ ފަހަރަށް ބިދޭސީއަކު މެރުމަށް ހުކުމްކޮށްފި – Huvadhoo News Raajjeygai Furathama Faharah Bidheysy Aku Merumah Hukum Koffi Huvadhoo News\nރާއްޖޭގައި ފުރަތަމަ ފަހަރަށް ބިދޭސީއަކު މެރުމަށް ހުކުމްކޮށްފި\nފޮޓޯ: އދ.ދަނގެތީ ވިޔަފާރިވެރިޔާ މަހުމޫދުގެ ޤާތިލް ބަންގްލަދޭޝްގެ ސާލިމް\nއިސްލާމީ ޝަރީއަތުގައިވާ ގޮތުގެ މަތިން މަރަށް މަރު ހިފަން ދިވެހި ރާއްޖޭގައި ފުރަތަމަ ފަހަރަށް ބިދޭސިއަކު މެރުމަށް ހުކުމް ކޮށްފިއެވެ.\nއދ.ދަނގެތީގައި ރަޙުމް ކުޑަގޮތަކަށް މަރާލާފައި އޮއްވައި ފެނުނު މަޙްމޫދު އަބޫބަކުރުގެ ވާރިސުން އެދުނީ އިސްލާމީ ޝަރީއަތުގައި އޮންނަ ގޮތަށް މަހުމޫދުގެ ޤާތިލް ކަމަށްވާ ބަންގްލަދޭޝްގެ، ސާލިމް މެރުމަށެވެ. އެހެންކަމުން ކްރިމިނަލް ކޯޓުން މިވަނީ ސާލިމް މެރުމަށް ހުކުމް ކޮށްފައެވެ. މިއީ ރާއްޖޭގައި ބިދޭސީއެއްގެ މައްޗަށް މަރުގެ އަދަބު ކަނޑައެޅި ފުރަތަމަ ފަހަރެވެ.\nމަހުމޫދު މަރާލިކަމަށް ސާލިމްވަނީ ކޯޓުގައި އެއްބަސްވެފައެވެ. ބަންގްލަދޭޝްގެ ރައްޔިތެއް ކަމަށްވާ ސާލިމް (29) ގެ މައްޗަށް ދައުލަތުން ކުރީ ގަސްދުގައި މީހަކު މަރާލުމު ކުށުގެ ދައުވާ އާއި މައްޔިތާގެ ބޭނުން ނަހަމަ ގޮތުގައި ކުރުމުގެ ކުށުގެ ދައުވާއެވެ.\nމިދިޔަ އަހަރު އޮކްޓޫބަރުމަހު ގެއްލިގެން ހޯދަމުން ދަނިކޮށް މަހްމޫދުގެ ހަށިގަނޑު ފެނިފައިފައިވަނީ ދަނގެތީގެ ފަޅު ގޯއްޗެއްގެ ތެރޭގައި ހުރި ވަޅަކުންނެވެ. ތޫނު އެއްޗަކުން ހަމަލާދީ ބޮޑެތި އަނިޔާތައް ދީ ސާލިމް އުޅޭ ގޭތެރޭގައި މަހުމޫދުގެ ހަށިގަނޑު5ގަޑިއިރު ވަންދެން ބޭއްވިކަމަށް ފުލުހުންވަނީ ހާމަކޮށްފައެވެ. އަދި ސާލިމް ދިރިއުޅޭ ގެއިން މަހުމޫދުގެ އަންނައުނާއި، ގަޑިފަދަ ތަކެތި ފެނިފައިވާކަމަށް ފުލުހުން ވިދާޅުވެފައިވެއެވެ.\nކްރިމިނަލް ކޯޓުގެ އިސް ޤާޒީ އަހުމަދު ޝަކީލްގެ ކުރިމަތީގައި ސާލިމް ވަނީ އޭނަގެ މައްޗަށް ކުރެވޭ ހުރިހާ ދައުވާތަކަށް އިއުތިރާފްވެފައެވެ. އަދި އޭނައަށް މާފްދީ މަރާނުލާ ދޫކޮށްލުމަށް އެދި އާދޭސްކޮށްފައެވެ. އެހެންނަމަވެސް މިމައްސަލަ ނިމިގެން މިދިޔައީ އިސްލާމީ ޝަރީއަތާއި އެއްގޮތަށް މަހުމޫދުގެ ޤާތިލަށް ހައްޤު އަދަބު ލިބިގެންނެވެ.\nކްރިމިނަލް ކޯޓު މަހުމޫދުގެ މަރު\nޙައްޤު އަދަބު ލިބުނުކަމަށްވާނީ ތި ޙުކުމް ތަންފީޛު ކުރެވުމުން


Dhiraagu in Samsung Galaxy Note 20 adhi Note 20 Ultra 5G raajje ah tha'aarafu kohfi - One Online\nގެލެކްސީ ނޯޓް 20 އަދި ނޯޓް 20 އަލްޓްރާ 5ޖީ ރާއްޖެއަށް ތައާރަފުކުރުމަށް ދިރާގުން ވާޗުއަލްކޮށް ބޭއްވި ރަސްމިއްޔާތުގެ ތެރެއިން --\nދިރާގުން ސެމްސަން ގެލެކްސީ ނޯޓް 20 އަދި ނޯޓް 20 އަލްޓްރާ 5ޖީ ރާއްޖެއަށް ތައާރަފުކޮށްފި\nސެމްސަން ކުންފުނިން އެންމެ ފަހުން މާކެޓަށް ނެރުނު، ގެލެކްސީ ނޯޓް 20 އަދި ނޯޓް 20 އަލްޓްރާ 5ޖީ ދިރާގުން ރާއްޖެއަށް ތައާރަފުކޮށްފިއެވެ.\nދިރާގުން ރާއްޖެއަށް ސެމްސަންގެ ފަހުގެ ފޯނު ތައާރަފުކޮށްފައިވަނީ މިރޭ ވާޗުއަލްކޮށް ބޭއްވި ރަސްމިއްޔާތެއްގައެވެ. މި ރަސްމިއްޔާތުގައި ދިރާގުގެ ޗީފް މާކެޓިން އޮފިސަރު މަހުމޫދު ދަސަރާއި ސެމްސަން ސްރީލަންކާގެ މެނޭޖިން ޑިރެކްޓަރު ކެވިން ޔޫ ބައިވެރިވެވަޑައިގެންނެވިއެވެ.\nދިރާގުން ވަނީ ގެލެކްސީ ނޯޓް 20 އަދި ނޯޓް 20 އަލްޓްރާ 5ޖީ މޮބައިލް ފޯނު މިދިޔަ މަހުގެ 22 އިން ފެށިގެން ޕްރީ އޯޑަރަށް ހުޅުވާލައިފައެވެ. އަދި ދިރާގު މެދުވެރިކޮށް އެ ފޯނަށް ޕްރީއޯޑާ ކުރާ ކަސްޓަމަރުންނަށް ހާއްސަ އޮފާއެއްގެ ދަށުން ހަ މަސް ދުވަސް ވަންދެން 10 ޖީބީ ޑޭޓާ ހިލޭ ލިބޭނެއެވެ.\nމީގެ އިތުރުން ނޯޓް 20 ޕްރީއޯޑާ ކުރާ ކަސްޓަމަރުންނަށް ހިލޭ ގެލެކްސީ ބަޑްސް ޕްލަސް އަދި ނޯޓް 20 އަލްޓްރާ 5ޖީ ފޯނު ޕްރީއޯޑާ ކުރާ ކަސްޓަމަރުންނަށް ގެލެކްސީ ބަޑްސް ލައިވް ހިލޭ ލިބޭނެއެވެ.\nގެލެކްސީ ނޯޓް 20ގެ ފޯނުގެ ކުލަތަކަކީ މިސްޓިކް ބްރޯންޒް އަދި މިސްޓިކް ގްރީންއެވެ. ނޯޓް 20 އަލްޓްރާ 5ޖީގެ ކުލަތަކަކީ މިސްޓިކް ބްރޯންޒް އަދި މިސްޓިކް ބްލެކެވެ. މި ދެ ފޯނަކީ ވެސް 256 ޖީބީގެ ކެޕޭސިޓީގެ ދެ ފޯނެވެ.\nސެމްސަން މި ދެ ފޯނަކީ ވެސް 5ޖީ ބޭނުންކުރެވޭނޭ ފޯނުތަކެކެވެ. މި ފޯނުތަކަކީ ގޭމް ކުޅޭ މީހުންނާއި "ޕަވާ ޔޫސާސް"ގެ މެދުގައި ވަރަށް މަގުބޫލު ފޯނުތަކެކެވެ. ސެމްސަން އިން ވަނީ މި ދެ ފޯނުގެ ޑިސްޕްލޭ ފުރިހަމަކޮށްފައެވެ. ސެމްސަންގް ގެލެކްސީ ނޯޓް 20ގެ ސްކްރީންގައި 6.7 އިންޗް ހުރެއެވެ. އަދި ނޯޓް 20 އަލްޓްރާ 5ޖީގެ ސްކްރީން ސައިޒަކީ 6.9 އިންޗެވެ.\nސެމްސަންގާއެކު ދިރާގުން ޕާޓްނާޝިޕް ހަދާފައިވަނީ 2015 ވަނަ އަހަރުއެވެ.\nގުޅޭ ޓެގު ދިރާގު ސެމްސަންގް


STO in roadha ah genna kaaboa thakethi vikkaanee agu heyokoh | Mihaaru\nއެސްޓީއޯގެ ސުޕަ މާޓް: ރޯދައަށް ހާއްސަކޮށްގެން ގެންނަ ތަކެތި އަންނަ ހަފުތާގައި ރާއްޖެ އަންނާނެ.\nއެސްޓީއޯ އިން ރޯދަ އަށް ގެންނަ ކާބޯތަކެތި ވިއްކާނީ އަގު ހެޔޮކޮށް\n09 މެއި 2017 - 19:336comments\nއަންނަ ރޯދަމަހާ ދިމާކޮށް އެސްޓީއޯ އިން ފިޔާ، އަލުވި، ބިސް ގިނަ އަދަދަކަށް ގެނެސް، ހެޔޮ އަގުގައި ވިއްކަން ނިންމައިފި އެވެ.\n"މިހާރު"އާ ވާހަކަދައްކަވަމުން އެސްޓީއޯގެ މެނޭޖިން ޑިރެކްޓަރު އަހުމަދު ޝަހީރު މިއަދު ވިދާޅުވީ އެހެން އަހަރުތަކެކޭ އެއްގޮތަށް މި އަހަރު ވެސް ރޯދަމަހަށް ބޭނުންވާ ކާބޯތަކެތި ގިނަ އަދަދަކަށް ގެނެސް ވިހާ ގިނަ ބަޔަކަށް ލިބޭނެ އިންތިޒާމް ހަމަޖެއްސުމުގެ މަސައްކަތް ކުރަމުން އަންނަ ކަމަށެވެ. އެގޮތުން ރޯދަ އަށް ގެންނަ ފުރަތަމަ ޝިޕްމަންޓް އަންނަ ހޮނިހިރު ރާއްޖެ ގެނެސް ވިއްކަން ފަށާނެ ކަމަށް ވެސް އޭނާ ވިދާޅުވި އެވެ.\n"މި ފަހަރު ވެސް ފިޔާ، އަލުވި، ބިސް ރޯދަމަހު މެދުނުކެނޑި ލިބޭނެ އިންތިޒާމް ހަމަޖެއްސުމުގެ މަސައްކަތް ކުރަމުން މިއަންނަނީ. މާލޭގެ އިތުރުން އަތޮޅުތަކުން ވެސް އެ ތަކެތި ލިބެން ހުންނާނެ،" ޝަހީރު ވިދާޅުވި އެވެ.\nއޭނާ ވިދާޅުވީ ރޯދަ އަށް ހާއްސަކޮށްގެން ގެންނަ ތަކެތި ވިއްކާނެ އަގުތައް ވަރަށް އަވަހަށް އިއުލާންކުރާނެ ކަމަށެވެ. އަދި އެ ތަކެތީގެ އަގުތައް މާކެޓްގައި އެންމެ ރަނގަޅު އަގުތަކަށް ވާނެ ކަމަށް ވެސް ޝަހީރު ވިދާޅުވި އެވެ.\n"ރޯދަ މަހަށް ގެންނަ ތަކެތި ވިއްކަން މާލެ އާއި ރީޖަނަލް ޑިސްޓްރިބިއުޓަރުން އުޅޭނެ. އޭގެ އިތުރުން އަތޮޅު ތެރޭގައި ހުރި އެސްޓީއޯގެ ހުރިހާ ފިހާރަތަކުން ވެސް ލިބެން ހުންނާނެ،" އޭނާ ވިދާޅުވި އެވެ.\nޝަހީރު ވިދާޅުވީ އެސްޓީއޯ އިން ރޯދަ އަށް ފިޔާ، އަލުވި އަދި ބިހުގެ އިތުރުން ދަޅުކާނާގެ ބާވަތްތައް ވެސް ގިނަ އަދަދަކަށް ގެނެސް ވިއްކާނެ ކަމަށެވެ.\nރޯދަ މަހާ ދިމާކޮށް އެސްޓީއޯ ސުޕަ މާޓުން ވަނީ އަގު ބޮޑު އިނާމުތަކާއެކު އަގުހެޔޮ ތަކެތި ވިއްކަން ހާއްސަ ޕްރޮމޯޝަނެއް ވެސް ފަށައިފަ އެވެ.\nއިތުރު ލިޔުންތައް އެސްޓީއޯ ރޯދަމަސް 2017 ތަރުކާރީ ބިސް ފިޔާ، އަލުވި، ބިސް އެސްޓީއޯ ސުޕަމާޓް\nއެސްޓީއޯއިން އަނެއްކާ ވެސް ބިހާއި ފިޔާ އަގު ހެޔޮކޮށްފި


Night market gai Registry kohgen baiverivaan laazimkohfi\nނައިޓް މާކެޓުގައި ރަޖިސްޓަރީ ކޮށްގެން ބައިވެރިވާން ލާޒިމްކޮށްފި\nރާއްޖޭގައި މީގެ ކުރިން ބޭއްވި ނައިޓް މާކެޓެއް: ނައިޓް މާކެޓް ބާއްވާނެ އުސޫލެއް ވަނީ ކަނޑައަޅާފައި - ފޮޓޯ އަވަސް\nފެއާތަކާއި ނައިޓް މާކެޓުތަކުގައި ބައިވެރިވެވޭނީ ރާއްޖޭގައި ރަޖިސްޓްރީކޮށްފައިވާ ވިޔަފާރިތަކާއި ޖަމިއްޔާތަކަށް ކަމަށް އިކޮނޮމިކް މިނިސްޓްރީން ކަނޑައަޅައިފި އެވެ.\nއިކޮނޮމިކް މިނިސްޓްރީން އާއްމުކޮށްފައިވާ "ފެއާތަކާއި ނައިޓް މާކެޓް އަދި މަގުމަތީ ބާޒާރު ބޭއްވުމުގެ އުސޫލު" ގައި ބުނެފައިވާ ގޮތުން ނައިޓް މާކެޓުތަކުގައި ބައިވެރިވެވޭނީ ރަޖިސްޓްރީ ކޮށްފައިވާ ފަރާތެއްކަން ކަށަވަރު ކުރަންޖެހެ އެވެ.\nރާއްޖޭގައި މިހާތަނަށް ނައިޓް މާކެޓުތައް ހާއްސަވެފައިވަނީ އާއިލާތަކާއި ރަހުމަތެރިން އެއްވެގެން ހާއްސަ މުނާސަބަތުތަކާ ދިމާކޮށް މުދާ ވިއްކާ ބާޒާރު ތަކެއްގެ ގޮތުގަ އެވެ.\nއިކޮނޮމިކް މިނިސްޓްރީން އަލަށް އާއްމު ކުރި އުސޫލުގައިވާ ގޮތުން ނައިޓް މާކެޓުތަކާއި މަގުމަތީ ބާޒާރުގައި ވިއްކޭނީ ރާއްޖޭގައި ގާއިމް ވެގެން ހިންގާ ފިހާރައެއްގައި ނުވިކި ހުރި މުދަލެވެ. އަދި ވިއްކާ މުދަލަކީ ނުވިކި ހުރި މުދާކަން ކަށަވަރު ކުރުމަކީ ނައިޓް މާކެޓު އިންތިޒާމު ކުރާ ފަރާތުގެ މައްޗަށް ލާޒިމް ކަމެކެވެ.\nނަމަވެސް، ފިހާރަތަކުގައި ވިއްކާ މުދަލަކީ ބާ މުދާ ނުވަތަ ނުވިކި ހުންނަ މުދާކަން ކަށަވަރު ކުރެވޭނެ ގޮތެއް ރާއްޖެއަކު ނެތެވެ.\nއިކޮނޮމިކް މިނިސްޓްރީން ބުނީ މި އުސޫލުގެ މައިގަނޑު މަގުސަދަކީ ނައިޓް މާކެޓުތަކާއި ފެއާތައް ބާއްވާއިރު، އެހެން ފަރާތްތަކަށް ގެއްލުން ނުވާނެ ގޮތަކަށް ބާޒާރުތައް ހިންގޭނެ އުސޫލެއް ކަނޑައެޅުމެވެ.\nމި އުސޫލުގައި ވާ ގޮތުން އިމްޕޯޓް މުދާ ވިއްކަން ފެއާތަކާއި ނައިޓް މާކެޓް ނުވަތަ މަގުމަތީ ބާޒާރުތައް ބޭއްވޭނީ ހާއްސަ މުނާސަބަތަކާ ދިމާކޮށެވެ. މިގޮތުން މި ފަދަ މާކެޓުތައް ބޭއްވޭނީ ފާހަގަ ކުރެވޭ މުނާސަބަތެއްގައި އަހަރު އެއް ފަހަރު އެވެ.\nއިކޮނޮމިކް މިނިސްޓްރީން ވަނީ ނައިޓް މާކެޓު ބޭއްވުމަށް ފީއެއް ނަގަން ވެސް ނިންމާފަ އެވެ. އާ އުސޫލުގައިވާ ގޮތުން ފެއާތަކާއި ނައިޓް މާކެޓް ނުވަތަ މަގުމަތީ ބާޒާރު ހިންގަން ހުށަހަޅަނީ 2000 އިން ދަށުގެ އާބާދީއެއްނަމަ ފީގެ ގޮތުގައި، 10،000 ރުފިޔާ ނަގާނެ އެވެ. އަދި 2000 އިން މަތީގެ އާބާދީއެއް އޮތް ސިޓީއެއް ނަމަ ފީގެ ގޮތުގައި 20،000 ރުފިޔާ ދައްކަން ޖެހެ އެވެ.\nރާއްޖޭގައި މިހާތަނަށް އެންމެ ގިނަ ދުވަހު ބާއްވަމުން ގެންދިޔައީ ވިޔަފާރިވެރިންގެ ޖަމިއްޔާގެ ނައިޓް މާކެޓެވެ. ނަމަވެސް އެ ނައިޓް މާކެޓު ނުބާއްވާތާ ދެ އަހަރު ވެއްޖެ އެވެ. އަދި މިހާރު ރާއްޖޭގައި އެންމެ ފުޅާކޮށް ނައިޓް މާކެޓު ބާއްވަމުން ގެންދަނީ އަމިއްލަ ކުންފުންޏެއް ކަމަށްވާ ލިކަމެކް ކުންފުނިންނެވެ.


SunOnline: Bathala Anita ah Dhariaku Libeny\nބަތަލާ އަނީތާ އަށް ދަރިއަކު ލިބެނީ\nއައިމިނަތު ލުބާ 12 Oct 2020, 08:18\nބަތަލާ އަނީތާ އާއި އޭނާގެ ފިރިމީހާ ރޯހިތު---\nބޮލީވުޑްގެ ފިލްމުތަކުންނާއި ޓީވީ ސީރީޒްތަކުން ފެންނަ ކުޅަދާނަ ބަތަލާ އަނީތާ ހަސަނަންދާނީ އަށް ކުއްޖަކު ލިބެން އުޅޭކަން ހާމަކޮށްފި އެވެ.\nޓީވީ އިންޑަސްޓްރީގެ އެންމެ ކާމިޔާބު މަޝްހޫރު ބަތަލާއިންގެ ތެރޭގައި ހިމެނޭ އަނީތާ އޭނާގެ އަލަތު ދަރިފުޅަށް ބަލިވެ އިން ކަން ހާމަކުރީ އިންސްޓަގްރާމަށް ހިއްސާކުރި ވީޑިއޯއަކުންނެވެ. އެ ވީޑިއޯއިން އާންމުކުރުމާއެކު ގިނަ ފޭނުންނެއް އަންނަނީ މަރުހަބާ ކިޔަމުންނެވެ.\nސްޓާޕްލަސް އިން ކުރިން ދެއްކި ހިންދީ ޑްރާމާ "ޔޭ ހޭ މޮހޮއްބަތައިން"ގެ ޝަގުން ރޯލު ކުޅެގެން އާންމުންގެ ލޯބި ހޯދާފައިވާ އަނީތާ އާއި އޭނާގެ ފިރިމީހާ ރޯހިތު ރެޑީ ގެ ކައިވެންޏަށް ހަތް އަހަރު ފަހުން އަލަތު ދަރިފުޅު ލިބޭއިރު ދެމަފިރިންވެސް ތިބީ ވަރަށް އުފަލުންނެވެ.\nއިންޑިއާގެ އެންމެ މަޝްހޫރު ޑާންސް ޝޯ ނަޗް ބަލިޔޭ ގެ ނުވަ ވަނަ ސީޒަނުގައި ބައިވެރިވި ދެތަރިން ވަނީ އެއިން ދެވަނަ ހޯދާފަ އެވެ. އެ ޝޯގެ ތެރެއިން އަނީތާ ބުނީ ޝޯ ނިމުމަށްފަހު ދަރިއަކު ހޯދަން މަސައްކަތްކުރާނެ ކަމަށެވެ.\nބަތަލާ އަނީތާ އާއި އޭނާގެ ފިރިމީހާ ރޯހިތު ވަނީ މީގެ ކުރިން ޗުއްޓީ ހޭދަކުރަން ރާއްޖެވެސް އައިސްފަ އެވެ. އަދި ރާއްޖޭގެ 51 ވަނަ މިނިވަން ދުވަހު، ދެމަފިރިން ރަސްފަންނަށް ގޮސް ވަނީ ދިވެހިންނާވެސް ބައްދަލުކޮށްފަ އެވެ.\n"އެވަރޔޫތު" އަދި "ބޯރޯޕްލަސް" ފަދަ ބްރޭންޑުތަކުގެ މޮޑެލް އެއްގެ ގޮތުގައި އަނީތާ ފެނުމަށް ފަހު ފިލްމީ ދާއިރާ އަށް ނުކުތީ 2001 ވަނަ އަހަރު މެޓްރޯ ގޯލްޑް އިން ދައްކަން ފެށި ޑްރާމާ، "ކަބީ ސޯތަން، ކަބީ ސަހޭލީ" އިންނެވެ. ބޮލީވުޑް ފިލްމަކަށް އޭނާ އެންމެ ފުރަތަމަ ކުޅުނީ 2003 ވަނަ އަހަރު ނުކުތް ތުރިލާ ފިލްމު، "ކުޗް ތޯ ހެއި" އިންނެވެ.\nރޯހިތު އަކީ އަމިއްލަ ވިޔަފާރި ކުރާ މީހެކެވެ. ދެމީހުން ކައިވެނި ކުރީ 2013 ވަނަ އަހަރު އެވެ.


"އަނިޔާވެެރިކަން ނިންމަން" މުޒާހަރާ\nއޭޕްރިލް 30، 2015، މާލެ: އަނިޔާވެރިކަން ނިންމަން މިނަމުގައި މިއަދު ހަވީރު ފެށި މުޒާހަރާގައި ގިނަ އަދަދެއްގެ ބަޔަކު ވަނީ ބައިވެރިވެފަ އެވެ. ނަމަވެސް މިރޭގެ މަގުރިބް ނަމާދަށް މުޒާހަރާގެ ބައިވެެރިން އިސްލާމީ މަރުކަޒަށް ދިޔަ ހިސާބުން އެތަނާއި ކައިރިން ފުލުހުންނާ ކުރިމަތިލުން ހިނގާ ބޮޑެތި ހަަމަނުޖެހުންތަކެއް އޭގެ ފަހުން ވަނީ ހިނގާފަ އެވެ. -- ވީފޮޓޯ: ހުސައިން އަލީ\nއޭޕްރިލް 30، 2015، މާލެ: އަނިޔާވެރިކަން ނިންމަން މިނަމުގައި މިއަދު ހަވީރު ފެށި މުޒާހަރާގައި ގިނަ އަދަދެއްގެ ބަޔަކު ވަނީ ބައިވެރިވެފަ އެވެ. ނަމަވެސް މިރޭގެ މަގުރިބް ނަމާދަށް މުޒާހަރާގެ ބައިވެެރިން އިސްލާމީ މަރުކަޒަށް ދިޔަ ހިސާބުން އެތަނާއި ކައިރިން ފުލުހުންނާ ކުރިމަތިލުން ހިނގާ ބޮޑެތި ހަަމަނުޖެހުންތަކެއް އޭގެ ފަހުން ދަނީ ހިނގަމުންނެވެ. -- ވީފޮޓޯ: މުހައްމަދު ވަހީދު\n"އަނިޔާވެރިކަން ނިންމަން" މުޒާހަރާ\nމާލެ، 01 މެއި 2015: ސަރުކާރުގެ އަނިޔާވެރިކަން ނިންމުމަށް އިދިކޮޅު ފަރާތްތަކުން ބޭއްވި މުޒާހަރާގައި ގިނައަދަދެއްގެ ބަޔަކު ވަނީ ބައިވެރިވެފަ އެވެ. އަދާލަތު ޕާޓީން އިސްވެ ކުރި މުޒާހަރާގައި ގޮވާލާފައި ވަނީ އަނިޔާވެރިވުން ހުއްޓާލުމުށާއި ސިޔާސީ ހައްޔަރީން ދޫކޮށްލުމަށެވެ. މުޒާހަރާގައި ވާހަކަ ދެއްކެވި ބޭފުޅުން ވަނީ ސަރުކާރަށް ވަރަށް ބޮޑަށް ފާޑު ވިދާޅުވެފައެވެ. -- ވީފޮޓޯ: މުހައްމަދު ވަހީދު\nނަޝީދުގެ ބައިނަލްއަގްވާމީ ގާނޫނީ ޓީމުން ބޭއްވި ނޫސްވެރިންގެ ބައްދަލުވުން\nއޭޕްރިލް 30، 2015، ވޮޝިންގްޓަން: ރައީސް ނަޝީދުގެ ބައިނަލް އަގްވާމީ ގާނޫނީ ޓީމުން މިއަދު ނޭޝަނަލް ޕްރެސް ކްލަބްގައި ނޫސްވެރިންގެ ބައްދަލުވުމެއް ބާއްވައިފި އެވެ. މި ބައްދަލުވުމުގައި ރައީސް ނަޝީދުގެ އަނބިކަބަލުން ލައިލާ އަލީވެސް ބައިވެރި ވަޑައިގެންނެވި އެވެ. އަދި ނަޝީދުގެ ޝަރީއަތް ހިނގައި ދިޔަ ގޮތުގެ ވާހަކަ ދެއްކެވި އެވެ. ފޮޓޯ: އޭއެފްޕީ\nޕީޕީއެމްގެ ޕީޖީގެ ފަރާތުން ބޭއްވި ޕްރެސްކޮންފަރެންސް\nމާލެ، 30 އޭޕްރިލް 2015: ޕީޕީއެމްގެ ޕީޖީގެ ފަރާތުން މުލިއާގޭގައި ބޭއްވި ޕްރެސްކޮންފަރެންސް ގައި ދިވެހި ސަރުކާރުގެ ވެރިން ޔޫރަޕަށް ދަތުރު ނުކުރެވޭ ގޮތް ހެދުމަށް ޔޫރަޕިއަން ޕާލިމެންޓަށް އިއްޔެ ހުށަހެޅި ގަރާރުގެ ބައެއް މާއްދާތައް އުނިކޮށްފައިވާކަން ރައީސް އޮފީހުގެ މިނިސްޓަރު މުހައްމަދު ހުސެއިން ޝަރީފު ވަނީ އިއުލާން ކޮށްފަ އެވެ. އަދި އިދިކޮޅު ފަރާތްތަކުން ބާއްވާ ހަރަކާތަކީ ސުލްހަވެރި ހަރަކާތެއް ނޫންކަން ޓުއަރިޒަމް މިނިސްޓަރު އަހުމަދު އަދީބު ވަނީ ފާހަގަ ކުރައްވައިފަ އެވެ. -- ވީފޮޓޯ: މުހައްމަދު ވަހީދު\nއިލެކްޝަން ކޮމިޝަން ގެ ޕްރެސް ކޮންފަރަންސް\nމާލެ، 30 އޭޕްރިލް 2015: އިދިކޮޅު ސިޔާސީ ޕާޓީތަކާއި ބައްދަލު ކުރުމަށްފަހު އީސީގެ މެންބަރުން މިއަދު ބޭއްވި ނޫސްވެރިންގެ ބައްދަލުވުމުގައި އިދިކޮޅު ފަރާތްތަކުން ބޭއްވުމަށް ހަމަޖެހިފައިވާ މުޒާހަރާގައި ހަމަނުޖެހުން ހިނގާ އަމަން ނަގާލާފާނެ ކަމަށް ގަބޫލު ނުކުރާ ކަމަށް އިލެކްޝަންސް ކޮމިޝަނުން ބުނެފައިވެ އެވެ. ނަމަވެސް މުޒާހަރާގައި ހަމަނުޖެހުން ހިންގައިފި ނަމަ ޒިންމާވާން ޖެހޭ ފަރާތްތަކާއި މެދު ފިޔަވަޅު އަޅާނެ ކަމަށް ވިދާޅުވި އެވެ. -- ވީފޮޓޯ: މުހައްމަދު ވަހީދު\nއޭއެފްސީ ކަޕް 2015: މާޒިޔާ އާއި ބެންގަލޫރު މެޗް\nމާލެ، 28 އޭޕްރިލް 2015: އޭއެފްސީ ކަޕް ފުޓުބޯޅަ މުބާރާތުގައި މާޒިޔާ އަދި އިންޑިޔާގެ ބެންގަލޫރު އެފްސީ ބައްދަލުކުރި މެޗް 2-1 ލަނޑުން ކާމިޔާބުކުރީ ބެންގަލޫރު އެފްސީ އެވެ. ބެންގަލޫރު އެފްސީގެ ދެލަނޑު އެޓީމަށް ކާމިޔާބުކޮށްދިނީ ސުނިލް ޗެތުރީ އެވެ. މާޒިޔާގެ ލަނޑު އެޓީމަށް ކާމިޔާބުކޮށްދިނީ ޕަބްލޯ ރޮޑްރިގޭޒް އެވެ. -- ވީފޮޓޯ: މުހައްމަދު ވަހީދު\nސިފައިންގެ އަހަރީ ދުވަހުގެ މުނާސަބަތުގައި ބޭއްވި ޖަލްސާ\nމާލެ، 27 އޭޕްރީލް 2015: ސިފައިންގެ 123 ވަނަ އަހަރީ ދުވަހުގެ މުނާސަބަތުގައި ކަޅުތުއްކަލާ ކޮށީގައި ބޭއްވި ޖަލްސާގައި ދިވެހި ސިފައިންނަށް އެކި ގޮތް ގޮތުން އެހީތެރިވެ ދިން ފަރާތްތަކަށް އައްޑަނަ ހަވާލުކުރުން އޮތެވެ. މި އައްޑަނަ ހަވާލުކޮށްދެއްވީ ރައީސް ޔާމީންއެވެ. މި ޖަލްސާގައި ދިވެހި ސިފައިންގެ ހާއްސަ ފޮތެއްވެސް ވަނީ ނެރެފައެވެ. ޖަލްސާގައި ވާހަކުފުޅު ދައްކަވަަމުން ރައީސް ޔާމީން ވިދާޅުވީ ރާއްޖޭގެ ގާނޫނީ ވެރިކަމާއި ދައުލަތް ހިމާޔަތްކުރާ ބަޔަކަށް ސިފައިން ވާންޖެހޭނެ ކަމަށެވެ. -- ވީފޮޓޯ: މުހައްމަދު ވަހީދު


ކޮވިޑްގެ ހާލަތު ގޯހުން ގޯހަށް ގޮސް ރައްޔިތުން ބިކަވާ މައްސަލަ |\nލިބެންވީ: މިނިސްޓަރ އޮފް ހެލްތު ކެރެފާ އަހުމަދު ނަސީމަށް\nފޮނުވީ: އަލީ ސުލެއިމާން\nގުޅޭ: ކޮވިޑްގެ ހާލަތު ގޯހުން ގޯހަށް ގޮސް ރައްޔިތުން ބިކަވާ މައްސަލަ\nވެދުން ސަލާމަށްފަހު ދަންނަވަމެވެ.\nކޯވިޑް-19 ފެށުނުތާ ދޮޅު އަހަރުވީއެވެ. ކޯވިޑަށް ދައުލަތުގެ ބަޖެޓުން ކުރެވުނު ޚަރަދު4ބިލިޔަނަށް ވުރެ މައްޗަށް ހިނގައްޖެއެވެ. ނެރެވުނު ނަތީޖާއަކީ ކޮބައިތޯއެވެ؟ އާއެނކެވެ. ނިކަމެތި ރައްޔިތުން ނިކަމެތިވެ ބޭސަހާރޯވެ ދިޔަޔަސް، މުއްސަނދީން އިތުރަށް މުއްސަނދިވެއްޖެއެވެ. މުއްސަނދީންނަށް ކޯވިޑަކީ ޚަޒާނާއެކެވެ. ނިކަމެތީންނަށް އެއީ ނިހާއީ ނިކަމެތިކަމާއި މުސީބާތެކެވެ.\nކޯވިޑް-19 އަށް ދޮޅު އަހަރު ވީއިރުވެސް، ބައްޔާއެކު މުސްތަޤުބަލުގެ ޕްލޭނެއް ނެތެވެ. މަންޒިލެއް ނެތި ދަތުރު ފެށި އޮޑިޔެއް ފަދައިން ދައުލަތް މިސްރާބެއް ނެތި ލާ ހޫރެނީއެވެ. އަމާޒެއް، މަންޒިލެއް ނެތެވެ. ތަރުތީބެއް، އިންތިޒާމެއް ނެތެވެ. އެންމެ ބޮޑު ހިތާމައަކީ ދަރީންގެ ކިޔެވުން ހަލާކުވެ ގެއްލިދާ ކަމެކެވެ.\nކޯވިޑް-19 ފުރަތަމަ ފެށުނުކޮޅު އެއްބަޔަކަށް އެކަންވީ އީދަކަށެވެ. މަހުޖަނުންގެ ރިޒޯޓުތައް ކަރަންޓީން ފެސިލިޓީތަކަށް ނަގައިގެން އެމީހުންނަށް އެތައް ބައިވަރެއް ދިނެވެ. އެހެނިހެން ޚަރަދުގެ ގޮތުގައި އެތައް މިލޔަނެއް ބަލައިނުލައި ޚަރަދުކޮށްލިއެވެ. ރައްޔިތުންގެ ފައިސާ މެނޭޖުކޮށް މިބައްޔާއެކު އުޅެން ޖެހޭނީ ކިހައި ދުވަހަކަށް ކަމެއް ނުވިސްނައެވެ. ސަޅިބައިސާ ކެނޑި ކުރީގެ ޓޫރިޒަމް މިނިސްޓަރު އަލީ ވަހީދާއި، ކުރީގެ ހެލްތު މިނިސްޓަރު އަމީނާއި އެނޫންވެސް ވެރިން ހާލަތު އެންމެ ގޯސްވި ވަގުތު އެތިބީ ދުރުގައެވެ. އެމީހުންނަށް ކުރެވުނު ވަރެއް ކޮށްގެންނެވެ.\nބަލިފެތުރިގެން ދިޔައިރު ބަލަން ފެށި މައްސަލަތައް ކޮބައިހެއްޔެވެ؟ ކުރެއްދޫ މައްސަލަ ނިމިއްޖެހެއްޔެވެ؟ ކަނޑިންމަ ރިޒޯޓުން މަރުވި މުވައްޒަފުގެ އާއިލާއަށް އިންސާފު ލިބިއްޖެހެއްޔެވެ؟ ލަދުގަނެއެވެ. ވަރަށް ލަދުގަނެއެވެ. މި ދައުލަތް އޮތީ ހަތަރުފަސް މަހުޖަނެއްގެ މުއްޕަތުގެ ތެރޭގައެވެ. އިއްޔެވެސް އަދި މިއަދުވެސް ކަންއޮތީ އެހެންމެއެވެ. އިންސާފަކީ އެމީހުންގެ ކާމޭޒުމަތިން ނިންމައިލެވޭ ކަމެކެވެ. ދައުލަތުގެ އިސް މަޤާމުތަކުގައި ތިބެނީ އެމީހުންގެ ޕަޕެޓުންނެވެ. މަޖިލީހުގައި ތިބޭނީ އެމީހުން ގަނެފައި ތިބި ކުދިންނެވެ. ބުނީމާ ބުނިގޮތެއް ޖެހޭނީ ހަދާށެވެ.\nކޯވިޑާ ގުޅިގެން ދައުލަތުން އާއްމު ރައްޔިތުންނަށް ދިން ލުއިތައް ކޮބައިހެއްޔެވެ؟ މިއަދަކީ ފުރަބަންދުގައި ތިބި އިރަށް ވުރެ ރައްޔިތުން މާ ހާލުގައި ތިބި ދުވަސްވަރެކެވެ. ކުއްޔާއި ލޯނުތަކާއި ޔުޓިލިޓީޒް ބިލްތަކުން ރައްޔިތުންނަށް ލުޔެއް ލިބެންވީ މިހާރުއެވެ. ވަޒީފާއަށް ނުނުކުމެވި އާމުދަނީގެ މަގުތައް ބަންދުވެފައި ތިބީ މިހާރުއެވެ. ޑެލިވަރީގެ ރަނގަޅު ނިޒާމަކަށް ރައްޔިތުން ބޭނުންވެފައި ވަނީ މިހާރުއެވެ.\nކޯވިޑަށް ޕޮޒިޓިވްވެ ކިތައް މީހުން ދުނިޔެ ދޫކޮށްފިހެއްޔެވެ؟ ކިތައް ދަރީން ޔަތީމުވެއްޖެ ހެއްޔެވެ؟ ކިތައް އަނބީން ހުވަފަތްވެ މިސްކީނު ވެއްޖެހެއްޔެވެ؟ އާއިލާއަށް އާމުދަނީ ހޯދަން ހުރި މީހާ ކުއްލިއަކަށް ބަލި އެނދަށް ވެއްޓުނީމާ ނުވަތަ ދުނިޔެ އަޅައިދިޔައިމާ އެ އާއިލާއަށް ވީ ކިހިނެއްހެއްޔެވެ؟ މި ދައުލަތުން އެ އާއިލާގެ ހާލު ބަލައިލިހެއްޔެވެ؟ ދެ ދަރީން ގޮވައިގެން އުޅުނު ޒުވާން ދެމަފިރީންގެ ތެރެއިން އަނބިމީހާ ކުއްލިއަކަށް ކޯވިޑް ބަލީގައި މަރުވެ ދިޔައިމާ، ފިރިމީހާ ދިރިއުޅުން ފޫބައްދާނީ ކިހިނެއްހެއްޔެވެ؟ މި ދައުލަތުން އެކަން ބަލައިލި ހެއްޔެވެ؟ އެންމެ އާއިލާއަކަށްވެސް ދެންވާނެ ގޮތެއް އޮޅުންފިލުވައިނުލި ތާނގައި ތައުޒިޔާގެ މެސެޖްގަނޑެއް ނަމަވެސް ފޮނުވިހެއްޔެވެ؟ ނޫނެކެވެ. ނޫނެކެވެ. އެއީ ދެރަ ނިކަމެތީންގެ ހާލެއް ދެކޭނެ ލޮލެއް ނެތީމައެވެ. އެމީހުންގެ ހާލަށް އަސަރުކުރާނެ ހިތެއް ނެތީމައެވެ.\nކޯވިޑޭ ހަމަ ބުނާއިރަށް ތިޔަ ބުނަނީ ފަރުދީ ޒިންމާގެ ވާހަކައެވެ. ދައުލަތުގެ މަޤާމުތަކުގައި ތިބި މީހުންނަށް ރައްޔިތުން ހަވާލުކުރި ޒިންމާ ކޮބައިހެއްޔެވެ؟ ކަންކަން ހައްލުކުރުމުގައި ޒިންމާއަކީ ދެފަރާތަށްވެސް އޮންނަ އެއްޗެކެވެ. ހަމައެކަނި ނިކަމެތި ރައްޔިތު މީހާއަށް އޮންނަ އެއްޗެއް ނޫނެވެ.\nކޯވިޑަށް ދޮޅު އަހަރު ވީއިރުވެސް، ވެންޓިލޭޓަރުތައް ނުލިބުނީ ރައްޔިތުން ޒިންމާ ނުއުފުލައިގެނެއް ނޫނެވެ. ކޮންމެ ރަށެއްގައި ޓެސްޓް ހެދޭނެ ގޮތް ނެތަސް އެންމެ ކުޑަމިނުން ކޮންމެ އަތޮޅެއްގެ އަތޮޅު ހޮސްޕިޓަލުގައި ޓެސްޓް ކުރެވޭނެ ގޮތް ނުހެދުނީ ރައްޔިތުން ޒިންމާ ނުއުފުލައިގެނެއް ނޫނެވެ. ދޮޅު އަހަރާއި4ބިލިޔަން ރުފިޔާއަކީ އެކަމަށް މަދު މިންވަރެއް ނޫނެވެ. ދޮޅު އަހަރު ވާންދެން ރާއްޖޭގެ ހާލަތު މި ދަރަޖައަށް ނުވެއްޓި އޮތީވެސް ރައްޔިތުން ޒިންމާ އުފުލިޔަތީއެވެ. އެހެން ނޫންމަ ހާލަތު މި މިންވަރަށް ގޯސްވާނެތާ ކިތަންމެ ދުވަހެކެވެ.\nސިއްޚީ ދާއިރާގައި މަސައްކަތްކުރާ މުވައްޒަފުން ވަރުބަލިވެއްޖެއެވެ. ވަސީލަތްތަކާއި ޖާގަނެތި މަސައްކަތް ކޮށްކޮށް ހޭހުސްވާވަރުވެއްޖެއެވެ. އެކަމަކު ފްރޮންޓްލައިން އެލަވަންސް ނުދެވުނަސް މަހުޖަނުންނަށް މިލިޔަން މިލިޔަން ރުފިޔާއިން ދައުލަތުން އެބަ ބަދަލު ދެވެއެވެ.\nފުރަތަމަ ދުވަހެކޭ އެއްގޮތަށް މިއަދުވެސް ދައުލަތުން ދިން ލުއި އޮތީ އަދިވެސް ރިޒޯޓު ހިންގާ މަހުޖަނުންނަށެވެ. ރިޒޯޓުތައް ހިންގަމުން ދިޔަޔަސް ކުއްޔާއި ޖޫރިމަނާތަކުން ލުއި އޮތީ އެމީހުންނަށެވެ. ކޯވިޑާ ގުޅޭ ލޯނުތަކާއި އެނޫންވެސް ކަންކަމުން ފައިދާ އޮތީ އެމީހުންނަށެވެ. މުވައްޒަފުންގެ ހައްޤުތައް މިދަތި ދަނޑިވަޅުގައިވެސް ފޭރެމުން ނަފާ އިތުރުކުރަމުން ދަނީ އެ މީހުންނެވެ. ދެކޭނެ ލޮލެއް، އަހާނެ ކަންފަތެއް ނެތެވެ.\nރާއްޖޭގައި ރިޒޯޓުތައް ގިނައެވެ. އެމީހުން ރިޒޯޓުތަކުން ފައިދާ ހޯދާތާ އެތައް އަހަރެއް ވެއްޖެއެވެ. އެކަމަކު މިދަތި ހާލުގައި އެމީހުންވީ ކޮން އެހީއެއް ހެއްޔެވެ؟ އެންމެ ކުޑަމިނުން ޓެސްޓް ހަދައިލާނެ ޕީސީއާރް މެޝިނެއް ނުވަތަ ހައެއްކަ ޓެސްޓް ކިޓް ނަމަވެސް ޖެހިގެން އޮތް ރަށަށް ހަދިޔާކުރި ހެއްޔެވެ؟ ނުވަތަ ބަލިފެތުރި ރަށްރަށް ބަންދުވެފައި އޮތްއިރު ރައްޔިތަކަށް އޮރެންޖް ފަޅިއެއް ނަމަވެސް ދިއްކޮށްލިހެއްޔެވެ؟ ނޫނެކެވެ. އެކަމަކު މިޤައުމުގެ ގޮނޑުދޮށްތަކާއި ފަޅުތަކާއި ގިރިހާތަކަށް ދާންދެން އެމީހުންގެ ތަރިކަ މުދާކަމުގައި ދެކިގެން އެއިން ނަފާ ހޯދުމުގައި އެތިބަ އުމުރު ހުސް ކުރަނީއެވެ.\nމިޤައުމުގެ އާބާދީގައި ގިނައީ ފަޤީރު، ދެރަ ނިކަމެތިންނެވެ. މުއްސަނދި ފޯރާ މީހުންނަކީ މަދު ބައެކެވެ. އެކަމަކު ދައުލަތުގެ ކޮންޓްރޯލް އޮތީ އެމީހުންނަށެވެ. ސިޔާސަތުތައް ކަނޑައެޅިފައިވަނީ އެމީހުންނަށް ފަހިވާ ގޮތަށެވެ. އެކަމަކު ހަޤީޤަތަކީ، ހަތަރު ފަސް މަހުޖަނުންނަކީ މުޅި ޤައުމު ނޫންކަމެވެ. ވެރިކަމެއް ހިންގުމަށާއި ދެމެހެއްޓުމަށް ރައްޔިތެއް ބޭނުންވެއެވެ. ރައްޔިތަކު ނެތްތާކު ވެރިކަމެއް ނޯންނާނެއެވެ.\nމި ކަމުގައި އެއްޗެއް ނުބުނެ ހުރެވޭތޯ ވަރަށް ކެތްކޮށްފީމެވެ. ނަމަވެސް ކެއްތެރިކަން ކޮޅުންލުމުން މަނިކުފާނުގެ ސަމާލު ކަމަށް މި ވާހަކަ ގެނައުމަށް މި ފުރުސަތުގެ ބޭނުންކުރަމެވެ.\nއިހްތިރާމް ޤަބޫލުކުރެއްވުން އެދެމެވެ.\nމާލޭ މޭޔަރަށް ސާބަސް! ޝުކުރިއްޔާ ޑރ. މުއިއްޒު! ދިރާގުގެ ކިބައިން ސަލާމަތްވެއްޖެ\nދިރާގުގެ ސަބަބުން ވަރަށް ބޮޑަށް އުނދަގޫވޭ! މިކަން ހައްލުކޮށްދެއްވާ!\n26 ސެޕްޓެމްބަރ 2021\nސިޓީބިޓީ: ފްލޫ ކުލިނިކު ޕާޓޭންނާއި މަދިރީގެ ހާއްޔަކަށް ބަދަލުވެ، އެކަމުގެ އުނދަގޫ ހިސާބުގަނޑު އެންމެނަށް\nސިޓީބިޓީ: ދިރާގުގެ އޮރިޔާނީ އިޝްތިހާރު... ދިރާގު މިހާ ދަށު ދަރަޖައަކަށް ވެއްޓުނީ ކީއްވެގެންތޯ؟\n27 ޖޫން 2021


Isthiufa Nudhehvaifinama Bisaam Magaamun Dhurukuraane Kamuge Inzaaru Dheefi - Vaguthu\nއިސްތިއުފާ ނުދެއްވައިފިނަމަ ބިސާމް މަގާމުން ދުރުކުރާނެ ކަމުގެ އިންޒާރު ދީފި\n6 މަސް ކުރިން ( ނޮވެމްބަރު 18, 2018 )\nޕީޖީ ބިޝާމް - ފޮޓޯ: ރައީސް އޮފީސް\nޕްރޮސެކިއުޓާ ޖެނެރަލް އައިޝަތު ބިސާމް މަގާމުން އިސްތިއުފާ ނުދެއްވައިފި ނަމަ، އޭނާގެ އިތުބާރު ނެތް ކަމުގެ މައްސަލަ ހުށަހަޅާނެ ކަމަށް ރައްޔިތުންގެ މަޖިލީހުގެ ތިނަދޫ ދެކުނު ދާއިރާގެ މެމްބަރު އަބްދުﷲ އަހުމަދު (އަބުޅޯ) ވިދާޅުވެއްޖެއެވެ.\nއަބްދުﷲ އަހްމަދު މިހެން ވިދާޅުވީ މިރޭ ކުރެއްވި ޓްވީޓެއްގައެވެ. އޭނާ އަކީ އަލަށް އުފެދުނު ސަރުކާރަށް ތާއިދު ކުރާ މެންބަރެކެވެ. މިހާރު މަޖިލީހުގެ އަޣުލަބިއްޔަތު އޮތީ އާސަރުކާރަށެވެ.\nރައްޔިތުންގެ މަޖިލީހުގައި ނަގާ ވޯޓެއްގައި ޕްރޮސެކިއުޓަރ ޖެނެރަލް ބިސާމްގެ އިތުބާރު ނެތް ކަމަށް ފާސް ކުރި ނަމަވެސް ސުޕްރީމް ކޯޓުން މިދިޔަ އަހަރު ކުރި ހުކުމެއްގައިވާ ގޮތުން ޕްރޮސެކިއުޓަރ ޖެނެރަލް އިތުބާރު ނެތްކަމަށް މަޖިލީހުން ފާސް ކުރިޔަސް، އެ ކަމުގައި ފަހު ބަސް ބުނާނީ ސުޕްރީމް ކޯޓުންނެވެ.\nޕްރޮސެކިއުޓަރ ޖެނެރަލް ބިސާމަށް މިހާރު ސަރުކާރަށް ތާއިދު ކުރައްވާ މެންބަރުން ވަނީ މީގެ ކުރިން ބޮޑެތި ފާޑުކިޔުންތަކެއް ކުރިމަތިކޮށްފައެވެ. ނަމަވެސް ރިޔާސީ އިންތިޚާބަށް ފަހު ބިސާމްގެ ބައެއް ނިންމުންތަކުގެ ސަބަބުން ކުރިން ފާޑުކީ ފަރާތްތަކުގެ ތައުރީފް ވަނީ އެކަމަނާ އަށް ލިބެން ފަށާފައެވެ.\nބިސާމް ޕްރޮސެކިއުޓަރ ޖެނެރަލް ކަމުގެ މަގާމަށް އައްޔަން ކުރެއްވީ 2015 ވަނަ އަހަރު އެވެ. އޭނާ އަކީ ޕްރޮސެކިއުޓަރ ޖެނެރަލްގެ މަގާމު ރާއްޖޭގައި ފުރުއްވާ ފުރަތަމަ އަންހެން ބޭފުޅާއެވެ.\nކެންޑިޑޭޓުންގެ މާލީ ބަޔާނުގެ މައްސަލަ ޕީޖީން އަނބުރާ ފޮނުވާލައިފި\nޑެޕިއުޓީ ޕީޖީގެ މަގާމުން ނިހާޔަތު އިސްތިއުފާ ދެއްވައިފި\nވޯޓާއި ހަމައަށް ނުގޮސް، އިތުބާރުނެތް ކަމުގެ މައްސަލައިން ބިސާމް ސަލާމަތްވެއްޖެ\nނޮވެމްބަރު 18, 2018 23:03\nއެންމެ ބޮޑު އެއް އަނިޔާވެރިޔާ... ހުރިހާ އަނިޔާއެއްގެ މައި އެއްތަނބު.. ވަގުތުން ވަގުތަށް ބޭރުކުރަންޖެހޭ\nނޮވެމްބަރު 19, 2018 06:27\nތީކާކު ބިސާމަށް އިންޒާރުދޭން ފެންވަރުގަހުރޭ ތިނަދޫ ރައްޔިތުންނަ ގައްދާރުވެފަ ގޮނޑިވިއްކާއިގެން ހަރާންލާރި ބަނޑުއަޅައިގން. ތިނަދޫ ރައްޔިތުން މިފަހަރު ކަލޭ ގޮނޑިންބޭރުކުރާނެ. ބިސާމާ އެއްފެންވަރުގެ މީހެއްތަތީ. ކޯންޗެކިޔަވައިގެންހުރިމީހެއް. ވައްވައް ޖައްސަނީ. ރިޝްވަތުން ބަނޑުފުރައިގެން ހަޅޭލަވަނީ. ﷲކަލެއަށް ލަސްތަކެނުވެ ތިކަމުގެ އަދަބުމިންރުކުރައްވާށި.\nނޮވެމްބަރު 18, 2018 23:13\nބިސާމު ދުރުކުރުމަށް ވަގު ސޯލިހު ކޮމިޝަނެއް އުފައްދައިފި!!\nނޮވެމްބަރު 19, 2018 08:13\nމަބުނީ ނުވެސް ގުޅެއެއްނު ތި ޖުމްލަ.\nނޮވެމްބަރު 18, 2018 23:34\nބިސާމު އަކީ ފިސާރި ކަބަލެހަހާ\nނޮވެމްބަރު 19, 2018 00:30\nއައްދެ އައްދެ މިބުނާ އިސްލާހް ކުރުމަކީ ތިމާމެންނަށް ސަޕޯޓް ކުރާ މީހުން ތަންތަނަށް އިސްކުރުން ބާ؟ އޭރުން އެއޮތީ މިނިވަން ވެފަ. ދެން ހިފާނީ ސްޕްރީމް ކޯޓް އިލެކަޝަން ކޮމިޝަން އެންޓި ކޮރަޕްޝަން ކޮމިޝަން އޮޑިޓަރ ޖެނެރަލް ބަދަލު ކޮށް ރައްލާ ޖެހި އެމްޑީޕީ މީހުން ލުމަށް. އޭރުން އެއޮތީ ގައުމު އިސްލާހް ވެފަ. ދެން މައުމޫން، އިޔާޒް މެން އަތްޖަހާ\nނޮވެމްބަރު 19, 2018 06:16\nއިސްތިޢުފާ ދިނުމާއި ނުދިނުމަކީ އެކަމަނާގެ ކަމެއް. ތިބޭޅުން ކުރައްވަން ހުރި ކަންކަން ތިބޭޅުން ކުރައްވާ\nނޮވެމްބަރު 19, 2018 08:01\nޕްރޮސެކިއުޓަރ ޖެނެރަލް އަށް އިންޒާރުތައް\nދިނުމާއި މަގާމުން ވަކިކުރާނެކަމުގެ ބިރުދެއްކުމަކީ ވަރަށް ނާތަހުޒީބު އަދި ދަށު\nދަރަޖައިގެ އަމަލެކެވެ މިބާވަތުގެ ކަންކަން\nމިހާރުން މިހާރަށް ހުއްޓާލުމަށް ގޮވާލަމެވެ\nނޮވެމްބަރު 19, 2018 08:41\nވަކި ބަޔެއްގެ ނޫނީ ވަކި ކަމެއްގެ މަސްލަތަކެއް ނޫން ޕްރޮސެކިޔުޓް ކުރަން ޖެހޭނީކީ! ދެން ހަމަ އެނެއްކާ ސަރުކާރު ބަދަލު ވާއިރަށް، ސަރުކާރުގެ ތިބޭ ބަޔަކު ހިތް ރުއްސަން ޕްރޮސެކިޔުޓު ކުރެވޭ މީސްމީހުންގެ ކަންކަމާ، އަދި ނުވިތާކަށް ކޯޓު ތަކުން މި އިއްވާ ހުކުމް ތައް ސަރުކާރު ހިތް ރުހޭ ގޮތަށް އިއްވުމަކީ، އެ ކަންކަން ކުރަންތިބު މީހުންގެ މިނިވަން ކަމާ ނަޒާހަތްތެރިކަން ނެތް މިންވަރު ދައްކުވާއިދޭ ކަމެއް!\nނޮވެމްބަރު 19, 2018 10:59\nފަހުބަސް މިހާރު ބުނާނީ ސުޕްރީމް ކޯޓަކުން ނޫން. ފަހުބަސް ބުނާނީ ރިޝްވަތު މަހުޖަނު. އެހެންވީމާ ބިޝާމް ވެސް އަވަހަށް ތައްޔާރުވޭ.


Teledrama mubaaraathuge enme kureegai MWSC\nއޮފީސްތަކުގެ ޓެލެޑްރާމާ މުބާރާތުން އެންމެ ގިނަ އެވޯޑުތައް އެމްޑަބްލިއުއެސްސީއަށް\nއެމްޑަބްލިއުއެސްއީއަށް6އެވޯޑެއް\nއަންނަ އަހަރު އަމިއްލަ އޮފީސްތަކަށްވެސް ފުރުސަތުދެނީ\nއެންމެ މޮޅު ޑްރާމާގެ އެވޯޑު ގެންދިޔަ އެމްޑަބްލިއުއެސްސީއާއި އެވޯޑު ހަވާލުކުރަނީ -- ފޮޓޯ | އެންސީއޭ\nނޭޝަނަލް ސެންޓަ ފޯ ދި އާޓްސް (އެންސީއޭ) އިން އިންތިޒާމުކޮށް ބާއްވަމުން އަންނަ އޮފީސްތަކުގެ ޓެލެޑްރާމާ މުބާރާތުގެ މި އަހަރުގެ މުބާރާތުން ރަން ވަނަތައް ހޯދި ފަންނާނުން އެވޯޑު ދީފި އެވެ. ފަންނާނުންނަށް އެވޯޑު ދިނީ މިރޭ އޮލިމްޕަހުގައި ބޭއްވި ހާއްސަ ހަފްލާއެއްގަ އެވެ.\nމި އަހަރުގެ މުބާރާތުގައި އެންމެ ގިނަ އެވޯޑުތައް ކާމިޔާބުކުރީ މޯލްޑިވްސް ވޯޓާ އެންޑް ސްވެރޭޖް ކޮމްޕެނީ (އެމްޑަބްލިއުއެސްސީ) ގެ ޑްރާމާ "ދަތުރު" އެވެ. އެ ޑްރާމާއަށް ވަނީ އެންމެ މޮޅު ޑްރާމާގެ އެވޯޑުގެ އިތުރުން އެންމެ މޮޅު ސްކްރީންޕްލޭ، ސިނެމަޓޯގުރާފީ، އެޑިޓިން އަދި ޑައިރެކްޝަންގެ އެވޯޑު ލިބިފަ އެވެ. މި ޑްރާމާއިން އަހްމަދު ޔުނާންއަށް ވަނީ އެންމެ މޮޅު އެކްޓަރުގެ އެވޯޑުވެސް ލިބިފަ އެވެ.\nކުރިން 12 ކެޓަގަރީއަކުން އެވޯޑު ދެމުން އައި ނަމަވެސް މި އަހަރު ވަނީ އިތުރު ދެ ކެޓަގަރީއެއް ތައާރަފުކޮށް އެވޯޑުދީފަ އެވެ. އެ ދެ ކެޓަގަރީއަކީ އެންމެ މޮޅު ނިއުކަމާ އަންހެން އަދި ފިރިހެން އެކްޓަރެވެ.\nމިރޭގެ ހަފްލާގައި ޔޫތު މިނިސްޓަރު އިރުތިޝާމް އާދަމްވެސް ބައިވެރިވެވަޑައިގެންނެވި އެވެ. ހަފްލާގައި ވާހަކަފުޅު ދައްކަވަމުން މިނިސްޓަރު ވިދާޅުވީ، މި މުބާރާތް ވަރަށް ކާމިޔާބުކަމަށާއި އަންނަ އަހަރު މި މުބާރާތުގައި ބައިވެރިވުމުގެ ފުރުސަތު ސަރުކާރު އޮފީސްތަކުގެ އިތުރުން އަމިއްލަ އޮފީސްތަކަށްވެސް ދޭނެ ކަމަށެވެ. މީގެ އިތުރުން މި މުބާރާތުގައި ބައިވެރިވާ ފަރާތްތައް ތަމްރީނުކުރުމަށް ހާއްސަ ވޯކްޝޮޕެއްވެސް ކުރިއަށް ގެންދާނެ ކަމަށް ވިދާޅުވި އެވެ.\nމި އަހަރުގެ މުބާރާތުގައި ސަރުކާރުގެ ހަތް އޮފީހަކުން ބައިވެރިވި އެވެ. އެއީ މޯލްޑިވްސް ކަރެކްޝަނަލް ސާވިސް (އެމްސީއެސް)، މޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް)، ވޭސްޓް މެނޭޖްމަންޓް ކޯޕަރޭޝަން (ވެމްކޯ)، ފެނަކަ ކޯޕަރޭޝަން، މޯލްޑިވްސް ޕޯޓްސް ލިމިޓެޑް (އެމްޕީއެލް) އަދި މާލޭ ވޯޓަ އެންޑް ސްވަރެޖް ކޮމްޕެނީ (އެމްޑަބްލިއުއެސްސީ) އެވެ.\nއެވޯޑު ކާމިޔާބުކުރި ފަރާތްތައް\nއެންމެ މޮޅު ޑްރާމާ - ދަތުރު (އެމްޑަބްލިއުއެސްސީ)\nއެންމެ މޮޅު ޑްރާމާ (ވިއުއާސް ޗޮއިސް) - ކަނި (ވެމްކޯ)\nއެންމެ މޮޅު އެކްޓަރު - އަހްމަދު ޔުނާން (ދަތުރު / އެމްޑަބްލިއުއެސްސީ)\nއެންމެ މޮޅު އެކްޓްރެސް - އައިމިނަތު ޖުލީސާ (ބަދަލު / ފެނަކަ)\nއެންމެ މޮޅު ސަޕޯޓިން އެކްޓަރު - އަބްދުލްﷲ މާހިރު (އިހާނަތް / އެމްއޭސީއެލް)\nއެންމެ މޮޅު ސަޕޯޓިން އެކްޓްރެސް - އައިމިނަތު ރައުލާ - (ބަދަލު / ފެނަކަ)\nއެންމެ މޮޅު ނިއުކަމާ އެކްޓަރު - ސިމާހު އަހްމަދު (އިހާނަތް / އެމްއޭސީއެލް)\nއެންމެ މޮޅު ނިއުކަމާ އެކްޓްރެސް - ފާތިމަތު އިހްސާނާ (ތަހުލީލު / އެމްސީއެސް)\nއެންމެ މޮޅު ޑައިރެކްޓަރު - ޝާމިން ނިޒާމް (ދަތުރު / އެމްޑަބްލިއުއެސްސީ)\nއެންމެ މޮޅު ސްކްރީންޕްލޭ - ޝާމިން ނިޒާމް (ދަތުރު / އެމްޑަބްލިއުއެސްސީ)\nއެންމެ މޮޅު ސިނަމަޓޯގުރާފަރު - ޝާމިން ނިޒާމް (ދަތުރު / އެމްޑަބްލިއުއެސްސީ)\nއެންމެ މޮޅު އެޑިޓަރު - ޝާމިން ނިޒާމް (ދަތުރު / އެމްޑަބްލިއުއެސްސީ)\nދިވެހި ސަނާމަގެ މަޝްހޫރު ބައެއް ފަންނާނުންވެސް ވަނީ މިރޭގެ ހަފްލާގައި ބައިވެރިވެފަ އެވެ. އޭގެ ތެރޭގައި ނިއުމާ މުހައްމަދު، ޔޫސުފް ޝަފީއު (ޔޫއްޕެ) އަދި ހަސަން މަނިކު ހިމެނެ އެވެ. މި ހަފްލާ ހުށަހަޅާދިނީ މަޝްހޫރު ޕްރެޒެންޓަރުން ކަމަށްވާ އިބްރާހިމް ޒިޔާއު އާއި މިޒްނާ އަހްމަދު އެވެ.\nމި ހަފްލާގައި ވޭސްޓް މެނޭޖްމަންޓް ކޯޕަރޭޝަން (ވެމްކޯ) އާއި މޯލްޑިވްސް ޕޯސްޓް ލިމިޓެޑް (އެމްޕީއެލް)ގެ ފަރާތުން ހާއްސަ ހަރަކާތްތަކެއްވެސް ފެނިގެންދިޔަ އެވެ. މަޝްހޫރު ލަވަކިޔުންތެރިޔާ މުހައްމަދު އަބްދުލް ގަނީ (ތޭރަވާ) ގެ ހުށަހެޅުމެއްވެސް ފެނިގެންދިޔަ އެވެ.\nއެމްޑަބްލިއުއެސްސީ ވެމްކޯ އެމްއޭސީއެލް\nއޮފީސް ޓެލެޑްރާމާ މުބާރާތުގެ އެވޯޑްތައް އެމްއޭސީއެލަށް


6 މަސް ކުރިން ވެކްސިން ފުރިހަމަ ކުރި މީހުންނަށް އަނެއްކާ ވެސް ވެކްސިން ޖަހަނީ – Dhen.mv\n6 މަސް ކުރިން ވެކްސިން ފުރިހަމަ ކުރި މީހުންނަށް އަނެއްކާ ވެސް ވެކްސިން ޖަހަނީ\nމުޙައްމަދު ސަނީޙް June 22, 2021 - 6:53 am\nރަޝިއާގައި އެރި ކޮވިޑް-19ގެ3ވަނަ ރާޅާއެކު، މީގެ6މަސް ކުރިން ކޮވިޑް-19 ވެކްސިން ފުރިހަމަ ކުރި ފަރާތްތަކުން އިތުރަށް ރައްކާތެރިވުމަށް އަނެއްކާ ވެސް ވެކްސިން ދެ ޑޯޒް ފުރިހަމަ ކުރުމަށް އެ ޤައުމުގެ ހެލްތް މިނިސްޓަރ މިޚައިލް މުރަޝްކޮ ވިދާޅުވެއްޖެއެވެ.\nރަޝިއާގައި ކޮވިޑް-19 ތިންވަނަ ރާޅެއް އަރައި ވަރަށް ހަލުވި ކަމާ އެކު އެޤައުމުގައި ކޮވިޑް-19 ވޭދަނަތައް ދަނީ ފެތުރެމުންނެވެ. ރަޝިއާގައި މިހާރު ފެތުރެމުން އަންނަނީ ކޮވިޑް-19 ޑެލްޓާ ވޭރިއަންޓެވެ. މި ވޭރިއަންޓަކީ އިންޑިއާއިން ފުރަތަމަ ފެނުނު ކޮވިޑް-19 ވޭރިއަންޓެކެވެ. ކޮވިޑް-19 ފެތުރެން ފެށި ފަހުން އެންމެ ގިނަ ވޭދަނަ 24 ގަޑިއިރުގެ ތެރޭގައި ރަޝިއާއިން މިހައިތަނަށް ފެނިފައި ވަނީ މިދިޔަ އާދީއްތަ ދުވަހުއެވެ.\n"މިއީ ދަތި ވަގުތުތަކެއް. ބަލި މީހުންނާއި ސިއްހަތު ރަނގަޅަށް ތިބި މީހުން ވެސް މީގެ6މަސް ކުރިން ވެކްސިން ޖަހައިފައި ވާނަމަ އަލުން ވެކްސިން ޖައްސަވާ. މިހާރު މި އުޅޭ ވޭރިއަންޓް ވަރަށް ބާރުގަދަ." ވެކްސިން ޖެހުމުުން އުފެދޭ ކޮވިޑް-19 އެންޓި ބޮޑީސްއަށް ގިނަ ދުވަސްވުމުން އިންޑިއާގެ ވޭރިއަންޓަށް ނުކަތާ ކަމަށް ޤައުމީ ޓީވީގައި ރައްޔިތުންނާ މުޚާތަބު ކުރައްވަމުން މިނިސްޓަރު ވިދާޅުވިއެވެ.\nމިނިސްޓަރ މުރަޝްކޮ ވިދާޅުވީ ޖޫން 25 އިން ފެށިގެން ސްޕްނިކް5ލައިޓް، އެއް ޑޯޒް ޖަހަން ޖެހޭ ވެކްސިން ލިބެން ހުންނާނެ ކަމަށާއި އަދި ދެވަނަ ފަހަރަށް ވެކްސިން ޖަހާ ފަރާތްތަކަށް މި ވެކްސިން ވެސް ޖެހޭނެ ކަމަށެވެ. އަދި މި ރާޅުން އަރައިގަތުމުން ދެން ވެކްސިން ޖަހަން ޖެހޭނީ އަހަރަކު އެއް ފަހަރު ކަމަށް ވެސް އޭނާ ވިދާޅުވިއެވެ.\nމިދިޔަ ޑިސެންބަރު މަހުން ފެށިގެން ރަޝިއާގައި ވެކްސިން ޖަހަން ބޭނުންވާ އެންމެންނަށް ސަރުކާރުން ހިލޭ ވެކްސިން ފޯރުކޮށްދިން ނަމަވެސް އެޤައުމުގައި މިހާތަނަށް ވެކްސިން ޖަހައިފައި ވަނީ، ވެކްސިން ޖެހޭ އާބާދީގެ އެންމެ 13 އިންސައްތަ މީހުންނެވެ. ރަޝިއާގައި ދާދިފަހުން ހެދި ދިރާސާއަކުން ދައްކާ ގޮތުގައި ރަޝިއާގައި އުޅޭ ގިނަ ފަރާތްތަކުން ވެކްސިން ޖެހުމާ ދެކޮޅެވެ. ރަޝިއާއަކީ ޔޫރަޕްގައި އެންމެ ގިނަ މީހުން ކޮވިޑް-19 ޖެހިގެން މަރުވި ޤައުމު ވެސް މެއެވެ.


ވާހަކަ Archives - Naalaafushi\nނާލާފުށީ ކައުންސިލްގެ ރައީސް އަޙްމަދު ޝާހީން ވަކި ކުރި ވަކި ކުރުން އެލް.ޖީ.އޭ އިން ބާތިލްކޮށްފި\nFebruary 23, 2017 February 23, 20170Comments0Like Like 352\n08 ފެބްރުއަރީ 2017ގައި ނާލާފުށީ ކައުންސިލްގެ ރައީސް އަދި ނައިބްރައީސް ކަމަށް އައު ބޭފުޅުން ވަނީ ނާލާފުށީ ކައުންސިލްގެ އާއްމު ބައްދަލުވުމަކުން އައްޔަން ކޮށް އަދި އޭގެ ކުރިން ބޭއްވުނު ބައްދަލުވުމުގައި ކައުންސިލްގެ ރައީސް އަޙްމަދު ޝާހީން ވަނީ ކައުންސިލުން ވަކި ކުރައްވާފައެވެ. ނަމަވެސް ނާލާފުށި އޮންލައިންއަށް މައުލޫމާތު ލިބޭ ގޮތުގައި އެލް.ޖީ.އޭ. އިން ދާދި ފަހުން ކައުންސިލްއަށް ފޮނުވާފައިވާ ސިޓީގައިވާ ގޮތުން ކައުންސިލުން\nApril 26, 2016 April 26, 20166Comments0Like Like 2,081\nކުޑައިރުއްސުރެ އަޅުގަނޑުމެންގެ ކާބަފައިން ބުނާތީ އަހަމެވެ. ރާއްޖެއަށް އަންނަނީ ދެ މޫސުމެވެ. ހުޅަނގު މޫސުމާއި އިރުވައި މޫސުމެވެ. މިހާރުވެސް ހުރިހާ އެންމެންހެން ބުނަމުން އަންނަނީ ހަމަ މިހެންނެވެ. ނަމަވެސް އަޅުގަނޑަށް ހީވަނީ މިހާރު މިކަން\nއަބަދުވެސް ލޯބި ވާނަން ޔާރާ…\nAugust 2, 20150Comments0Like Like 877\nއައި.ޖީ.އެމް ހޮސްޕިޓަލްގެ ދޮރުމަތީގައި ހުއްޓިލައިގެން ހުރި އަޔާނާއަށް އިރުއިރުކޮޅާ އަތުގައި އޮތް ފޯނަށް ބަލައިލެވެއެވެ. މިހާރު ޑިއުޓީ ނިމުނުތާވެސް އެތައްއިރެއްވެއްޖެއެވެ. އަދިވެސް އީތަންގެ ޚަބަރެއްނުވެއެވެ. އަޔާނާ އަނެއްކާވެސް އޭނާގެ ފޯނަށް ބަލައިލިއެވެ. އަދި އެންމެފަހުން\nMay 26, 2015 1 Comment 1 Like Like 1,158\nވަގުތަކީ މެންދަމުގެ ހަމަހިމޭން ވަގުތެވެ. ހަނދުވަރުގެ ރީތި އަލިން މުޅި ކާއިނާތު ވަނީ އުޖާލާވެފައެވެ. އަހަރެން ގެ ދިރިއުޅުމަށް އެހަނދުވަރުގެ އަލިން އަލިކަންލިބޭތޯ އަހަރެން ގޭގެ ފުރަގަހުން އޮތް ބަގީޗާގެ ތެރޭ ދެކޮޅަށް ހިނގާލަ\nMay 24, 2015 1 Comment 1 Like Like 1,186\nކައިވެންޏަށް ހަމަސް ނުވަނީސް ދަރިއެއް ލިބެން އުޅޭކަމުގެ އުފާވެރި ޙަބަރު އަހަރެން ޒައިދަށް ދިނީމެވެ. ދުނިޔޭގެ ހުރިހާ އުފަލެއް އަހަރުމެންނަށް މިލްކުވިކަމަށް އަހަރެން އުންމީދު ކުރީމެވެ.އޮފީހުގަ ނޫޅޭ ވަގުތު ތަކުގައި ޒައިދު އަހަރެންގެ ހުރިހާ\nMay 20, 20152Comments 1 Like Like 1,712\nއެ ހިސާބުން އަހަންނަށް ހޭލެވުނީ މަންމަ ގޮވާ އަޑަށެވެ. އަޅެ ކުޑައިރުކޮޅެއް ވަންދެން މަންމަ މަޑުކޮއްލި ނަމައެވެ. އެ ކިހާ ހިއަގައިމު ހުވަފެނެއް ހެއްޔެވެ؟ އެ ފިލްމު ބެލީއްސުރެ އަހަރެން ހުރީ ދެން އޭނަގެ


EC ge membaru kamah kurimathilumuge furusathu hulhuvaalaifi\nއީސީގެ މެމްބަރު ކަމަށް ކުރިމަތިލުމުގެ ފުރުސަތު ހުޅުވާލައިފި\nއިލެކްޝަންސް ކޮމިޝަން(އީސީ)ގެ މެމްބަރުކަމަށް ކުރިމަތިލުމުގެ ފުރުސަތު މިއަދު ސަރުކާރުން ހުޅުވާލައިފި އެވެ. ސަރުކާރުން ވިދާޅުވީ މި ފުރުސަތު ހުޅުވިފައި ވާނީ މިއަދުން ފެށިގެން 16 ސެޕްޓެންބަރު 2019 ވާ ހޯމަ ދުވަހުގެ 14:00 އާއި ހަމައަށެވެ.\nއިލެކްޝަންސް ކޮމިޝަނުގެ މެންބަރުކަމަށް ކުރިމަތިލުމުގެ ފުރުޞަތު ހުޅުއްވާލައްވާފައި މިވަނީ އެ ކޮމިޝަނުގެ ނައިބު ރައީސް އަމްޖަދު މުސްތޮފާގެ މެންބަރުކަމުގެ މުއްދަތު 24 ނޮވެންބަރު 2019 އަށް ހަމަވާތީއެވެ.\nއިލެކްޝަންސް ކޮމިޝަނުގެ މެންބަރުކަމަށް ކުރިމަތިލުމަށް އެދޭ ފޯމު ރައީސުލްޖުމްހޫރިއްޔާގެ އޮފީހުގެ ރިސެޕްޝަނުންނާއި، ރައީސުލްޖުމްހޫރިއްޔާގެ އޮފީހުގެ ވެބްސައިޓްhttps://presidency.gov.mv އިން ޑައުންލޯޑް ކުރެއްވޭނެއެވެ.\nއިލެކްޝަން ކޮމިޝަންގެ ރައީސް އަކީ އަޙްމަދު ޝަރީފްއެވެ. އަދި އެ ކޮމިޝަންގެ ނައިބް ރައީސް އަކީ އަމްޖަދު މުސްތޮފާ އެވެ. ދެން ތިއްބަވަނީ3މެމްބަރުން ނެވެ. އެއީ މެންބަރު އިސްމާއީލް ޙަބީބް އާއި މެންބަރު ޢަބްދުއްރަހީމް އަޙްމަދު ގެ އިތުރުން މެންބަރު އަކްރަމްއަލީ ނަޝާތު އެވެ.\n(އިލެކްޝަންސް ކޮމިޝަން (އީސީ\nއިލެކްޝަންސް ކޮމިޝަން ގައި ތިއްބަވަނީ ސައިންސުވެރިން\nޝަރީފް ދެން ފެންނާނީ ސަރުކާރު ޙިއްސާވާ ވިޔަފާރި ކުންފުންޏަކުން


Guest house viyafaari ah sovereign guarantee dheyn faaheh nuvi\nކާށިދޫ ދާއިރާގެ މެންބަރު އަބްދުﷲ ޖާބިރު. އޭނާ ހުށަހެޅުއްވި ގަރާރު މަޖިލީހުން ވަނީ ބޭރުކޮށްލާފަ -- ފޮޓޯ: މަޖިލީސް\nގެސްޓްހައުސް ވިޔަފާރި ކުރާ ފަރާތްތަކަށް ދައުލަތުން ސޮވެރިން ގެރެންޓީ ދިނުމަށް ހުށަހެޅި ގަރާރު ރައްޔިތުން މަޖިލީހުން ފާސްނުކޮށް ބޭރުކޮށްލައިފި އެވެ.\nކާށިދޫ ދާއިރާގެ މެންބަރު އަބްދުﷲ ޖާބިރު ހުށަހެޅުއްވި ގަރާރު މަޖިލީހުން ބޭރުކޮށްލަން ނިންނީ ވޯޓުގައި ބައިވެރިވެވަޑައިގެންނެވި 77 މެންބަރުންގެ ތެރެއިން 62 މެންބަރުންގެ އަޣުލަބިއްޔަތުންނެވެ. އެ ގަރާރާ އެއްކޮޅަށް 15 މެންބަރަކު ވޯޓު ދެއްވިއިރު ވަކި ކޮޅަކަށް ވޯޓު ނުދެއްވަން ދެ މެންބަރަކު ވޯޓު ދެއްވި އެވެ.\nޖާބިރުގެ ގަރާރުގައިވާ ގޮތުން ފަތުރުވެރިކަމުގެ ސިނާއަތް ވަނީ ބިދޭސީ އިންވެސްޓަރުންގެ އަތް ދަށަށް ގޮސްފަ އެވެ. ހަމަ އެގޮތަށް ގެސްޓްހައުސް ވިޔަފާރިތައް ވެސް އެ ފަރާތްތަކުގެ ކޮންޓްރޯލުގެ ދަށަށް ދިޔުމުގެ ބިރު އެބަ އޮތެވެ. އެހެންކަމުން ސޮވަރިން ގެރެންޓީއެއް ދީގެން ނަމަވެސް ގެސްޓްހައުސް އިންވެސްޓަރުންނަށް ފައިސާ ލިބޭނެ އިންތިޒާމް މިހާރުން މިހާރަށް ހަމަޖައްސަންގަރާރުގައި ޖާބިރު ގޮވާލައްވާފައި ވެއެވެ.\nގަރާރުގައިވާ ގޮތުން މިކަން މި ގޮތަށް ވަނީ ބޭންކުތަކުން އެ ސިނާއަތް ތަރައްގީ ކުރަން އެކަށީގެންވާ ފައިނޭންސް ފޯރުކޮށް ނުދެވުމާއި ބޭނުންކުތަކުން ލިބެން ހުރި މަދު ފައިނޭންސްތަކަށް ވާސިލުވާން ގެސްޓް ހައުސް ވިޔަފާރިތަކަށް ހުރަސްތަކެއް ކުރިމަތިވެފައިވާ ކަމަށެވެ.\nމި ގަރާރަށް ބަހުސް ކުރައްވަމުން ވާހަކަ ދެއްކެވި މަޖިލީހުގެ ސުޕަ މެޖޯރިޓީ އޮތް އެމްޑީޕީގެ މެންބަރުން ވަނީ އެކަމާ ދެކޮޅު ހައްދަވައިފަ އެވެ. އެގޮތުން މަރަދޫ ދާއިރާގެ މެންބަރު އިބްރާހިމް ޝަރީފް ވިދާޅުވީ އެ ގަރާރަކީ ޖާބިރު އަމިއްލަ ފައިދާ އާއި މަންފާ ހޯދަން ހުށަހެޅި ގަރާރެއް ކަމަށް ބެލެވޭ ކަމަށާއި އެއީ އާންމު ފަރުދުންގެ ވިޔަފާރިތަކަށް ދައުލަތުން ސޮވަރިން ގެރެންޓީއެއް ދިނުމަކީ ކުރަން ހެޔޮވާވަރު ކަމެއް ނޫން ކަމަށެވެ.\nއެމްޑީޕީ ރައްޔިތުންގެ މަޖިލިސް އަބްދުﷲ ޖާބިރު + ގެސްޓް ހައުސްތައް


BREAKING | Addu Wamco Office Manager Ah Hamalaa Dhee Maaraamaaree Eh Hingaifi - Vaguthu\nއައްޑޫ ވެމްކޯ އޮފީސް މެނޭޖަރަށް ހަމަލާދީ މާރާމާރީއެއް ހިންގައިފި\nސައުތު ރީޖަން ވެމްކޯ މެނޭޖަރު ޝާފިއު ޖަމީލް-- ފޮޓޯ: އައްޑޫސިޓީ ކައުންސިލް\nވެމްކޯ ސައުތު ރީޖަނަލް އޮފީހުގެ މެނޭޖަރު ޝާފިއު ޖަމީލަށް ހަމަލާދީ މާރާމާރީއެއް ހިންގައިފިއެވެ.\n”ވަގުތަށް” އެނގިފައިވާ ގޮތުގައި ޝާފިއުއަށް ހަމަލާދީ މާރާމާރީ ހިންގާފައިވަނީ އޭނާ ސައިކަލުގައި އެކަނި ދަނިކޮށްނެވެ.\nމި މާރާމާރީގެ މައުލޫމާތު އެނގޭ މީހަކު ބުނީ، ޝާފިއުއަށް ހަމަލާދީފައިވަނީ އައްޑޫސިޓީ ކައުންސިލްގެ ބެލުމުގެ ދަށުން ހިންގާ ޕަބްލިކް ވޯކްސްގެ މުވައްޒަފެއް ކަމަށެވެ.\n"ވަގުތަށް" މައުލޫމާތު ދެއްވަމުން ޝާފިއު ވިދާޅުވީ، ވެހިކަލްތައް ހަލާކުވުމުގެ ސަބަބުން ކުނި ނުނެގި3ދުވަސް ވެއްޖެ ކަމަށާއި މަގު މަތިން ސައިކަލުގައި ދަނިކޮށް ހަމާލާދީފައިވަނީ އޭނާގެ ބުރަކައްޓަށް ކަމަށެވެ.\n"ސައިކަލުގައި އައިސް އެއްވަރުކޮށް އަތުން ބުރަކަށީގައި ޖެހީ ވަރަށް ބާރަށް" ޝާފިއު ވިދާޅުވިއެވެ.\nއަދި މިހާރު މައްސަލަ ފުލުހުަށް ރިޕޯޓްކޮށްފައިވާ ކަމަށާއި ބަޔާން ނަގަން ފުލުހުން ގުޅުމުން ބަޔާން ފުލުހުންނަށް ދޭނެ ކަމަށެވެ.\nމައުލޫމާތު ލިބިފައިވާ ގޮތުގައި ވެހިކަލް ހަލާކުވެ ކުނި ނުނެގިގެން ވަރަށް ގިނަ މީހުން އަންނަނީ ވެމްކޯއަށް ގުޅާ ޝަކުވާ ކުރަމުންނެވެ. އަދި ގިނަ ބަޔަކު އަންނަނީ މީސްމީޑީއާގައި ވެސް އެކަމާއި ގުޅިގެން ނުރުހުން ފާޅު ކުރަމުންނެވެ.\nއައްޑޫގައި މީހަކު "ކޮށާލި" މައްސަލައިގައި ހައްޔަރު ކުރި މީހާ ޝަރީއަތް ނިމެންދެން ބަންދަށް!\nއޮކްޓޯބަރ 20, 2021 01:16\nއޮކްޓޯބަރ 20, 2021 08:08\nތިތާ ހުރީ ނިމިދިޔަ ސަރުކާރުން ގެންސްފައިހުރި ވެހިކަލް. މިސަރުކާރުގަ ތީންވެހިކަލެއްގެ ސްޕެއަރވެސް ނުހޯދާނެ. ނުވިތާކަށް އިތުރު ވެހިކަލެއްވެސް ނުހޯދާނެ. ކުނި ނުނެގި ހުންނަންޖެހޭ ސަބަބެއްނެތް. ސުވާދީވް ކަންމަތިން އޮފީސް ނުހިންގާ ވެމްކޯ އޮފީހުގަ ހުރެގެން މަސައްކަތް ކުރާނަމަ ވެހިކަލްވެސް ހުންނާނެ ކުނިވެސް ނެގޭނެ.\nއޮކްޓޯބަރ 20, 2021 10:03\nތިއީ ހަމަ ރަނގަޅުވާހަކައެއް.\nގާބިލް ކަން ނެތި އެހެނިހެން ކުންފުނުތަކާއި މީހުން ކުރާ ކަންކަމަށް ކްލަބަްހައުސްގައި އަނގަތެޅުންނޫންކަމެއް ކުރަން އިނގޭ މީހެއްނޫން.\nއޮކްޓޯބަރ 20, 2021 08:26\nމިދެން ކާކުތަ؟؟ މެނޭޖަރޯ.ލޮލް.\nއޮކްޓޯބަރ 20, 2021 08:45\nވަރަށް ރޫޑް މެނޭޖަރެއް.\nހިތްހެޔޮކަމާއި އެކު ސްޓާފުން އަދި ކަސްޓަމރުންނާއި ވާހަކަ ދައްކަން ނޭނގޭ "ކުނި" މެނޭޖަރެއް.\nއޮކްޓޯބަރ 20, 2021 09:43\nތޭ އެއްވިއެސް ކަމަށް ވޭ މީހަށް ނުން. ތިއެ ތެތަނާއި ހަވާލަ ވީ ފަހުން ތެތަން މިޅިން ބޮއްސުން ލާފެއި އޮތީ. ތި އެގެ ކަމަކީ ކޮފީ ތަކި ފޮނި އަނގަ ތެޅުން. އެންމެ ފަހުން އެމްޑީޕީ އެތެރެ އިންތިހާބި އެސް ތިއެ ގެއި ޗޮކުން. ތިއެ މުޅުވޭނެއި ވެބްކެމް އިން އެކްޓް ކެރާ\nއޮކްޓޯބަރ 20, 2021 10:04\nތިމެނޭޖަރު ނޫނީ ނުހުންނާނެ އިއުލާންކުރުމެއް ނެތި، ގްރީންޒޯން ސަރަހައްދުން ގޯތިދިން މީހެއް. އެވެސް ސޯބެ މޭޔަރުކަމުގައި.


Furana eh nethidhiya goiy: hiy falhaigen dhaavaruvi!\nކުއްޖާގެ ސަންދޯއް އަދި ކުއްޖާ މަރުވަންދެން ބާއްވާފައިވާ ތަން-\nފުރާނައެއް ވަކިވެދިޔަ އިހާނެތި ގޮތް އާއިލާގެ ދުލުން: ހިތްފަޅަައިގެން ދާވަރުވި!؟\n16 މާރޗް 2021 - 09:02:25\nކައިވެނީގެ ގުޅުމުން އުފެދިގެން އަންނަ ކުޑަ އާއިލާގެ ހަގީގީ ފޮނިކަން އިހްސާސް ކުރެވެނީ އެދެމަފިރިންގެ ލޯތްބަށް ބަހާރު މޫސުން ގެނުވާ ކުޑަކުޑަ މައުސޫމް ދަރިފުޅު އުފަންވާ ހިސާބުންނެވެ. އެކަމަށްޓަކައި މައިމީހާ ނުވަ މަހާއި9ދުވަސް ވަންދެން އެއުފުލާ ވޭނާ ކެކުޅުން އެއީ ދުލުން ބުނެދެވޭނެ ވޭނެއް އަދި ގުރުބާނީ އެއްވެސް ނޫނެވެ. އަދި އެއްވެސް މަޔަކު އެކަމުގައި އަޅާ ވޭނަކީ “ފޭކެއް” ވެސް ނޫނެވެ.\nނަމަވެސް ހިތާމައަކީ އެކަން ބައެއް މީހުންނަށް ފަހުމުނުވާ ކަމެވެ. އެފަދަ ދަނޑިވަޅެއްގައި މަޔަކު ހޮސްޕިޓަލަށް ގެންދެވުމުން އޭނާގެ ހަށިގަނޑުން އިތުރު ފުރާނައެއް އުފަންކުރުމަށް އެއަޅާ ވޭނުގައި އެންމެ އިތުބާރު ކުރެވޭނެ އެއް ބަޔަކީ ފަރުވާދިނުމަށް ތިބޭ ޑޮކްޓަރުންނާއި ނަރުހުންކަމަށް ވާއިރު އެމީހުންގެ ފަރާތުން ލިބެންވާ އަޅާލުން ނުލިބުނުތާ އެމައިމީހާ “ފޭކު” ޖައްސަނީކަމަށް ނުވަތަ "މާ ކަންތައް ބޮޑުކުރަނީ" ކަމަށް ބުނުމަކީ ލަދުވެތި އަދި މާ ހިތާމަވެރި ކަމެކެވެ.\nމިއީވެސް އެފަދަ ހާދިސާއެކެވެ. ބަނޑަށް ފަސް މަހުގައި ބަނޑުގައި ރިއްސާތީ އައިޖީއެމްއެޗް ހޮސްޕިޓަލަށް ދިޔުމުން ދެ ދުވަސް ވަންދެން އެޑްމިޓްކޮށްފައި ދުވަސްނުފުރާ އަންހެން މިހާ ވިހެމާއި ހަމައަށް އަދި ދަރިފުޅަށް ދޭންވާ ސިއްހީ ފަރުވާ ނުދިން މައްސަލައެއްގެ ވާހަކައެވެ.\nއާއިލާއިން ސޯޝަލް މީޑިއާގައި މި ހާދިސާ ހިއްސާކޮށްފައިވާ ގޮތަށް ބަލާއިރު، ބަނޑުގައި ރިއްސާތީ ދަރިފުޅުގެ މަންމަ ދިޔުމުން ހޮސްޕިޓަލްގައި ދެ ދުވަސް ވަންދެން ވަނީ އެޑްމިޓްކޮށްގެން ބާއްވާފައެވެ. އަދި ވިހެއުމުގެ ރިހުންވަރު ކައިރިވިއިރުވެސް ހޮސްޕިޓަލްގެ ޑޮކްޓަރުންނާއި ނަރުހުން އަޅާލާފައެއް ނުވާކަމަށް ބުނެ އެވެ.\n"ބުނީ ވާ ވަރަށްވުރެ މާ “އެކްޓް” ބޮޑުކޮށްގެންނޭ ޕޭޝަންޓް އުޅެނީ. ދަރިފުޅުގެ މަންމައަށް ފާހާނާއަށް ނުލެވޭތާ3ދުވަސް ވެފައިވާތީ އާ އެކީ އެ ރިހުމުގައި ހުއްޓާ ފާހާނައަށްވަދެ އެއްޗެއް ފައިބާހެން ހީވާތީ ގޮވީމަ އައީ ބޭރު ދެ މީހުން. އެމީހުން އައިތަނާ އެމީހުންގެ އަތުތެރެއަށް ކުއްޖާ ވިހެއީ ފާހާނާ ތެރޭ ހުއްޓަ'" އާއިލާ\nއާއިލާއިން ބުނާގޮތުން އެހާލުގައި ވިހެއުމުން ވެސް އެ ހުރިގޮތަށް ފޫޅުގައި ދަތިވެސް ނުޖަހައި ފޫޅު ކަޑައިގެންގެން ގޮސް ކުޑަދަރިފުޅު ބާއްވާފައިވަނީ ފާހަނާ ނެޕީ ބަދަލުކުރުވަން ކުދިން ބާއްވާ ތަނެއްގައެވެ. އޭރު ކުއްޖާގެ ހުރިހާ ކަމެއްވެސް ބަރާބަރު ކަމަށް އާއިލާއިން ބުނެއެވެ.\nއެއަށް ފަހު ކުއްޖާގެ މަންމަ ގެންގޮސް މަސް ވިއްސުވުމަށް ފަހު ގެނެސް ވޯޑަށް ނެރުނުއިރުވެސް ކުއްޖާ ބާއްވާފައިވަނީ އޭރު ބޭއްވިތާގައި ބޭއްވިގޮތަށް ސާފުވެސް ކޮށް ނުލާކަމަަށް އާއިލާއިން ބުނެއެވެ. އަދި އާއިލާއިން އެދުމުންވެސް އެނޫންގޮތެއް ނުހެދުމުން ކުއްޖާ ނަގާފައިވަނީ ހޮސްޕިޓަލްގެ މެނޭޖްމެންޓާއި ވާހަކަ ދެއްކުމުން ކަމަށް އާއިލާއިން ބުނެއެވެ. ކުއްޖާއަކީ ދުވަސް ނުފުރާ ވިހޭ ކުއްޖަކަށްވުމުން ކުއްޖާގެ ގުނަވަންތައް ރަނގަޅަށް އުފެދިފައެއް ނުވެއެވެ. އަދި ކުއްޖާ އޮތީ ވަރަށް ވެސް ކުޑަކޮށްނެވެ. މެނޭޖްމެންޓާއި ވާހަކަ ދެއްކުމުން ކުއްޖާ ނެގުމަށް ފަހު ހުދުފޮތި އަޅާއި، ލާފައިވަނީ ޓްރޭއަކަށެވެ. ކުއްޖާ މަރުވެފައިވަނީ އެހެން އެ ޓްރޭގައި އޮވެ ކަމަށް އެ އާއިލާއިން ތުހުމަތު ކުރެ އެވެ.\nމެނޭޖްމެންޓާއި ވާހަކަ ދެއްކުމުން އެތަނުން ނަގާ ހުދު ފޮތި އަޅާފަައި ބޭބީ ޓްރޭއަކަށް ލީ. އެހެން ބޭއްވުމުން ބޭބީ އަށް ފިނިވާނޭ ނޫންހޭ އާއިލާއިން ވާހަކަ ދެއްކުުމުން ވެސް ތަނުގައި ތިބި މީހުން ބުނީ އެގޮތައް ވިހާ ކުދިން ބާއްވަން ޖެހެނީ އެހެންކަމަށް. އިތުރު ފަރުވާ އެއްވެސް ދެވެން ނެތް ގޮތަށް ވާހަކަ ދައްކާ ބޭބީ ނިޔާވަންދެންވެސް އެ އޮތްގޮތަށް ބޭއްވީ -އާއިލާ-\nފުރަތަމަ ކުއްޖާ ބާއްވާފައިވާތަން މަތީގައި، އަދި ފަހުން ބާއްވާފައިވާތަން ތިރީގައި——\nކުއްޖާގެ ވިންދު ދަށްވާކަން ވެސް އަދި ނޭވާލުން ލަސްވާކަންވެސް އެނގިތިބެ އެތަނުގައި އެވަގުތު ތިބި އެއްވެސް މީހަކު ކުއްޖާއަށް ދޭންޖެހޭ ފަރުވާ' އާއިލާއިން ތަކުރާރުކޮށް އެދުމުންވެސް ނުދިންކަމަށް އާއިލާއިން ބުނެފައިވެ އެވެ.\nކުއްޖާ މަރުވެފައިވަނީ ކުއްޖާއަށް ލިބެންވާ ފަރުވާ ނުލިބި އެންމެ ކުޑަމިނުން “ބޮޑީ ވާމް” ވެސް ނުލިބިއެވެ.\nއާއިލާއިން ވަނީ އެ މައުސޫމް ފުރާނަ މިދުނިޔެ އާއި ވަކިވުމާއި ހަމައަށް ވެސް ކުއްޖާ އަށް ދޭންޖެހޭ އަވަސް ސިއްހީ ފަރުވާދިނުމަށާއި، ކުއްޖާ ޓްރޭއެއްގައި ނުބާއްވާ އެއަށްވުރެ ރައްކާތެރިކޮށް ބޭއްވުމަށް އާދޭސްކޮށްފައެވެ.\nއެހެންނަމަވެސް އެ ކުއްޖާއަށް ދޭންޖެހޭ ފަރުވާ ނުދިންތާ މައިމީހާއަށް ވެސް ކުއްޖާގެ ގައިގައި އަތްލުމުގެ ފުރުސަތު ވެސް ދީފައެއް ނުވެއެވެ.\nކުއްޖާ ނިޔާވަންދެންވެސް ބާއްވާފައިވަނީ ކުޑަ ޓްރޭއެއްގައި——\nއެ މައުސޫމް ތުއްތު ކުއްޖާ މަރުވެފައިވަނީ އާއިލާގެ އެއްވެސް މީހަކަށް އަދި މައިމީހާއަށް ވެސް ކުއްޖާ އުރާލުމުގެ ފުރުސަތުވެސް ނުލިބި އުޅެނިކޮށް ކަފުންކޮށްފައިވާ މައްޔިތަކު ފަދައިން "ހުދުފޮތި އޮޅާ ޓްރޭއެއްގައި ބާއްވާފައި" އޮއްވައެވެ.\nކުއްޖާ އުރާލަން ބޭނުންތޯވެސް އަހާފައިވަނީ ކުއްޖާ މަރުވި ފަހުން ކަމަށް ވެސް އާއިލާއިން ބުނެ އެވެ.\n“އެދުނިން ބޭބީ އެއްވުރެ ރައްކާތެރިކޮށް ބާއްވައިދިނުމަށް. އެކަމު އެތާ ތިބި ނަރުހުން ބުނަނީ ވިހޭއިރު އެކަމާއި އުޅުނު މީހުންނޭ ބޭބީ އާއި ދޭތެރޭ ގޮތް ނިންމާނީ. މީތޯ އިންސާނީޔަތަށްޓަކައި ދޭންޖެހޭ ފަރުވާއަކީ؟ މައުސޫމް ފުރާނައެއް ނެތި ކޮށްލި ވަރަށް އިހާނެތި ރަހުމު ކުޑަ އަމަލެއް މިއީ. ގަސްތުގައި ފަރުވާނުކޮށް އާއިލާ ކުރިމަތީގައި ކުއްޖާ ނިޔާވެގެން ދިޔައީ އެބުނާ ވިހޭއިރު ހުރި ދެމީހުނަށް ގޮތް ނުނިންމި. ދިރި ހުއްޓާ އުރާލަން ނުދީ ނިޔާ ވުމުން ސުވާލުކޮށްލީ އުރާލަން ބޭނުންތޯވެސް. ބޮޑީ ވާމާއަށް ނުލިތާ މައިމީހާގެ ގައިގައި ޖައްސާލައިގެން ބާއްވާލަންވެސް ފުރުސަތު ނުދީ އެ ދަރި އެހާ ނިކަމެތި ހާލުގައި ދުނިޔެ ދޫކުރީ އާއިލާ އެންމެން ކުރި މަތީ'" އާއިލާ\nއާއިލާއިން ބުނީ، ރާއްޖޭގައި އޮންނަ އުސޫލުން މި މައްސަލާގައި ޒިންމާ އުފުލަންޖެހޭ އަދި އެމީހަކަށް އަދަބުދޭނެ މީހެއްވެސް ނުހުންނާނެ ކަމަށެވެ.\nއާއިލާއިން އެ މައްސަލަ ހުށަހެޅުމުންވެސް ފުލުހުންނާއި ލޯޔަރުންނާއި، ތަންތަނުގެ ވެރިންނާއި މިނިސްޓަރުންގެ ފަރާތުންވެސް އެއްވެސް އެދެވިގެންވާ އެހީތެރިކަމަކާއި އެއްބާރުލުމެއް އާއިލާއަށް ލިބިފައިނުވާކަމަށް ހިތާމައާ އެކު ފާހަގަކޮށްފައިވެއެވެ.\n“އެކަހަލަ ރަހުމުކުޑަ މީހުންނަށް އިންސާނިއްޔަތަށްޓަކައި ކޮށްދެވޭނެ އެއްވެސް ކަމެއް ނޯނާނެކަން ވަރަށް ރީތިކޮށް ސާބިތުވެއްޖެ. ގެއްލުން ފުރާނައެއް ނާންނާނެ. އެކަމަކު މިކަމުގައި އިހްމާލުވި މީހުންނަށް ދޭންޖެހޭ ހައްގު އަދަބުވެސް ނުދެވޭތީ ހިތާމަ ހުރި” -އާއިލާ-\nއެވަގުތު އެތާ ހަރަކާތްތެރިވި ޑޮކްޓަރުންނާއި ނަރުހުން—މިމައްސަލާގައި އައިޖީއެމްއެޗްގެ ބަހެއް ހޯދުމަށް ސީއެންމްއިން މަސައްކަތް ކުރިނަމަވެސް މީޑިއާ ކޯޑިނޭޓަރު ފޯނަށް ޖަވާބު ނުދެއްވާތީ މިކަމުގައި ހޮސްޕިޓަލްގެ ބަހެއް ވަނީ ލިބޭ ގޮތް ނުވެފައެވެ.\nމީގެކުރިން ވެސް ހޮސްޕިޓަލުތަކުގެ އިހުމާލުގެ ވާހަކަ މިގޮތަށް އާއިލާތަކުން ހިއްސާކޮށްފައި އެބަހުއްޓެވެ. އެކަމަކު މިކަމުގައި ހޮސްޕިޓަލުގެ ބަހެއް ހޯދަން ސީއެންއެމް އިން މީޑިއާ ކޯޑިނޭޓަރަށް ގުޅިނަމަވެސް ފޯނަށް ޖަވާބު ނުދެއްވާތީ ބަހެއް ލިބޭ ގޮތެއް ނުވި އެވެ.\nދުވަސް ނުފުރާ ވިހެއުމަކީ މަދުން ނަމަވެސް ދިމާވާ ހާލަތެކެވެ. އެހެން ނަމަވެސް މިފަދަ ހާލަތެއްގައިވެސް ރަނގަޅު ފަރުވާ ކުއްޖާއަށާއި މައިމީހާއަށް ފުރިހަމައަށް ފޯރުކޮށްދެވިއްޖެނަމަ ކުއްޖާގެ ފުރާނަ ސަލާމަތް ކުރެވިދާނެެެއެވެ.\nމިމައުސޫމް ކުޑަ ކުއްޖާގެ ފުރާނައަށް ހެޔޮ ރަހްމަތް ލައްވާ އާއިލާއަށް ކެތްތެރިކަން ދެއްވާށެވެ.\nކުޑަކުއްޖެއްގެ ހިތުގެ ލޭ ހޮޅިއަކަށް ކެތީޓާއެއް ލައްވައިފި\nޓްރޯމާ އެންޑް ކްރިޓިކަލް ކެއަ ސިމްޕޯޒިއަމްއެއް ބާއްވަނީ


Magumahchah Kulhujehun – Neyngi Namaves Balimadu Kamehge There ah – އަޙްމަދު ރިޟުވާން\nމީގެތެރެއިންވެސް މަގުމައްޗަށް ކުޅު ޖެހުންފަދަ ނޭދެވޭ ސިފަތައް ފެންނަލެއް މަދެއް ނޫނެވެ. މިއީ އޭގެ ސަބަބުން އިޖްތިމާޢީ މައްސަލަތަކުގެ އިތުރުން ޞިއްޙީ މައްސަލަތައްވެސް ދިމާވާ ކަމެކެވެ. ރާއްޖޭގެ އާބާދީގެ އެންމެ ބޮޑުބައެއް ދިރިއުޅޭ ވެރިރަށް މާލޭގެ މަގުތަކަށް ބަލާލުމުންވެސް މިކަން ވަރަށް ބޮޑަށް ފެނިގެންދެއެވެ.\nކެއްސާލުމަށްފަހު ނުވަތަ ކަރުކެހެލުމަށްފަހު މަގުމަތިން ހިނގާފައިދަނިކޮށް، ފައިދަށަށް ވާގޮތަށްވެސް މީހަކު ކުޅުގަނޑެއް ޖަހާ މަންޒަރު ނުވަތަ، ހެޔޮވަރު ވަރަކަށް ދުފާލުމަށްފަހު ސައިހޮޓަލުން ނިކުމެ، ދޮރުބުޑަށްވާގޮތަށްވެސް މީހުން ކުޅުޖަހާ މަންޒަރު ފެންނަލެއްވެސް މަދެއްނޫނެވެ. މިކަންކުރާ ބަޔަކަށް މިއީ އާދައިގެ ކަމެއްކަމަށް ހީކުރެވިފައިވީނަމަވެސް، މިއީ އެންމެވެސް ވިސްނާނުލާ ދޫކޮށްލެވޭ ވަރަށް ވުރެއް ބޮޑުވެފައިވާ މައްސަލައެކެވެ. ބަލާލަން ހުތުރަސް، މިވާހަކަ ނުދައްކާވެސް ތިބެވޭކަށް ނެތެވެ.\nވިސްނާނުލާ ތިމާ މަގުމައްޗަށް ޖަހާ ކުޅުގަނޑާއެކު އެ ދޫކޮއްލެވެނީ އެތަކެއް ޖަރާސީމެކެވެ. އެ ޖަރާސީމުތައް ވަޔާއެކުވެ، އެކި ކަހަލަ ބަލިތައް ފެތުރުމަށް މަގުފަހިވެގެންދެއެވެ. އެޗް.ޕީ.އޭގެ އެޕިޑެމިއޮލޮޖިސްޓް ޑރ. ޢިބްރާހިމް އަފްޒަލް ވިދާޅުވީ، މިގޮތަށް މަގުމައްޗަށް ކުޅުޖެހުމުގެ ސަބަބުން، އަރިދަފުސް ރޯގާއާއި، އެކި ކަހަލަ ގައިންގަޔަށް އަރާބަލިތަކާއި އިންފެކްޝަންތައް ފެތުރުމުގެ ފުރުސަތު ބޮޑުވެގެންދާކަމަށެވެ. މަގުމަތީ ހިނގާފައިވާދާއިރު މިހާރަކަށް އައިސް އާއްމުކޮށް ފެންނަ އެއް މަންޒަރަކީ ގޭގޭގެ ފާރުބުޑަށާއި، ކެފޭ ހޮޓާ ފަދަ ތަންތަނުގެ ކުރިމައްޗަށްވާގޮތަށް ދުފުމަށްފަހު، ޕޭވްމަންޓަށާއި، ކާނުގަނޑަށް ރަތް ކުޅުގަނޑު ޖަހާފައި ހުންނަ މަންޒަރެވެ. ދުފުމަކީ ސިއްޚީގޮތުން ބަލާނަމަވެސް އެހާ ރައްކާތެރިކަމަކަށްނުވާއިރު، ދުފުމުގެ ސަބަބުން އަނގައިގެ ކެންސަރު ޖެހުމަށް މަގުފަހިވާކަމަށް ޑރ. އަފްޒަލް ވިދާޅުވިއެވެ.\nރޯގާޖެހިފައިހުރި މީހަކު ކަރުކަހާގޮތްވެ އުނދަގޫވުމުން، އޭނާ ކުޅުޖެހުމަކީ މައްސަލައެއް ނޫނެވެ. ނަމަވެސް ކުޅުޖެހުމުގައިވެސް ވަކިތަނެއް ބެލުމެއް ނެތި ކުޅުޖެހުމުގެ ބަދަލުގައި، ސާފުތާހިރުގޮތްތައް އިޙްތިޔާރުކުރުމަށް ސިއްޚީ މާހިރުންވެސް އިރުޝާދު ދެއްވައެވެ.\nއެހެންމީހަކު މަގުމައްޗަށް ޖަހާފައިހުރި ކުޅުގަނޑެއްގެ މަތިން ހިނގާފައިދިޔުމަށް ތިމާ ނޭދޭފަދައިން، އަނެކާއަށްވެސް އެފަދަ ތަކުލީފެއް ޖެއްސުމުށް ބައެއް ދިވެހިން އެދެނީ ކީއްވެތޯ އެއީ މިއަދު ކުރެވޭ ސުވާލެކެވެ. ހަނދާނުގައި ބަހައްޓަންޖެހޭ ކަމަކީ ތިމާ ޖަހާ ކުޅުގަނޑުމަތިންވެސް އަނެކާ ހިނގުމަށް ނޭދޭނެކަމެވެ. މިފަދަ އަމަލުތައް ހުއްޓުވުމަށް “އާންމު އިޖުތިމާއީ މިންގަނޑުތަކާއި ހިލާފު އަމަލުތައް ހުއްޓުވުމުގެ ޤާނޫނު”ގެ ނަމުގައި ޤާނޫނެއް ވަނީ ހައްދަވާފައެވެ. ނަމަވެސް ހިތާމައަކީ މިއަދާއި ހަމައަށްވެސް އެ ޤާނޫނު އެންމެ އެކަށީގެންވާގޮތުގައި ތަންފީޒުނުކުރެވުމުގެ ސަބަބުން، މަގުމައްޗަށް ކުޅުޖެހުމާއި، ކުނި އެޅުން އަދި ބޭއަދަބީކޮށް މީހުންނާއި މުޚާތަބުކުރުން ފަދަ އަމަލުތައް ދިވެހިންގެ ތެރޭ އާއްމުވަމުން ދިޔުމެވެ.\nމިފަދަ ކަންކަން ހުއްޓުވާ، އަޅުގަނޑުމެންގެ ދިރިއުޅޭ މުޖުތަމައުއަކީ ސާފުތާހިރު ރީތި ތަނަކަށް ހެދުމަށް ފަރުދީ ޒިންމާނަގައި، އެންމެ އެކުގައި މަސައްކަތް ކުރުން މުހިއްމެވެ.\nInformative Articles, Light Stories\nFollow އަޙްމަދު ރިޟުވާން on WordPress.com


Real Madrid In Fahathun Araa Bayern Munich Balikoh FainaLaa Gaathah\nby vomadmin April 26, 2018\nބަޔާން މިއުނިކުން ލަނޑެއްޖަހާ މެޗްގެ ލީޑު ހޯދާފައިވަނިކޮށް ރެއާލްމެޑްރިޑުންފަހަތުން އަރާ ބަޔާން މިޔުނިކް ބަލިކޮށްފިއެވެ.\nޗެމްޕިއަންސް ލީގު ސެމީ ފައިނަލްގެ ފުރަތަމަ ލެގުގައި ބަޔާން މިޔުނިކްގެ ދަނޑުގައި ރޭ ކުޅެވުނު މި މެޗު ރެއާލްމެޑްރިޑް ކާމިޔާބުކުރީ2ލަނޑު 1 ލަނޑުންނެވެ.\nރޭ ކުޅެވުނު މިމެޗުގެ 28 ވަނަ މިނިޓުގައި ބަޔާންމިއުނިކަށް ލީޑު ނަގައިދިނީ ޖޯޝުއާ ކިމިޗެވެ.\nމި ގޯލަށްފަހުވެސް ބަޔާންގެ މެޓްސް ހުމެލްސް އަދި ފްރޭންކް ރިބެރީ އަށް ލީޑު ފުޅާކޮށްލަން ރަނގަޅު ފުރުސަތުތަކެއް ލިބިފައިވެއެވެ. އެހެންނަމަވެސް އެއި އެއްވެސް ފުރުސަތެއްގެ ބޭނުން ބަޔާނަށް ނުހިފުމުގެ ނަތީޖާއަކަށްވީ މެޗުގެ 44 ވަނަ މިނެޓްގައި މާސެލޯ ރެއާލް އަށް މެޗްގެ ނަތީޖާ ހަމަހަމަކޮށް ދިނުމެވެ. މާސެލޯ މި ގޯލު ކާމިޔާބުކޮށްދީފައިވަނީ ބަޔާންގެ ޕެނަލްޓީއޭރިއާގެ ބޭރުގައި ހުރެ ފޮނުވާލި ބޯޅައަކުންނެވެ.\nރޭގެ މެޗްގައި ރެއާލްމެޑްރިޑަށް ލީޑު ނަގައިދިނީ ރެއާލްގެ މެދުތެރެއަށް ކުޅެމުންދިޔަ އިސްކޯގެ ކޮނޑު ހުޅަށް ލިބުނު އަނިޔާއަކާއި ގުޅިގެން ދެ ވަނަ ހާފުގައި އޭނާގެ ބަދަލުގައި ކުޅެން ނުކުތް އެސެންސިއޯ އެވެ.\nބަޔާންގެ ފަހަތުން ރަފީނާއަށް ހެދުނު ގޯހެއްގެ ފައިދާ ނަގާ އެސެންސިއޯ ބޯޅަ ހޯދުމަށްފަހު ވަޒްކުއޭޒްއަށް ޖައްސާލިއިރު، އޭނާ ވަނީ ކުރިއަށް ދުވެ ހުސްވަމުން ދިޔަ އެސެންސިއޯއަށް އަލުން ބޯޅަ ދީފައެވެ. އެސެންސިއޯ ހަމަޖެހިލާފައި ބޯޅަ ގޯލަށް ވައްދާލާ ނަތީޖާ ވަނީ ރެއާލް ކޮޅަށް އަނބުރާލާފައެވެ.\nރެއާލްއިން ލީޑު ނެގުމަށްފަހު ވެސް ބަޔާންއިން ވަނީ ރެއާލްގެ ގޯލަށް ތަކުރާރުކޮށް ނުރައްކާ ކޮށްފައެވެ. އެހެންނަމަވެސް އެއިން އެއްވެސް ފުރުސަތެއްގެ ބޭނުން މެޗް ނިމިގެންދިޔައއިރުވެސް އެޓީމަށް ނުހިފުނެވެ.\nމިދިޔަ އަހަރުގެ ޗެމްޕިއަންސް ލީގުގެ ކުއާޓާ ފައިނަލްގެ ފުރަތަމަ ލެގުގައި ވެސް ރެއާލް މެޑްރިޑުން ވަނީ ބަޔާންގެ ދަނޑުގައި ފަހަތުން އަރާ2ލަނޑު 1 ލަނޑުން ބަޔާން މިއުނިކް ބަލިކޮށްފައެވެ.\nސްޕެނިޝް ކަޕު ( ކޮޕާޑެލްރޭގެ ) ސެމީ ފައިނަލުގެ ފުރަތަމަ ލެގުގައި ރޭ 1 ލަނޑު0ލަނޑުން ...


Ep.2— Karunaige Therein | Safuhaa\nއީކާގެ މައުސޫމް ކަމާއި ރީތިކަމާއި އެކުގައިވެސް ބައްޕަގެ ހިތުގައި ރަހުމެއް ނެތެވެ. ސަބަބު އެނގެން ފެށީ އާއިލާ ތެރޭގައި ތުންތުން މަތިން ދެކެވޭ ވާހަކަ އިވެންފެށީމައެވެ. އާއިލާ ތެރޭގައި އީކާ ބާކީވެފައި ހުރުމުގެ ސިއްރަކީވެސް އެއީއެވެ. ބައްޕަގެ ފަރާތު އާއިލާގެ އެންމެން އީކާދެކެ ރުޅިއަންނަކަން އެއީ އެންމެން ދަންނަ ހަގީގަތެކެވެ.\n"އޭނަ ބަލިވިޔަސް ކަމީލާ ނުޖެހޭނެ ހުރިހާ ކަމެއް ހުއްޓާލާފައި ގާތުގައި އިންނަން، މާހާ އާއި ތިކުއްޖާ ހަވާލުކޮށްފަ ކަމީލާ ޓިއުޝަނަށް ދޭ، ބޭނުމެއްނޫން އެއްވެސް އުޒުރެއް އަޑުއަހަން......." އިރްފާން ބުމަކާރިކޮށްލައިގެން ހުރެ ނުރުހުމުގެ ރާގެއްގައި އަމުރުކޮށްލާފައި ނުކުމެގެން ދިޔުމުން ކަމީލާ ބާލީހުން އެނދުގައި ޖެހިއެވެ. އީކާ ގާތު ފޫހި ޓީޗަރެއްގެ ގާތުގައި ރޭގަނޑުގެ ވަގުތުތައްވެސް ދުއްވާލަން ޖެހުނީމަ އެކަމުގެ ޝަކުވާ ކަމީލާ ކުރަންފެށިއެވެ. ގިނަފަހަރު ބިދޭސީ ޓީޗަރުން ފެންނުވަރާ އަންނާތީ އޭނައަށް ކްލާހުގައިވެސް އުދަގޫވާ ކަމަށާއި އެހެންވީމަ މިރެއަށް މާސްކެއް ހޯދަން ޖެހޭނެކަމުގައިވެސް ކަމީލާ ބުނެލިއެވެ.\n"ވަރަށް ފޫހިވޭ، މެތްސް ކިޔަވާހިތްނުވީވެސް ޓީޗަރ އަކީ ބޮޑު ފޫހިގަނޑަކަށްވީމަ...." ކަމީލާ އަތުގައި އޮތް އެންމެ ދޫހެދުން ލައިގެން ނުވީތާކަށް އޭނަގެ މާމަ ފޮތް ކިޔަން ގެންގުޅޭ އައިނު އެޅިއެވެ. އެ ޓީޗަރ ފޫހިކުރުވަން ކަމީލާ ކުރެވުނުހާ ކަމެއް ކުރަން ބޭނުންވިއެވެ. ދެކުދިން ވާހަކަތައް ދައްކަން ތިއްބާ ވާރޭ ވެހިގަތީ ހަމަ ކުއްލިއަކަށެވެ.\nކަމީލާ ތައްޔާރުވެގެން ބޭރަށް ނުކުތްފަހުން ލިބުނު ޚަބަރަކުން އޭނަ އުފަލުން ފުންމައިގަތެވެ. ވިއްސާރަވުމުން އޭނައަށް ކިޔަވާދޭން އަންނަން އޮތް މުދައްރިސް ކެންސަލްކޮށްލީއެވެ. އޭރުވެސް އިރްފާން ހުރީ އިސްމާއީލްއަށް އިތުބާރުކޮށްގެން އެމީހަކު އަންނާނެކަމުގެ ޔަގީންކަމުގައެވެ. އެފަދަ މުދައްރިސުން އަތްވަށް އަދި ވާރެއަށް ނުބަލާ ދަރިވަރުންނަށް އިލްމު އުގަންނައި ދިނުމުގައި ދެމި ތިބޭނެކަމަށް ބުނިތާ މާ ގިނައިރެއްނުވެއެވެ. އިރްފާންގެ ރާގު ބަދަލުވިއެވެ. އިރްފާން ބުނީ މީހަކަށް އުޒުރެއް ދިމާވެދާނެ ކަމުގަޔާއި މިރޭ މިހެން ދިމާވީ ކަމީލާގެ ބަދުނަސީބު ކަމުގައެވެ.\n"ސީރިޔަސްލީ ބައްޕައަކަށް ނޭގުނު އެފިރިހެނާ ނައުން އެއީ އަހަރެންގެ ނަސީބު، މިރޭ އަހަންނަށް އެއްޗެއް ދަސްވެއްޖެ، އެމީހާއަށް ދުވަހަކު ޓްރަސްޓް ނުކުރާނަން، އެހާވަރުން ރެޑީ ކުރުވާފައި އަދި އެމީހަކު އެނދުން ހިއްލާނުލާ އޮވެ ބައްޕައަށް ގުޅާފައި ނުދެވޭނެ ވާހަކަ ބުނެލީ...." ކަމީލާ ކޮޓަރިއަށް ވަދެ ދޮރު ލައްޕާލަމުން އީކާގެ ގާތުގައި ހުއްޓުނެވެ. އީކާ އޭރު ކުޑަކޮށް ކުކުރާލައެވެ.\n"ސޯ ހައު އާރ ޔޫ ދޫނީ...." ކަމީލާ އޭނަގެ ބާރަ އަހަރުގެ ކޮއްކޮގެ ކޮލުގައި ކޮއްޓާލައިފިއެވެ.\n"ހީކަރުވަނީ...." އީކާ ބޮނޑިވެގަތެވެ.\n"ހުރެބަލަ ދޮންބެއަށް ގުޅާފައި މިއަހަނީ، އޭރުވެސް ގުޅަން އުޅުނުތަނާ ބައްޕަ ބުނެގެން ފާޑެއްގެ މީހެއް އަންނަންވާއިރަށް ރެޑީ ވާން ޖެހުނީވިއްޔަ......" ކަމީލާ ވައިބަރ އިން އޭނަގެ ދޮންބެ އޮންލައިންގައި އިންތަން ފެނުމުން ސްޕީކަރަށް ލާފައި ވާހަކަދައްކަން ފެށިއެވެ. ލިއަމް ކަމީލާގާތު ބުނިގޮތަށް އޭނަ އީކާގެ ޓެމްޕްރޭޗަރ ހުރިވަރު ބަލާލަދިނެވެ. ލިއަމް ބުނީ ބޭސްދީފައި މީހަކު ފޮނުވާނެކަމަށެވެ.\n"އައްދޭ ބްރޯ، ކިހިނެއް ތިމީހަކަށް ޓްރަސްޓްކުރާނީ، މީހުންނަށް ޓްރަސްޓް ކުރުން ހުއްޓާލައިފިން، މިރޭވެސް ވާރޭކޮޅެއް ވެހިލާއިރަށް ޓިއުޝަން ޓީޗަރ ރަޖާލައިގެން ގޭގައި އޮތީ، ޑޮކުން މާ ލޭޒީވާނެ...." ކަމީލާ ހީހީފައި ކިޔާލިއެވެ.\n"އެނގިދާނެތާ، އެކަމަކު ނުނިދައްޗޭ، މިހެން ބުންޏަސް އެނގޭ ކައްމި ތިއީ ރޭގަނޑު ނިދާނެ ކުއްޖެއް ނޫންކަން، އެ ހެބިޓް ދޫކުރުވަން ކޮންމެވެސް ގޮތެއް ހަދާ ހިސާބަށް ހިގައްޖެ..." ލިއަމް ވާހަކަދައްކަން ހުރެފައި ފޯނުބޭއްވިއެވެ. ކަމީލާ ލިއަމްގެ އިރުޝާދުތައް އެތާ ހުރި ވައިޓްބޯޑެއްގައި މާކަރަކުން ލިޔުނެވެ.\n"ސޯ ޑޮކްޓަރ ލިއަމްގެ އެޑްވައިސް ހަނދާނެއް ނުނެތޭނެ..." ކަމީލާ ކިޔާލިއެވެ.\n"ވަރަށް މިސްވޭ ދޮންބެ މަތިން..." އީކާ ގެ ލޮލުގައި ކަރުނަ ގިނަވާންފެށިއެވެ. ނުރޯން ހިތްވަރުކޮށްގެން އޮތްނަމަވެސް އޭނަ ލިއަމް މަތިން ހަނދާންވާން ފެށީ މާ ބޮޑަށެވެ. ލިއަމްއާއި ކަމީލާ ފިޔަވާ އޭނައަށް ހެޔޮއެދޭނެ އެހެން ބަޔަކު ދުނިޔޭގައި އުޅެނީއެއް ނޫނެވެ.\n"ޑޯންޓް ވޮރީ ބޭބީ، ދޮންބެ މާ ގިނަދުވަހެއް ނުވާނަމޭ ބުނެފިއެއްނު، ދޮންބެ ބުނާގޮތަށް ހަދާ، ލިއަމް އިޒް އަވަރ ހީރޯއެއްނު..." ކަމީލާ ކޮޓަރިން ނުކުމެފައި މާހާއަށް ގޮވަންފެށިއެވެ. ޖޫސްތަށި ހަދަން މާހާއާއި ހަވާލުކޮށްލާފައި ކަމީލާ ނުކުތީ ސިޓިންރޫމަށެވެ.\nސިޓިންރޫމްގެ ދޮރުފޮތިތައް ކަހާލާފައި ބޭރަށް ބަލައިލުމުން މަގުގެ އަނެއް ފަރާތުގައި ހުރި ދެބުރިއަށް ނަގާފައިވާ ރީތިގެ ހާމަޔަށް ފެންނަން ހުއްޓެވެ. އެއީ މިރަށު އެންމެ މުއްސަދިމީހާގެ ގެއެވެ. އެގޭގެ މީހުން މާލޭގައި ދިރިއުޅޭތާ އެތައް ޒަމާނެކެވެ. ގެ ބަލަހައްޓަނީ އެމީހުންގެ ތިމާގެ ބަޔެކެވެ. ކަމީލާ ދެކޭ އެތައް ހުވަފެންތަކުގެ ތެރެއިން އެފަދަ ރީތި މުއްސަނދި ދިރިއުޅުމެއް ހޯދުން އޮތީ އެންމެ ކުރީގައެވެ. ކޮންމެ ދުވަހަކު ސްކޫލަށް ދާއިރު އޭނަ އެގެއާއި ދިމާލަށް ބޭގަރާރުކަމާއިއެކުގައި ބަލައެވެ. އެގޭގެ މެމްބަރުންގެ ވާހަކައެއް ދައްކާ އަޑު އިވިއްޖެއްޔާ އޭނަ ކަނުލާ އަޑުއަހައެވެ. އެގޭގައި ޒުވާން ފިރިހެންކުދިން ތިބޭކަން އޭނަ ދަނެއެވެ. އެއިން ކުއްޖަކު މިރަށަށް ނާންނަނީ ކީއްވެބާވައޭ ހިތާ ހިތުން ސުވާލުކުރެވެއެވެ. އަޑުއިވޭގޮތުން ވިއްޔާ އެހުރިހާ ޒުވާނުން ތައުލީމް ހާސިލުކުރަނީ ބޭރުގައުމު ތަކުގައެވެ.\n"އެމީހެއްގެ ނަސީބުގައި މިންވަރުކުރައްވާފައިވާ ގޮތާއިމެދު ރުހެންވާނެ، އެކަމަކު އަހަރެން އަބަދުވެސް އެފަދަ ރީތި ދިރިއުޅުމެއް ބޭނުންވެގެން އުޅެނީ ކީއްވެތަ؟ އާދައިގެ ގޮތެއްގައި އުޅެ އުޅެ ފޫހިވީކަން ނޭގެ، އަންޑަސްޓޭންޑިން ބައްޕައެއް ލިބުނުނަމަ، ބައްޕަ އަށް ލިބޭހާ ފައިސާއެއް ސިގްރެޓާއި ބޭކާރުކަންތަކަށް ދުއްވާލަނީ، އެންމެ ފަހަރަކު އެންމެން އެކީ އެންޖޯއި ކޮށްލަން މާލެ ފޮނުވާލިނަމަ..... " ކަމީލާ ބިއްލޫރި ދޮރުގައި އަތް ވިއްދާލައިގެން ބޭރަށް ބަލަން ހުރިއިރު ލޮލުގައި ހުވަފެނީގޮތެއް ވެއެވެ.\nމާހާ ނަމާދުކުރުމަށްފަހު ލިއަމްގެ ކޮޓަރި ރީތިކުރަން ހުއްޓާ ކަމީލާ ދޮރުގައި ޓަކިދީފައި އެތެރެއަށް ވަނެވެ.\n"މާހާ، އެއްޗެއް އަހާލަންވެގެން، ލިއަމްއާއި ދެމީހުން ނިދަނީ ދެތަނުގައިތަ؟ "ކަމީލާގެ ކުއްލި ސުވާލުން މާހާ ލަދުން މަރުވާވަރުވިއެވެ.\n"ތިއީ ކުޑަކުދިން ކުރާ ޒާތުގެ ސުވާލެއްނޫން.... " މާހާ މަޑުމަޑުން ބުނެލިއެވެ.\n"އަހަންނަކީ ކުޑަކުއްޖެއްނޫން، އެރެންޖް މެރިޖްގައި ކަންތައް ހިނގާގޮތް އަހަންނަށްވެސް އެނގޭ، އެހެންނޫނަސް އަހަރެންގެ ކިއުރިއޮސިޓީ އިތުރުވާންފަށައިފި މިހާރު، ކަންތައްތައް އެނގެންވެސް ބޭނުންވޭ، އެކަމަކު ދެން ތިދެމީހުންގެ ގުޅުމެއް ނެތިއްޔާ މާހާއަށް ކިޔާދެވޭނީ ކޯންޗެއްތަ؟ ރިއަލް ލޯބި ލިބެންދެން މާހާ ވެއިޓްނުކުރީ ކީއްވެތަ؟ " ކަމީލާ ހީވަނީ އިންޓަވިއުއެއް ކުރަން އައިސްފައި އިން ކުއްޖެއްހެނެވެ. މާހާ ބުނީ އެކަމާއި ބެހޭގޮތުން ކަމީލާއާއި ވާހަކަދައްކަން ބޭނުން ނުވާކަމުގައެވެ.\n"ކައްމި އަހަރެން މިވާހަކަ ބުނީމަ ރުޅި ނާންނައްޗޭ، އެކަމަކު ދޮންބެވެސް ތި ރޫމަށް ވަންނައިރު ކައްމި ޓޮއިލެޓް ބިންމައްޗަށް އެއްޗެހި އުކާފައި ހުންނަތަން ފެނުން އެއީ ރަގަޅުކަމެއް ނޫން...... " މާހާ ހަތަރުކަޅިހަމަކުރިއެވެ.\n"ޓައިމް ނުވާތީ....." ކަމީލާ އަތުގެ އިނގިލިތަކާއި ކުޅެންފެށިއެވެ.\n"އަމިއްލަ ކުދި ކަންތައްކޮށްލެވެން ވާނެއްނު...." މާހާ ކަމީލާ ރުޅި ނާރުވާ އެ ވާހަކަ ބުނެދޭން ބޭނުންވިއެވެ.\n"މަންމަ ބުނޭ އަހަންނަކީ މަންމައަށް ލިބޭނެ އެންމެ ޕާފެކްޓް ޑޯޓަރ އޭ، އެތެރެއިން ލާ އެއްޗެހި ނުދޮންނަނީ މަންމަ ހެދުންތަކާއިއެކު މެޝިނުން ދޮވެދޭތީ...." ކަމީލާ އަށް އެއީ ގޯސްކަމަކަށް ނުވިއެވެ.\n"އޯކޭ ވީއިރު ދާއެއްޗެހި ލާ ވަށިގަނޑަށް ލާދީ........" އިތުރަށް އެ މައުޟޫ ކުރިއަށް ގެންދާކަށް މާހާއަށް ނުކެރުނެވެ. އޭނަގެ މަންމަ ބުނާގޮތުން ވިއްޔާ މިއީ މިރަށުގެ ޝާހީ ޚާންދާނެވެ. މުއްސަދި ނޫނަސް އެމީހުންގެ އުޅުން ހުންނާނީ ޝާހީގޮތަށެވެ. ކުޑައިރުއްސުރެ މަންމަވަނީ ކުޅޭ އެއްޗެހި ތަރުތީބުން ބެހެއްޓުމާއި ދާހެދުންތައް ވަށިގަނޑަށް އަޅަން މާހާއަށް ދަސްކޮށްދީފައެވެ. އުމުރުން ފަސްއަހަރުގައިވެސް އެފަދަ ކުދިކަންތަކަށް މަންމަ އޭނަ ހޭނުވިއެވެ. މި ޝާހީ އާއިލާއަށް ވަނުމުގެ ނަސީބު ލިބުނުފަހުން ކަމީލާމެންގެ އުޅުން ތަފާތުކަމުން މާހާ ހައިރާންވާވަރުވިއެވެ. ލިއަމް އެ ކޮޓަރިއަށް ވަންނައިރު ކަމީލާ އެކަނި ޕެޓީއެއް ލައިގެން ހުރެދާނެއެވެ. ތުވާލި އޮޅާލައިގެން ނުކުމެދާނެއެވެ. އެފަދަ ކަންތައް އެމީހުންނަކަށް ބޮޑެއް ނުވެއެވެ. އެހެންނޫނަސް ލިއަމްއަށް ފެންނަ ހިސާބުގައި ކޮންމެފަދަ އެއްޗެއްވެސް ކަމީލާ ގެންގުޅެފާނެއެވެ.\nކަމީލާމެންގެ ސިކުނޑި ޅަކަމުން ލަދުގަންނަން ނޭގެނީ ކަމަށް ވެދާނެއެވެ. ކަމީލާ ރުޅިއަތުވެދާނެތީ އިތުރަށް އެ ވާހަކަދައްކަން ނުކެރިފައި ހުރެ މާހާ އެކޮޓަރިއަށް ވަނީ އީކާގެ ހާލު ބަލާލާށެވެ.\nކަމީލާ ކޮޓަރިއަށް ވަންގޮތަށް ބޮލުގައި އޮތް ސްކާފް ނަގާ އެނދާއި ދިމާލަށް އެއްލާލައިފިއެވެ. އޭރު ލިއަމް އިނީ އީކާގެ އަތާއި ފައިގާ ސަންސްކްރީން ލާދޭށެވެ. އީކާ ދުވާލު ބޭރަށް ނެރެން ވެއްޖެއްޔާ އެކަމަށް ލިއަމް އިންތިހާއަށް ފަރުވާ ބަހައްޓައެވެ. އީކާ ގެއިން ބޭރަށް ނުދާތާ ހަފްތާއެއް ވީމަ މިއަދު ކޮންމެހެން ހަވީރު ހިނގާލަން ދާން ބޭނުންވީއެވެ.\n"އީކް ރޭގަނޑު ހިނގާލަން ދާނެނަމަ..." ލިއަމްއަށް ބުނެވުނެވެ.\n"ދޮންބެވެސް ތިބުނަނީ އީކްއަކީ ހަންޑިއެކޭތަ؟ " އީކާ ކުއްލިއަކަށް ހިތުގައި ޖެހިގެން ރޯ ވައްތަރު ދައްކާލައިފިއެވެ.\n"ކޮންތާކު ހުރި މޮޔައެއްތަ އީކްހާ ކިއުޓް ކުއްޖަކާ ދިމާލަށް ހަންޑި ގޮވާނީ..." ލިއަމް ހިތްހަމަނުޖެހޭ ގޮތްވިއެވެ.\n"ސްކޫލްކުދިންވެސް އެހެން ކިޔާ....." އީކާ ކިޔާދިނެވެ. ކަމީލާ އެދެބެންގެ ވާހަކައާއި ބައިވެރިލާންވެގެން އެއްޗެކޭ ކިޔާލާފައިގޮސް ފާޚާނާއަށް ވަދެ ތަންޑު އަޅުވައިފިއެވެ.\n"މިހާ ޔުނިކް ކުއްޖަކަށް ނުވެވިގެން ޖޭވާކުދިން ހަމަ އުޅެނީ ދޯ......" ލިއަމް ކޮއްކޮއަށް ހިތްވަރުދޭންވެގެން އެކި ވާހަކަތައް ދައްކަންފެށިއެވެ.\n"ލިއަމް ތިއީ މާރަގަޅުކަމެއްނޫން..." މީހަކު ދޮރުމަތީގައި ހުރިހެން ހީވެގެން ލިއަމް އެނބުރި ބަލާލިއިރު ދޮރުމަތީގައި ނުރުހުމުގެ ނަޒަރަކުން ބަލަހައްޓައިގެން ހުރީ އިރްފާންއެވެ. އިރްފާން ލިއަމް އަންނަން އަތުންވެސް އިޝާރާތްކޮށްލާފައި ލިއަމް ނުކުތުމުން އޭނައާއި އެއްވަރަކަށް ހިނގާލާފައ ދޮރާށްޓާއި ހަމަޔަށް ދިޔައެވެ.\n"އަހަންނަށް ފެނޭ އަބަދު ލިއަމް އީކާގެ ގައިގާ ސަންސްކްރީން ލާ ދޭތަން، އެއީ ބޮޑުވެފައި ހުރި އަންހެންކުއްޖެއް، އަހަރެން ކޮންމެހެން ލިއަމް ނުބައި ނިޔަތެއްގައި ކުރާކަމެކޭ ބުނަނީއެއް ނޫން، އެކަމަކު މީޑިއާތަކުން ނުފެނޭތަ؟ ބޭބެވެސް ތިމާގެ ކޮއްކޮގެ ގަޔަށް އަރަނީ، ކުދިކުދި ކަންތައްތައް އަތް ނުފޯރާ ފަށަށް ދަނީ، ނަމެއްގައިވެސް މަގޭ ދަރިއެއްގެ ގޮތުގައި އީކާ ހުރީމަ އަހަންނަށް މި މަންޒަރުތައް ބަލަން އުދަގޫވާތީ މިބުނެލީ، ލިއަމް ރުޅި ނާންނާނެކަމަށް ހީކުރަން....." އިރްފާން ވާހަކަދެއްކީ ހިނިތުންވެލައިގެން ހުރެއެވެ. މޫނުމަތިން ހައިބަތާއި މާތްކަން ނޫން އެހެން އެއްޗެއް ނުފެނެއެވެ.\nލިއަމް ގަތީ ލަދެވެ. މޫނުމަތި ރަތްވެގެން ދިޔުމާއިއެކު ރުޅީގެ ރާޅުބާންޏެއް ހަށިގަނޑުގައި ޖަހާލިއެވެ. އެފަދަ ނުބައި އިލްޒާމެއް އެޅުވުމުން ކެތްކުރުން އުދަގޫކަމަކަށް ވިއެވެ. އޭނަ މިވީހާތަނަށް ކަމީލާ ނޫނީ އީކާއަށް ކޮށްދޭ ކޮންމެ ކަމަކީ ބޭބެއެއްގެ ވާޖިބު އަދާކުރުމުގެ ގޮތުން ކޮށްދީފައިވާނެ ކަންތަކެވެ. ފަހަރެއްގައިވެސް އެފަދަ ނުބައި ނިޔަތެއް ހިތަކު ނުވެއެވެ. އީކާގެ ޖެނެޓިކް މައްސަލައެއް ހުރުމާއިއެކު ކިތަންމެ ވަރަށް ބުނެދިނަސް އީކާ އަމިއްލަ ނަފުސަށް ފަރުވާލެއް ނުބަހައްޓައެވެ. އަތްވަށް ނުކުންނައިރު ސަންސްކްރީން މުހިއްމުވަރު އެ ޅަ ސިކުނޑިއަކަށް ނުވަދެއެވެ. އަބަދު ބާކީކޮށްލާފައި ހުރީމަ މާޔޫސްވެފައި ހުންނަ ކުޑަކުއްޖަކަށް ބޭބެއެއްގެ ލޯބި ދޭން ލިއަމް ކޮށްދިން ކަންތައް އެހެން މީހުން އެދެކުނީ ނުބައި ނަޒަރަކުންނެވެ.\n"ތިކަމާއިމެދު ވިސްނާނަން..." ލިއަމް ޖީބަށް އަތްޖަހާލިއެވެ.\n"އަދި އެހެން ވާހަކައެއް އެބައޮތް، ލިއަމް މަންމަ ގޮވައިގެން ނާރުގެ ޑޮކްޓަރަކަށް ދައްކަން މާލެ ގޮސްދީފާނަންތަ؟ ލިއަމް އެ ދާއިރާގައި އުޅޭ މީހަކަށްވާތީ ޑޮކްޓަރަށް ދެއްކުމުގެ ކަންތައް ފަސޭހަވާނެ، އެކޮޅުން މަންމަ ބަލާދޭނެ މީހުން ތިބޭނެ، ލިއަމްއަށް ދައްތަގެ ކޮޓަރިއެއްގައިވެސް ހުރެވިދާނެ، އަހަރެން ބަލިކަމުން މިހާރު ދަތުރުކުރެވޭވަރެއް ނޫން....." އިރްފާން ލިއަމްގެ ބޮލަށް ވަންނަން މަސައްކަތްކުރިއެވެ.\n"އެހާ އަވަހަށް ލީވް ލިބޭކަށް ނެތް....." ލިއަމް ޖަވާބުދިނެވެ.\n"އަހަރެންގެ ރައްޓެއްސެއްނު ތިތާ ބޮޑުމީހާއަކީ، ހަމަޖެހޭނެ، ހަމަޖެހޭނެ، ލިއަމް ބައްޕައަށް ކޮށްދޭންވީކަމަކީ މަންމަގެ އެއްބައްޔަށް ރަގަޅަށް ފަރުވާކުރުވަދީ މަންމަގެ ހިތް ހަމަޖައްސާލަދޭންވީ، މަންމަ އެ އުމުރަށް ދިޔައިމަ އަނެއްހެން ބަލިތައް މަދެއް ނުވާނެ، ތަދުތައްވެސް ހުންނާނެ، މާބޮޑުކަމެއް ނެތަސް މާލެ ގެންދިޔައިމަ މަންމަ އުފާވާނެތާ......" އިރްފާން ލިއަމްއަށް ބަލާލީ ތަފާތު ނަޒަރަކުންނެވެ. ހީވީ އަލަށް ލިއަމް ފެނިގެން އުޅޭހެނެވެ.\n"އެހެންނޫނަސް ލިއަމް ދުވަސްކޮޅަކަށް ދުރުގައި ހުރީމަ ކޮއްކޮމެންގެ އުޅުމަށްވެސް ބަދަލުތަކެއް އައިސްދާނެ، ކަމީލާ ބޮޑުވެފައިހުރި ކުއްޖެއް، އެކަމަކު އަމިއްލައަށް ފުނާ އެޅުންފަދަ ކަމެއްވެސް ކޮށްނުލާ، މިއަދު މީހަކާއި ކައިވެނިކޮށްގެން ދިޔަސް ދިރިއުޅުމެއް ނުލިބޭނެ، ނޫންތަ ލިއަމް، ބައްޕަ މަންމައާއި ދިމާލަށް ގިނަފަހަރު ހަޅޭއްލަވަން ޖެހުނީ އެ ޒާތުގެ ކަންތައްތަކާ، ދެމީހުން ދެބަސްވުމުގެ އަސްލަކީ މަންމަ ކޮއްކޮމެން ގެންގުޅުލެއް ބައްޕައަށް އެހާ ކަމުނުދިޔައިމަ...." އިރްފާން މާ "ބައްޕަ" ވެގެން ވާހަކަދައްކަން ފެށީމަ ލިއަމްގެ ހިތަށް އެހެން ކަހަލަ ގޮތެއް ވާންފެށިއެވެ.\nއިރްފާން ލިއަމްއާއި ދޭތެރޭގައި ދަރިއެއްގެ ގޮތުގައި ދެކެން ފެށީ އޭނަ ޑޮކްޓަރުކަން ކިޔަވައިގެން އައުމުން ހެއްޔެވެ؟ ސަރުކާރުގެ ސްކޯލަރޝިޕެއްގައި ފުރިއިރު ދޮންބައްޕަގެ ފަރާތުން މާލީގޮތުން ލިބުނު އެއްވެސް އެހީތެރިކަމެއްނެތެވެ. އޭނަގެ ބުރަ މަސައްކަތުން ކިޔަވައިގެން އައުމަށްފަހު މާ ގިނަ ދުވަސްތަކެއް ނުވެ މަންމަ ދެމިއޮތުމުގެ އާލަމަށް ދަތުރުކުރުން ހިމެނިގެން ދިޔައީ ލިއަމް މާޔޫސް ކުރުވި ކަމަކަށެވެ.\nލިއަމް މާލެ ފުރިފަހުން ކަމީލާ ކޮންމެދުވަހަކު ހަވީރު މާމަގެގެއަށް އަންނަނީ ރޫބީއާއި ޚުޝީއާއިއެކު ވަގުތު ހޭދަކުރާށެވެ. އެކުދިންގެ ސްޓައިލާއި އުޅުން ކަމީލާއަށް ނިކަން ކަމުދެއެވެ. އެކުދިންގެ ފަރާތުން ދަސްވި އެންމެ ރީތިކަމަކީ ނިޔަފަތިތައް ޕެއިންޓްކުރުމެވެ. ނިޔަފަތިތައް އެކިކުލައިން ޕެއިންޓްކޮށްލުމަށްފަހު އެ ރީތި ދޮން އަތްތިލައާއި ނިކަން ގުޅޭކަމުގައި ކަމީލާއަށްވެސް ގަބޫލުކުރެވުނެވެ.\n"ޕެއިންޓްކޮށްގެން ޕްރޭ ނުކުރެވޭނެއްނު...." މާހާ ކޮޓަރިއަށް ވަދެފައި ކަމީލާގެ އަތްތިލައަށް ބަލާލިއެވެ.\n"ނަމާދު ޗުއްޓީ...." ކަމީލާ އިނީ ކުޑަދޮރުމައްޗަށް އަރައެވެ. ރޭގަނޑު އެގޮތަށް ދޮރު ހުޅުވާލައިގެން އިނުމަކީ ރައްކާތެރިކަމެއް ނޫނޭ ބުނަން އުޅެފައިވެސް މާހާ ހިމޭންވިއެވެ. ލިއަމް ފުރީ ކޮއްކޮމެން ރަގަޅަށް ބަލަހައްޓާދޭން މާހާ ގާތު އެދިފައެވެ. ޚާއްސަކޮށް ދޮންބައްޕަ ޓިއުޝަނަށް މީހަކު ގެންނާތީ އެކަމާއިމެދު ސަމާލުވާން ލިއަމްވަނީ އަންގާފައެވެ. އީކާ ނިކަން ފަސޭހައެވެ. މާހާ އަށް އުދަގޫވަނީ ކަމީލާގެ އުޅުން ހުންނަގޮތަކުންނެވެ. ބިރުކުޑަވެސް ކުއްޖަކީއެވެ.\n"ކައްމި، ކާކަށް ނުވޭތަ؟ ހަނދާންކޮށް ދޮރު ލައްޕައްޗޭ...." މާހާ އަބަދުވެސް ވާހަކަތައް ބުނެ އުޅެނީ ދުރުންނެވެ. ކަމީލާ ވަކި އެއްޗެކޭ ނުބުނެ އުދަރެހާއި ދިމާލަށް ބަލަންފެށިއެވެ. އުދަރެސް ކަޅުސާލެއް ފަދައިން ފެންނައިރު ކުދި ޖަވާހިރުތައް އުކާލެވިފައިވާކަހަލައެވެ. ހިތަށް ތަސައްލީދޭ އެއް މަންޒަރެވެ. އެއީ ޖިންނިންގެ ދުނިޔެހެއްޔެވެ؟ ރީތި ޕްރިންސެއް އޭނަ ބަލާ އަންނާނެނަމައެވެ. މިދިރިއުޅުންދެކެ އޭނަ ވަނީ އަމަށަކު ފޫއްސެއްނޫނެވެ. މިއަދު ރޫބީމެން މާލޭކުދިންނާއި ބެހޭގޮތުން ދެއްކި ވާހަކަތަކުން ކަމީލާގެ ހިތް އެކަމަށް ވަކިން ބޮޑަށް ހުސްވިއެވެ. މާލޭގެ ރީތިކުދިންގެ ވާހަކަދެއްކުމުގެ ތެރޭގައި އަދިވެސް ހިތުގައި ވަކިން އަޅައިގަތް އާއިލާއެއްވިއެވެ. އެގޭގައި އުޅެނީ ފަސް އަންހެންކުދިންނާއި އެންމެ ފިރިހެންކުއްޖެކެވެ. މާލެއައިސްފައި އުޅުނު ދުވަސްކޮޅެއްގައި އެ ގޭ ޕްރިންސް ފެނިފައި ރޫބީގެ ހިތްވެސް ފިދާވިއެވެ. އެކަމަކު އެ އާއިލާއާއި ބެހޭގޮތުން އިތުރު އެއްވެސް ކަމެއް އޮޅުން ނުފިލައިގެން އުޅެނިކޮށް އެމީހުން ބޭރަށް ފުރައިގެން ދިޔައީއެވެ.\n"ކައްމި، ބައްޕަ އުޅެނީ އަހަރެމެން ގޮވައިގެން ލަންކާއަށް މޫވްކުރަން...." ޚުޝީ ގުޅާފައި އުފަލުން ހަޅޭއްލަވައިގަތް ގޮތަކުން ކަމީލާގެ ކަންފަތު ތޫރި ފަޅައިގެން ނުދިޔައީ ކިރިޔާއެވެ. ލަންކާއަށް ދާ ވާހަކަ ބުނީމަ ކަމީލާ ހަސަދަވެރިވާގޮތެއްނުވިއެވެ. ނަމަވެސް ޚުޝީގެ އުފަލުގައި ބައިވެރިވާންވެގެން އޭނަ ދާހިތްވާ ކަމަށް ހެދުނެވެ.\n"ޑޯންޓް ވޮރީ، އިރްފާންބެ ގާތު އަހަރެމެން ތިވާހަކަ ދައްކައިގެން ވިސްނުން ބަދަލުކުރުވާނަން، ފުރަން ތައްޔާރުވޭ، ކައްމި ހުރީމަ މާ ބޮޑަށް މަޖާވާނެކަން އެނގޭ...." ޚުޝީ ފޯރިއާއިއެކު ވާހަކަދެއްކިއެވެ.\nކަމީލާ ޓިއުޝަނަށް ޓީޗަރ އަންނަންވާ ގަޑިއަށް ބުރުގާ އަޅާ ތައްޔާރުވެލުމަށްފަހު އީކާ ގާތުން އަހާލީމަ ބުނީ އަގްލީބެޓީއާއި ވައްތަރުކަމަށެވެ. އޭނަގެ ސިފަ ހުތުރުކުރަންވެގެން އަނދުން ހިތަށް އެރިގޮތަކަށް އެޅިއެވެ. ކަމީލާ ލޯބޮޑު އައިނެއް އަޅައިގެން ހުރިތަން ފެނިފައި އިރްފާންވެސް އެކަމާއި ސުވާލުކުރިއެވެ.\n"އީކާފަދައިން ކަމީލާވެސް ފެނުމުގެ މައްސަލަ ޖެހުނީތަ؟ " އިރްފާން ހުރީ ދޮރުމަތީގައެވެ.\n"އިތުރަށް ސާފުކޮށް އަކުރުތައް ފެންނާނީ އައިނު އެޅީމައެއްނު ބައްޕާ....." ކަމީލާ ޖަވާބުދީފައި މޭޒުގައި ބޯއަޅާލިތަން ފެނުނެވެ. އިރްފާން ނުރުހުންވެފައި އެކަމާއި ބެހޭގޮތުން އެތައް ތަގުރީރެއް ކޮށްލައިފިއެވެ. ހިނދުކޮޅަކަށްވެސް ކަންނެތްކަން އެއްފަރާތްކޮށްލާފައި މުރާލިވާން ދަސްކޮށްބަލާށޭ އިރްފާން ކިޔާލިއެވެ. އެވާހަކަތައް ކަމީލާގެ އެއް ކަންފަތުން ވަދެފައި އަނެއް ކަންފަތުން ނުކުމެގެން ދިޔައީއެވެ. ބައްޕަމެންގެ ވާހަކަތައް ކަނުލާ އެހުމަކީ ކަމީލާއަށް ފަސޭހަކަމެއް ނޫނެވެ. އޭރުވެސް ކަމީލާގެ ޚިޔާލުގައިވަނީ އެހެން ކަމެކެވެ. ޓިއުޝަން ޓީޗަރު ސަލާމް ގޮވާލާފައި ބައްޕައާއި ވާހަކަދައްކަން ފެށިއިރު ރީތި އަޑެއްގެ ވެރިއެކޭ ކަމީލާގެ ހިތަށް އެރިއެވެ. އެމީހަކު ތައާރަފުވެލީ ލޫކަސްގެ ނަމުގައެވެ. އެވަރުންވެސް ކަމީލާ އިސްއުފުލާ ބަލާލާކަށް ބޭނުމެއްނުވިއެވެ. ބައްޕަ ލޫކަސް ގޮވައިގެން ކަމީލާ އިން މޭޒާއި ކާރިއަށް ޖެހިލާފައި ކަމީލާ ތައާރަފުކޮށްދިންއިރު ކަމީލާ ގޮނޑިން ތެދުވާން ނޫޅުނުތާގައި މޭޒާއި ދިމާލަށް ބަލަންއިންއިރު ހީވަނީ އެ މޭޒުން ދުވަހަކު ނުފެންނަފަދަ ރީތި އެއްޗެއް ފެންނާތީ ގެއްލިފައި އިންހެނެވެ.\n"ކައްމި ބައްޕަ އަންނާނަން ދައްތަގެ ގެއަށް ވަދެލާފައި، ދައްތަ ފާނަ ބަސަންދުޖެހިގެން ވަރަށް ބަލިކަމަށްވަނީ...." އިރްފާންގެ ޖުމްލައަށް ކަމީލާ ނިތްކުރި އަރުވާލައިފިއެވެ. ބައްޕަ ނުކުތުމުން ކަމީލާގެ ނޭފަތުގައި ޖެހިލީ ލުއި މީރުވަހެކެވެ.\n"ކެމީލިއާ؟ " ލޫކަސްގެ އަޑުން ކަމީލާގެ ގައިން ހީބިހިނަގާ ގޮތްވެގެން ދިއަ ނަމަވެސް އޭނަ ރުޅިއައެވެ.\n"މަގޭ ނަމަކީ ކެމީލިއާއެއް ނޫނޭ ސަރ.....އިޓްސް ކަ....." އޭނަ އިސްއުފުލާފައި ލޫކަސްއަށް ބަލާލީ އަނގަޔަށް ނުބައި ވައްތަރެއް ޖައްސާލައިގެން އިނދެއެވެ. ކަމީލާއަށް ޖުމްލަ ފުރިހަމައެއް ނުކުރެވުނެވެ.


Kane6Aharah Contract Aa Kohfi - Vaguthu\nކޭން ހަ އަހަރަށް ކޮންޓްރެކްޓް އާކޮށްފި\nޓޮޓެންހަމް އަށް ކުޅެމުން އަންނަ އިންގްލޭންޑްގެ ފޯވާޑް ހެރީ ކޭން އެ ކްލަބުގައި އިތުރު ހަ އަހަރަށް މަޑުކުރުމަށް ކޮންޓްރެކްޓް އާކޮށްފިއެވެ.\nއާ ކޮންޓްރެކްޓާ އެކު އުމުރުން 24 އަހަރުގެ ކޭން 2024 ވަނަ އަހަރާއި ހަމައަށް ޓޮޓެންހަމްގައި ހުންނާނެއެވެ. މި ކޮންޓްރެކްޓާ އެކު ކޭން އަށް ހަފްތާއަކު 200،000 ޕައުންޑް ލިބޭނެ ކަމަށް މީޑިޔާ ރިޕޯޓުތައް ބުނެއެވެ. ޕްރިމިއާ ލީގުގައި ކުޅޭ ކުޅުންތެރިންގެ ތެރެއިން އެންމެ ބޮޑު މުސާރައެއް ލިބެނީ މެންޗެސްޓަރ ޔުނައިޓެޑަށް ކުޅެމުން އަންނަ އެލެކްސިސް ސަންޗޭޒް އަށެވެ. އެގޮތުން އޭނާ އަށް ހަފްތާއަކު 500،000 ޕައުންޑް ލިބެއެވެ.\n"ގަވާއިދުން ޗެމްޕިއަންސް ލީގުގައި ކުޅުމުގެ ފުރުސަތު ލިބޭތީ އެކަމާ އުފާކުރަން. އެ މުބާރާތުގައި އަނެއްކާވެސް ކުޅުމަށް އަހަރެން މިހުރީ ޝައުގުވެރިވެފައި. އަދި ޕްރިމިއާ ލީގާއި އެފްއޭކަޕްގައި ވެސް ދެވެން އޮތް އެންމެ ދުރަކަށް ދިޔުމަށް އަހަރުމެން އަންނަ ސީޒަނުގައި ވެސް މަސައްކަތް ކުރާނަން. މީގެއިތުރަށް ކްލަބަށް އިތުރު ކުރިއެރުންތައް ގެނެސްދިނުމަށް ވަރަށް ބުރަކޮށް މަސައްކަތް ކުރާނަން" ކޭން ބުންޏެވެ.\nޕްރިމިއާ ލީގުގެ ތިންވަނަ ޓޮޓެންހަމް އިން މިދިޔަ ސީޒަނުގައި ހޯދިއިރު ކޭން ބުނީ މިދިޔަ ސީޒަން ވެސް ދިޔައީ ވަރަށް ރަނގަޅު ގޮތަކަށް ކަމަށާއި ކުރިއަށް އޮތް ވޯލްޑް ކަޕް ވެސް އެފަދަ ގޮތަކަށް ދާނެ ކަމަށް އުއްމީދުކުރާ ކަމަށްވެސް ކޭން ބުންޏެވެ.\nމިދިޔަ ސީޒަނުގެ ޕްރިމިއާ ލީގުގައި 30 ގޯލު ކޭން ކާމިޔާބުކުރިއިރު އޭނާ އަށް އަދި މިހާތަނަށް ޓޮޓެންހަމްއާ އެކު ކާމިޔާބީއެއް ހޯދިފައެއް ނުވެއެވެ. ނަމަވެސް ކޭން ވަނީ މިހާތަނަށް ދެ ފަހަރެއްގެ މަތިން ޕްރިމިއާ ލީގުގެ ރަން ބޫޓު ކާމިޔާބުކޮށްފައެވެ.\nޓޮޓެންހަމްގެ ކޮންޓްރެކްޓް ކޭން އާކުރިއިރު އެ ކްލަބުގެ ކޯޗު މައުރީސިއޯ ޕޮޗެޓީނޯ ވެސް ދާދިފަހުން ވަނީ ކޮންޓްރެކްޓް އާކޮށްފައެވެ. މީގެއިތުރުން ޓޮޓެންހަމް އިން އަންނަނީ އެ ކްލަބުގެ ދެ މިޑްފީލްޑަރުން ކަމަށްވާ ކްރިސްޓިއަން އެރިކްސަން އާއި ޑެލެ އަލީގެ ކޮންޓްރެކްޓް ވެސް އާކުރުމަށް މަސައްކަތް ކުރަމުންނެވެ.